Klong chen rab byams gsung 'bum/volume 008 218
༄༅། །འཁྲུལ་སྣང་གཞི་གྲོལ་ཞེས་བྱ་བ་བཞུགས་སོ༔ «རིན་ཆེན་ཤོག་སེར་གྱི་སྐོརཿ
« ༈» EMBED Photoshop.Image.7 \s « འཁྲུལ་སྣང་གཞི་གྲོལ་ཞེས་བྱ་བ༔ དཔལ་ཀུན་ཏུ་བཟང་པོ་ལ་ཕྱག་འཚལ་ལོ༔ འཁྲུལ་པའི་སྣང་བ་མ་འཁྲུལ་ཡེ་ཤེས་སུ༔ གསལ་བར་སྟོན་མཛད་པདྨའི་ཞབས་བཏུད་དེ༔ མ་དག་ལས་ཀྱང་དག་པའི་དབྱིངས་འཆར་བ༔ གདོད་མའི་གྲོལ་གཞིར་འཆར་བ་བཤད་ཀྱིས་ཉོན༔ དེ་ལ་སྤྱིར་དང་པོའི་གཞི་ལས་འོད་ལྔར་ཤར་བ་བདག་ཏུ་བཟུང་བས་འཁོར་བར་འཁྱམས་དུས༔ དང་པོའི་གནས་སུ་ལ་ཟློ་བ་ཡེ་ཤེས་འོད་གསལ་གྱི་གདངས་ལ་བལྟས་པས་གདོད་མར་གྲོལ་བའི་གདམས་པ་མཁའ་འགྲོ་སྙིང་ཏིག༔ མངོན་སུམ་འོད་གསལ་གྱི་གདམས་པ་གསུངས་ཏེ༔ རྟག་ཏུ་ཉམས་སུ་ལེན་པ་ལ་བརྩོན་པར་བྱ་བ་ཁོ་ནའོ༔ འོན་ཀྱང་མིག་ཤེས་ཤིན་ཏུ་ངན་པས་དེ་བལྟ་བའི་ནུས་པ་མེད་པའམ༔ སྐབས་སུ་ངལ་གསོ་བའི་བར་སྐབས་སམ༔ མིག་ལོང་བའི་གནས་སྐབས་ན་ཉམས་སུ་ཇི་ལྟར་བླང་ཞེ་ན༔ འདིར་མདོ་ཐུན་མོང་པའི་ངོ་སྤྲོད་ལ་ཉམས་སུ་བླངས་བར་བྱའོ༔ དེ་ཡང་དང་པོའི་གཞི་སྣང་འོད་ལྔར་སྣང་བ་བཞིན་དུ༔ འབྱུང་བ་ལྔ་ཡང་རགས་པ་འོད་ལས་ཤར་བའི་སྣང་བ་སྟེ༔ དོན་ལ་བཟང་ངན་མེད་དོ༔ ནམ་མཁར་འོད་ལ་བལྟས་པས༔ སེམས་ཀྱི་བྱུང་ཚོར་གནས་སུ་དག་ནས༔ ཤེས་རབ་རང་བྱུང་གི་སྒྲོན་མ་ནང་དུ་ཤར་བ་བཞིན་དུ༔ འབྱུང་ལྔར་སྣང་བ་ལ་གཏད་པས༔ དེར་འཛིན་མེད་དུས་ཤེས་རབ་རང་བྱུང་གི་སྒྲོན་མ་ལྷུན་གྲུབ་ཏུ་འཆར་བས་ཁྱད་པར་མེད་དོ༔ ཤེས་རབ་རང་བྱུང་གི་སྒྲོན་མ་ཙམ་དུ་འཛིན་པ་མེད་པས་གདོད་མའི་གཞི་ལ་གྲོལ་བར་སྐྱེས་སོ་ནི་ཇི་ལྟ་བ་བཞིན་གཉིས་ཀ་ལ་མཚུངས་པའི་ཕྱིར༔ འོད་སྣང་དང་༔ འཁྲུལ་སྣང་རིག་གདངས་སུ་མཉམས་པས༔ རྒྱ་ཡན་ཕྱོགས་བྲལ་གྱི་གདམས་པས་མཚོན་ནས་ངོ་སྤྲད་ན༔ ཇི་ལྟར་སྣང་བ་དེ་བཞིན་ཉིད་དུ་ཞོག༔ མ་བཅོས་མཉམ་པའི་རྒྱལ་པོ་དེ་ལ་ནི༔ གཏང་གཞག་མེད་པའི་འོད་གསལ་ཁོང་ནས་འཆར༔ གདོད་མའི་ངང་དེར་ད་ལྟ་ལྷུན་གྱིས་གྲུབ༔ དེ་ཡང་ས་ཆུ་མེ་རླུང་ནམ་མཁའ་དྭངས་པའི་ངོས་རྣམས་ལ༔ མིག་མི་འགུལ་བར་གཏད་ནས༔ སེམས་གང་དུའང་མི་བསམ༔ ཅིར་ཡང་མ་བཅད་པས༔ སྤྲོ་བསྡུ་མེད་པའི་ཡེ་ཤེས་བདེ་གསལ་མི་རྟོག་པ་ཁོང་ནས་འཆར་ཞིང་སྒོམ་པའི་ངོ་བོ་གཞི་གྲོལ་ཅོག་གཞག་གོ༔ དེ་ཡང་འབྱུང་བ་ལྔས༔ ང་ནི་འབྱུང་བ་ལྔའོ་སྙམ་དུ་མི་རྟོག་གོ༔ ངེད་ལ་འགྲོ་བ་བརྟེན་ནོ་སྙམ་དུ་གཞན་ལ་མི་རྟོག་པར༔ གསལ་ལ་འཛིན་མེད༔ བླང་དོར་དང་རེ་དོགས་མེད་པའི་ངང་ལ་གཏན་དུ་གནས་པ་བཞིན་དུ༔ རང་བྱུང་སེམས་ཉིད་ཀྱང་བཅོས་བསླད་དང་རེ་དོགས་མེད་པའི་ངང་ལ་རྒྱུན་དུ་མ་ཡེངས་པར་གཞག་གོ༔ དེའི་ཚེ་གཟུགས་སྣང་༔ སྒྲ་སྣང་༔ དྲི་སྣང་༔ རོ་སྣང་༔ རེག་སྣང་གང་ལ་ཡང་རང་རང་གི་ཐོག་དེར་ལྷོད་དེ་གློད༔ ཙན་ནེར་བཞག་པས་རྣམ་རྟོག་གཞན་རྣམས་དེར་འདུས་ལ༔ དེ་ཉིད་ཙམ་དུ་ཡང་འཛིན་ཞེན་མེད་པས་གདོད་མའི་གཞི་ཐོག་ཏུ་བཅོས་བསླད་མེད་པའི་སྐད་ཅིག་ལ་སླེབས་སོ༔ དེ་ཡང་གཏང་གཞག་མེད་པའི་སེམས་ཉིད་ནི་གདོད་མའི་གཞིའོ༔ དེའི་ངང་ལས་འབྱུང་བ་ལྔའམ༔ ཚོགས་དྲུག་གི་ཡུལ་རྣམས་ཀྱི་སྣང་བ་གཞི་སྣང་དུ་ཤར་བའོ༔ དེའི་ངང་ལ་མ་བཅོས་པར་བཞག་པ་ནི༔ གཞི་ཇི་བཞིན་ཉིད་དུ་བཞག་པའོ༔ དེ་ཐོག་ཏུ་དེར་འཛིན་མེད་པར་གྲོལ་བ་ནི༔ གདོད་མའི་གཞི་ལ་ཕེབས་པའོ༔ དེའི་ངང་དུ་གཏང་གཞག་དང་སྤྲོ་བསྡུ་མེད་པར་གནས་པ་ནི༔ གཞི་ལས་མ་གཡོས་པ་སྐུ་གསུམ་ལྷུན་གྲུབ་ཆེན་པོའི་རང་བཞིན༔ ལྷུན་གྲུབ་རིན་པོ་ཆེའི་སྦུགས་ཞེས་བྱའོ༔ དེ་ཉིད་ཐུན་མོང་གི་ཐེག་པ་དང་ཤན་སྦྱར་བའོ༔ ཐོག་མ་མེད་པ་དོན་གྱི་དབྱིངས་སེམས་ཉིད་རང་བཞིན་གྱིས་དག་པ་ཤེས་རབ་ཀྱི་ཕ་རོལ་ཏུ་ཕྱིན་པ༔ དོན་གྱི་གནས་ལུགས་དབུ་མ་ནི་གདོད་མའི་གཞིའོ༔ ཐོག་མའི་མ་རིག་པ་ལྷན་སྐྱེས་དང་༔ ཀུན་བརྟགས་ནི་འཁོར་བའི་རྒྱུ་རྐྱེན་ཏེ༔ གཟུང་འཛིན་འཁྲུལ་པ་བསྐྱེད་ནས་སྲིད་གསུམ་སོ་སོར་འཁྲུལ་བ་ནི༔ གཞི་དེ་ཉིད་ངོ་མ་ཤེས་པར་འོད་ལ་ཞེན་པས་འགྲོ་དྲུག་ཏུ་འཁྲུལ་པའོ༔ འཁྲུལ་པའི་གཉེན་པོར་ཆོས་རྣམས་ཀྱི་གནས་ལུགས་འཁྲུལ་པ་མེད་བཞིན་སྣང་བ་གཟུགས་བརྙན་ལྟ་བུ་བག་ཆགས་ཀྱི་མཐུ་བརྟས་པས་སྣང་བ་ཀུན་རྫོབ་པ་ཉིད༔ དོན་ལ་མ་གྲུབ་པས་བདག་མཐའ་དག་གིས་སྟོང་པའི་གནས་ལུགས་ནམ་མཁའ་ལྟ་བུ་བསྒོམས་པས༔ གདོད་མའི་གཞིར་གྲོལ་ཏེ་སྐུ་གསུམ་འདུ་འབྲལ་མེད་པས་འགྲོ་བའི་དོན་མཛད་པ་བཞིན་དུ༔ འོད་ལྔ་ལས་འཁྲུལ་པའི་ཡུལ་དང་༔ ལུས་དང་སེམས་རྣམས་མེད་བཞིན་སྣང་བའི་གཉེན་པོར༔ འོད་སྣང་ལ་བལྟས་པས༔ རྡོས་བཅས་འཁྲུལ་པ་ཐམས་ཅད་རང་ལོག་སྟེ་ཀུན་རྫོབ་སངས་ནས་མ་འཁྲུལ་བའི་ཡེ་ཤེས༔ གཞི་ཐོག་ཏུ་ཕྱིན་པས༔ སྐུ་གསུམ་འདུ་འབྲལ་མེད་པའི་དོན་བྱེད་པར་མཚུངས་པར་བལྟ་བར་བྱའོ༔ སྤྱིར་གྱི་ཆོས་རྣམས་གུང་མཐུན་ལ༔ གནད་ཀྱིས་ཁྱད་ཞུགས་སོ༔ འདིར་བསྒོམས་ན་སྐྱེ་མེད་ཀྱང་བློའི་རི་མོ་ཡིན་ལ༔ ལྟ་བ་ལ་ཡིན་པ་མེད་པ༔ སྒོམ་པ་ལ་མིན་པ་མེད་པ༔ སྤྱོད་པ་ལ་བླང་དོར་མེད་པ༔ འབྲས་བུ་ལ་རེ་དོགས་མེད་པའོ༔ དེ་ལྟར་བློས་ཁོལ་བུར་མ་འཆིང་༔ ནམ་མཁའ་གུད་ན་མ་བཅད་ཅེས་གདམས་པ་ཡིན་ནོ༔ འོ་ན་འབྱུང་ལྔར་སྣང་དུས་དེ་ལ་གཏད་པས་གཟུང་འཛིན་དུ་འགྱུར་རོ་སྙམ་ན་མ་ཡིན་ཏེ༔ འབྱུང་ལྔ་གཟུང་ཡུལ་ཡིན་གྱིས༔ གཟུང་བ་མ་ཡིན་ནོ༔ དེ་ཡང་རི་མཐོང་དུས་རི་བོའོ་སྙམ་པ་ནི་གཟུང་བ་ལ༔ དེའི་ཁྱད་པར་ཁ་དོག་ལ་སོགས་པ་ལ་རྟོག་ཅིང་ཞེན་པ་ནི་འཛིན་པ་སྟེ༔ དེ་གཉིས་བློ་སྤྲོས་བཅས་ཡིན་པས་གཏང་གཞག་མེད་པའི་ངང་ལ་དེ་གཉིས་གང་ཡང་མེད་པས༔ གཟུང་འཛིན་གང་ཡང་མེད་དོ༔ གཟུགས་ལ་སོགས་པའི་རྣམ་དབྱེ་དང་༔ སྣང་མི་སྣང་ཐམས་ཅད་བློའི་བརྡ་ཆད་ཡིན་པས་ཤེས་པ་ཡིན་ལ༔ གང་དུའང་མ་བཅད་པར་དོན་རང་མཚང་ཐང་ནས༔ བཅོས་བསླད་མེད་པར་འཇོག་པ་ནི༔ མངོན་སུམ་རྟོག་བྲལ་མ་འཁྲུལ་ཏེ༔ ཤེས་རབ་རང་བྱུང་གི་སྒྲོན་མ་ཞེས་བྱའོ༔ འདི་ཙམ་གྱིས་ཆོས་སུ་ཞེན་པ་ཐམས་ཅད་གྲོལ་ལོ༔ དེ་ལྟ་བུའི་ཉམས་ལེན་ལ་གོམས་དུས་ཐོག་མའི་གཞི་ལ་གོམས་པས༔ སྐད་ཅིག་གཅིག་གིས་ཀུན་ཏུ་བཟང་པོའི་ས་ལ་བཙན་ས་ཟིན་པས༔ བར་དོ་ཡེ་ཤེས་ཀྱི་སྣང་བ་ལ་ད་ལྟའི་གནད་དང་འདྲེས་པས་ཡར་གྱི་ཟང་ཐལ་ལ་གྲོལ་བའོ༔ འདི་ནི་སྣ་ཚོགས་ཐབས་ལ་གོམས་པ་ཡིས༔ འབད་པ་མེད་པར་གདོད་མའི་སར་གྲོལ་བ༔ གངས་རི་ཐོད་དཀར་མགུལ་དུ་བཀོད་པ་ཡིན༔ འགྲོ་ཀུན་ཀུན་བཟང་ཞིང་ལ་ཕྱིན་པར་ཤོག༔ འཁྲུལ་སྣང་གཞི་གྲོལ་གྱི་གདམས་པའོ༔ ས་མ་ཡ༔ རྒྱ་རྒྱ་རྒྱ༔ དགེའོ༔ ཿ«མེས་པོའི་ཤུལ་བཞག་ལས། ཀློང་ཆེན་བཀའ་འབུམ། ༼༨༽འཁྲུལ་སྣང་གཞི་གྲོལ།
»- PAGE 88 -- PAGE 87 -- PAGE 85 -


ཡེ་ཤུལ་བླ་ཆེན་ཕེ་རན་སེ་སེ་ཡིས་ཕི་ལི་སྤིན་ནང་ཉིན་ལྔའི་རིང་གི་མཛད་དོན་ཆེད་རེས་གཟའ་ཕུར་བུའི་ཉིན་ཕེབས་འབྱོར་སྐབས་སྲིད་འཛིན་སོགས་ས་གནས་ཀྱི་ཡེ་ཤུལ་དད་ལྡན་པ་སྟོང་ཕྲག་མང་པོས་ཕེབས་བསུ་གཟབ་རྒྱས་ཞུས་ཡོད་པའི་སྐོར་གསར་འགྱུར་བརྒྱུད་ལམ་ཁག་ནང་ཐོན་པའི་གནས་ཚུལ་ཁག་་གཅིག་བསྟན་འཛིན་ལྷུན་གྲུབ་ལགས་ཀྱིས་ཕབ་བསྒྱུར་དང་སྙན་སྒྲོན་ཞུས་གནང་གི་རེད།


དབྱར་ཁའི་ན་གཞོན་ཨོ་ལིམ་ཕིག་ལུས་རྩལ་འགྲན་ཚོགས་སྐབས་གཉིས་པ་ནན་ཅིན་གྲོང་ཁྱེར་ནས་གཟབ་རྒྱས་ངང་ཚོགས་མགོ་བརྩམས།
རྩོམ་སྒྲིག་པ།ཡོང་ཁུངས། སྤེལ་དུས། 08-19
དབྱར་ཁའི་ན་གཞོན་ཨོ་ལིམ་ཕིག་ལུས་རྩལ་འགྲན་ཚོགས་སྐབས་གཉིས་པ་ཚེས་16ཉིན་གྱི་དགོང་མོར་ཅང་སུའུ་ཞིང་ཆེན་གྱི་ནན་ཅིན་གྲོང་ཁྱེར་ནས་གཟབ་རྒྱས་ངང་ཚོགས་མགོ་བརྩམས་པ་དང་། རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་འགྲན་ཚོགས་མགོ་རྩོམ་པའི་མཛད་སྒོར་ཞུགས་པར་མ་ཟད་ལུས་རྩལ་འགྲན་ཚོགས་མགོ་བརྩམས་པ་ཁྱབ་བསྒྲགས་མཛད།
དུས་ཚོད་19་དང་སྐར་མ་58་སྟེང་སྤྲོ་སྐྱིད་ལྡན་པའི་རོལ་མོ་དང་ལྷན་དུ་ཞི་ཅིན་ཕིང་དང་ཁོང་གི་ལྕམ་མོ་ཕིན་ལིས་ཡོན་དང་རྒྱལ་སྤྱིའི་ཨོ་ལིམ་ཕིག་ལུས་རྩལ་ཨུ་ཡོན་ལྷན་ཁང་གི་ཀྲུའུ་ཞི་ཐོ་མ་སི་པ་ཧི་དང་ཁོའི་ལྕམ་མོ་སོགས་ཀྲུའུ་ཞིའི་སྟེགས་བུའི་སྟེང་ཕེབས་པ་དང་། ཞི་ཅིན་ཕེན་གྱིས་རྒྱ་ཆེའི་ལྟད་མོ་བ་རྣམས་ལ་ཕྱག་བརྡ་གནང་བས་ཚོགས་ར་ཡོངས་སུ་ཐལ་མོ་རྡེབ་སྒྲས་ཁེངས།
དྲ་ཚིགས་འདིའི་པར་དབང་གངས་ལྗོངས་ཉི་གཞོན་དྲ་བར་དབང་བས་ཕན་ཚུན་ལ་དབང་བཅོལ་མ་བྱས་གོང་རང་དགར་མི་སྤྱོད་པར་མཁྱེན།
དྲ་ཚིགས་དཔང་རྟགས། 蜀ICP备14009601号-1


༄༅།། སྲིད་གཞུང་གིས་ཉེ་ཆར་ནོར་འཁྲུལ་ཐོག་འགྲུལ་སྐྱེལ་གནམ་གྲུ་ཞིག་གཏོར་ཡོད་པར་ ངོས་ལེན་བྱས་པའི་རྗེས་སུ་ས་གནས་མི་མང་ཚོས་གཟའ་མཇུག་ཉིན་གཉིས་དང་། དེ་རིང་གཟའ་ཟླ་བའི་ཉིན་མོར་ཁོང་ཁྲོའི་སྒོ་ནས་ཨི་རན་སྲིད་གཞུང་ལ་ངོ་རྒོལ་ཤུགས་ཆེ་བྱས་ཡོད་པའི་སྐོར། རྒྱལ་སྤྱིའི་གསར་ལམ་ཁག་ནང་ཐོན་པའི་གནས་ཚུལ་རྣམས་ཚེ་བརྟན་ཆོས་སྒྲོན་ལགས་ཀྱིས་ཕབ་བསྒྱུར་དང་སྙན་སྒྲོན་ཞུ་གི་རེད།


ཀྲུང་གོ་བོད་ཀྱི་དྲ་བའི་འཕྲིན། ཉེ་ཆར། ཀན་ལྷོ་ཁུལ་སྤྱི་བདེ་ཅུས་དང་ཁུལ་སློབ་གསོ་ཅུས། ཀྲུང་གོ་མི་དམངས་དངུལ་ཁང་ཀན་ལྷོའི་ཡན་ལག་དངུལ་ཁང་བཅས་ཀྱིས་མཉམ་འབྲེལ་སྒོས་སྒྲུབ་པའི“ལང་ཚོ་སྲུང་སྐྱོང·བདེ་སྐྱིད་ཀྱི་སློབ་ཁང”ཞེས་པའི་གློག་འཕྲིན་དང་དྲ་རྒྱའི་མགོ་སྐོར་སྔོན་འགོག་གི་དྲིལ་སྒྲོག་བྱ་འགུལ་གཙོས་སློབ་འབྲིང་དང་པོ་ནས་སྤེལ།
བྱ་འགུལ་སྤེལ་སྐབས། མི་དམངས་དངུལ་ཁང་ཀན་ལྷོའི་ཡན་ལག་དངུལ་ཁང་དང་།ཁུལ་སྤྱི་བདེ་ཅུས་གཡོ་ཇུས་འགོག་རྒོལ་ལྟེ་གནས་ཀྱི་འབྲེལ་ཡོད་འགན་ཁུར་པས་སྔ་རྗེས་སུ་དགེ་སློབ་ཡོངས་ལ་གློག་འཕྲིན་དང་དྲ་རྒྱའི་མགོ་སྐོར་དང་དངུལ་བུན་གྱི་འབྲེལ་ཡོད་ཤེས་བྱ་བཅའ་ཁྲིམས་ཀྱི་ངོས་ནས་གོ་སླ་བའི་འགྲེལ་བཤད་བརྒྱབ་ཅིང་། དྲ་རྒྱའི་གྱོད་དཔེ་ངོ་མ་དང་ཟུང་འབྲེལ་བྱས་ཏེ་སློབ་སྟོན་དམར་ཁྲིད་བྱས། དྲིལ་སྒྲོག་བྱེད་སྒོའི་སློབ་སྟོན་ལ་གསོན་ཉམས་དོད་ཅིང་། སློབ་མའི་འཚོ་བ་དང་ཡང་ཉེ་བར་བཅར་ཡོད་པས། བྱ་འགུལ་ལ་ཞུགས་པའི་དགེ་སློབ་ཚོའི་དགའ་བསུ་ཆེན་པོ་ཐོབ།
ཁུལ་སློབ་གསོ་ཅུས་ཀྱི་འབྲེལ་ཡོད་འགན་འཁུར་པས་བསྟན་དོན། ཐེངས་འདིའི་དྲིལ་སྒྲོག་བྱ་འགུལ་ནི་ནག་སེལ་གཤེད་བཅོམ་གྱི་འཐབ་རྩོད་ལ་སྐུལ་འདེད་གཏིང་ཟབ་བཏང་ནས་སློབ་མའི་ཁྲིམས་མཐུན་ཁེ་དབང་ལ་ནུས་ཤུགས་ཡོད་རྒུས་སྲུང་སྐྱོང་བྱེད་པའི་ཁྲིམས་སྲུང་གི་འདུ་བྱེད་ཅིག་ཡིན་ལ། སློབ་མའི་དོགས་ཟོན་དང་ཉེན་ཚབས་ཀྱི་འདུ་ཤེས་ཇེ་ཟབ་ཏུ་གཏོང་བ་དང་མགོ་སྐོར་ཐེབས་སུ་མི་འཇུག་པ། སྐྱོན་བྲལ་ངང་འཚར་ལོངས་འབྱུང་བ་འགན་ལེན་བྱེད་པ་བཅས་ཀྱི་བྱམས་སྐྱོང་གི་འདུ་བྱེད་ཅིག་ཀྱང་ཡིན། ཁུལ་ཡོངས་ཀྱི་སློབ་གསོའི་སྡེ་ཁག་དང་སློབ་གྲྭ་ཁག་གིས་སློབ་གསོ་སྔོན་ལ་སྤེལ་རྒྱུ་མཐའ་འཁྱོངས་བྱ་རྒྱུ་དང་། རང་འགུལ་ངང་ཞབས་འདེགས་ཞུས་ཏེ་ཆེད་དོན་སྒྲིག་བཅོས་བྱེད་ཤུགས་ཆེ་རུ་བཏང་སྟེ། སྤྱི་བདེ་ལས་ཁུངས་དང་མཉམ་དུ་དོགས་ཟོན་དང་རྡུང་རྡེག་གི་བྱ་བ་ཁག་ལ་ཕྱོགས་ཡོངས་ནས་སྐུལ་འདེད་ཧུར་ཐག་བཏང་ནས།གཞོན་ནུ་ལོ་ཆུང་གི་སློབ་མ་ཚོ་འཚར་ལོངས་འབྱུང་བར་ཁོར་ཡུག་བཟང་བོ་ཞིག་བསྐྲུན་ཐུབ་པའོ། །
རྩོམ་སྒྲིག་པ། མཁའ་མཚོ་སྐྱིད།


རྒྱབ་ལྗོངས།
སྤྱི་ལོ་དུས་རབས་༡༩མགོ་སྟོད་ནས་བཟུང་ན་ཇུ་རྒྱལ་རབས་ཉམས་མགོ་ཚུགས་ཤིང་།དེ་ཡང་དཔོན་རིགས་ཁྲོད་ལྐོག་་རུལ་སུངས་ཉིན་རེ་བཞིན་ཚབས་ཆེར་འགྲོ་བཞིན་པ་དང་།ནང་པའི་རྗེས་འཇུག་ཏུ་སྒྲོག་མཁན་པེ་ལེན་ཅའོ་དང་ཐེན་ལི་ཅའོ་སོགས་ཆོས་ལུགས་ཁ་ལ་འཁ་བའི་ཞིང་པའི་གྱེན་ལངས་ལས་འགུལ་གཞི་རྒྱ་ཆེ་བ་སྔ་རྗེས་སུ་ལངས་པ་་ཟད།དབྱིན་ཇི་དང་ཧོ་ལནཌ།པོར་ཅི་གྷལ་སོགས་ཀྱིས་རྒྱ་ནག་ལ་བཙན་ཤེད་ཀྱིས་ཚོང་འབྲེལ་བྱེད་དགོས་པའི་གནོན་ཤུགས་སྤྲད་པ་དང་།ལྷག་པར་དུ་དབྱིན་ཇི་ཚོང་པ་ཚོས་སྤྱི་ལོ་༡༧༨༧ལོ་ནས་ཚོང་ཟོག་གཞན་དང་མཉམ་དུ་རྒྱ་ནག་ནང་ཉལ་ཐ་འདྲེན་ཚོང་ཤུགས་ཆེར་བྱས་པས།རྒྱ་ནག་ལ་ཚོང་འབྲེལ་གྱི་གྱོང་གུད་ཆེན་པོ་ཕོག མན་ཇུ་གཞུང་གིས་སྤྱི་ལོ་ལོར་ཉལ་ཐ་འགོག་སྡོམ་གྱི་ཁྲིས་ཡིག་བཟོས་ཏེ་ཕྱི་རྒྱལ་གྱི་གྲུ་གཟིངས་ལ་སྔོག་བཤེར་བྱེད་དུ་བཅུག་ཀྱང་།ཉལ་ཐའི་ཚོང་ལ་གཅོད་མ་ཐུབ།སྤྱི་ལོ་༡༨༣༩ལོར་ན་ཇུ་གཞུང་གིས་བཏང་བའི་སྐུ་ཚབ་ཀྱིས་ཀོང་ཀྲོའུ་རུ་དབྱིན་ཇིའི་ཚོང་པའི་ལག་ནས་བཙན་འཕྲོག་བྱས་པའི་ཉལ་ཐ་རྒྱ་མ་ཁྲི་༢༣༧ལྷག་སྡེབ་གཅིག་ལ་མེར་བསྱེགས་པས།ལོ་ཕྱི་མར་དབྱིན་ཇི་གཞུང་གིས་དགྲ་སྐྱིན་ལེན་རྒྱུའི་དམག་འཐབ་བསླངས།ཉལ་ཐའི་དམག་འཁྲུག་དེ་ལོ་གཅིག་ལྷག་ཙམ་ལ་རྒྱུན་མཐུད་པ་དང་།ཧྲང་ཧེ་དང་ཀོང་ཀྲོའུ་སོགས་སུ་ཚོང་འབྲེལ་འགག་སྒོ་གསར་འབྱེད་དང་།གུན་གསབ་ཀྱི་ཆད་དངུལ་འབོར་ཆེན་སྤྲོད་དགོས་པའི་ནན་ཅིན་ཆིངས་ཡིག་བཞག དེར་མཐུད། ཨ་རི།ཧྥ་རན་སི། ར་ཤི་ཡ།ཇཔན་བཅས་ནས་སྔ་རྗེས་སུ་རྒྱ་ནག་ལ་བཙན་འཛུལ་གྱིས།རྒྱ་ནག་དེ་ཕྱེད་བཀས་བཀོད་རྒྱུད་འཛིན་དང་ཕྱེད་མི་སེར་སྤེལ་ཡུལ་གྱི་ཡུལ་ལུང་ཞིག་ཏུ་བསྒྱུར།
སྤྱི་ལོ་༡༨༥༡ནས་སྤྱི་ལོ་༡༨༦༤བར།རྒྱ་ནག་ནང་ཁུལ་དུ་ནམ་ཇུ་གོང་མར་ངོ་ལོག་གི་ཟིང་རྒྱུན་མཐུད་བྱུང་བ་དང་།ཡེ་ཤུ་ཆོས་ལུགས་ཀྱི་རྗེས་འཇུག་པ་ཧོང་ཞིའུ་ཆོན་ཟེར་བ་ཞིག་གིས་གྱེན་ལོག་གིས།ནན་ཅིན་རྒྱལ་ས་བྱས་པའི་རྒྱ་ནག་ལྷོ་རྒྱུད་ཀྱི་ཞིང་ཆེརན་སྐོར་ཞིག་ཏུ་ཞི་བདེ་གནམ་རྒྱལ་ཟེར་བའི་རྒྱལ་ཁབ་བཙུགས་པ་དང་།དེ་བཞིན་ཧྥ་ཅན་སོགས་སུ་མན་ཇུར་ངོ་རྒོལ་དང་།མཱིང་རྒྱལ་རབས་བསྐྱར་གསོའི་ལས་འགུལ་རྩོམ་ཁན་ཐེན་ཏི་ཧོས།ཨན་ཧོས་དང་ཧོནན་སོགས་བྱང་རྒྱུད་ཀྱི་ཞིང་ཆེན་བརྒྱད་ཙམ་ནས་མི་འབོར་འབུམ་གཉིས་ཙམ་ཡོད་པའི་ཉན་ཅུན་གྱི་ངོ་ལོག་དང་།སྤྱི་ལོ་༡༨༦༢ནས་༡༨༧༣བར།ཧྲའན་ཞི་དང་།ཀན་སུའུ།ཉིན་ཞ།ཟི་ལིང་བཅས་སྐོར་ཁག་བཞིའི་ཧོས་རིགས་ཀྱི་དྲག་པོའི་གྱེན་ལོག ཧྲང་ཧེ་རུ་ཏ་མིན་གོ་འཛུགས་མཁན་ཞའོ་ཏའོ་ཧོས་སོགས་ཀྱིས་མན་ཇུ་གཞུང་ལ་སུན་གཙེར་དྲག་རྒོལ་མཚམས་མ་ཆད་པར་སྤེལ་ཡོད།
སྤྱི་ལོ་༡༨༩༤ལོར་ཉི་ཧོང་དང་མན་ཇུའི་དབར་ཀོ་རི་ཡ་ཕྱེད་གླིང་གི་བདག་ཐོབ་རྩོད་ཆེད་ལྕགས་ཕག་ལོའི་གསར་བརྗེ་ལངས་ཏེ།ཐའེ་ལྦན་དང་ཉེ་ནསྐོར་གླིང་ཕྲན་ཤོར་བ་་ཟད།ཉི་ཧོང་ལ་དངུལ་སྲང་དུང་ཕྱུར་༢་༣ལྷག་གི་གུན་གསབ་སྤྲོད་དགོས་པའི་ཆིངས་ཡིག་བཞག
སྤྱི་ལོ་༡༨༩༩ལོར།རྒྱ་ནག་ཧྲན་ཏུང་དང་ཧོ་པེ་སོགས་སུ་ཐོག་མར་མན་ཇུར་ངོ་རྒོལ་དང་།མཱིང་རྒྱལ་རབས་བསྐྱར་གསོའི་འབོད་ཚིག་སྒྲོག་མཁན་གྱི་ཚོགས་པ་དབྱི་ཧོ་ཐོན་ཟེར་བ་ཞིག་རི་གྱིས་ན་ཇུར་རོགས་འདེགས་དང་།ཕྱི་གླིང་བ་རྩ་གཏོར་གྱི་དགོས་འདུན་འདོན་མཁན་ཞིག་ཏུ་གྱུར་ཏེ།རྒྱ་ནག་གི་རིག་གཞུང་རྙིང་བར་ཞེན་ཁོག་འཆིང་བའི་སྟོབས་ཤུགས་རྙིང་བའི་སྐུལ་སློང་འོག པེ་ཅིང་དུ་བཅའ་སྡོད་ཕྱི་རྒྱལ་གཞུང་ཚབ་ཁག་ལ་བསྐོར་རྒོལ་བྱས་པ་དང་།ཡེ་ཤུའི་ཆོས་སྤེལ་མཁན་ཕྱི་རྒྱལ་བ་༢༤༠དང་།རྒྱ་རིགས་ཡེ་ཤུའི་རྗེས་འཇུག་པ་ཁྲི་གཉིས་ལྷག་བསད་པ་མ་ཟད།ཆོས་ཚོགས་དང་འབྲེལ་བ་གང་ཡང་མེད་པའི་རྒྱ་རིགས་དཀྱུས་མ་དེ་ལས་མང་བ་ཞིག་དམར་བསད་དང་།ས་གནས་ཁག་གི་ཡེ་ཤུའི་ལྷ་ཁང་མེར་བསྲེགས།ཕྱི་རྒྱལ་གྱི་དངོས་ཟོག་དང་ལྟ་གྲུབ་ལ་ཕྱོགས་ཡོངས་ནས་འགོག་རྒོལ་གྱི་དོན་རྐྱེན་བསླངས།ནུབ་ཕྱོགས་པས་དོན་རྐྱེན་འདིར་༼Boxer Rebellion༽ཟེར་གྱི་ཡོད།
ཛ་དྲག་གི་གནས་སྟངས་དེའི་ཐད།རྒྱལ་མོ་ཚི་ཞི་ཡིས་རྒྱལ་ཁག་གི་ཕྱི་འབྲེལ་མི་སྣས་གནད་དོན་ཞི་འཇགས་ཡོང་ཐབས་ཀྱི་འབྲེལ་གཏུགས་ལ་བཟང་ཕྱོགས་ཀྱི་བརྡ་ལན་སྤྲད་མེད་པར་མ་ཟད།དེ་ལས་ལྡོག་སྟེ།སྤྱི་ལོ་༡༩༠༠ལོའི་ཟླ་༡ནང་དབྱི་ཧོ་ཐོན་ལ་གཞུང་འབྲེལ་རྒྱབ་རོགས་བྱེད་དགོས་པའི་བཀའ་རྒྱ་བཏང་སྟེ།ས་གནས་འགག་ཤས་སུ་ཚོགས་པ་དེར་དམག་ཕྱོགས་རྒྱགས་སྤྲོད་དང་།གཞུང་གི་དམག་དཔུང་སྐོར་ཞིག་དེའི་ནང་འཛུལ་དུ་བཅུག་པས།དྲག་ཟིང་གི་གཞི་རྒྱ་སྔར་བས་ཇེ་ཆེར་ཕྱིན་ཏེ།པེ་ཅིན་དུ་ས་ཁག་སོས་སོ་ནས་ཡོང་བའིོ་ཚོགས་པ་དེའི་མི་སྣ་འབུམ་གཅིག་ལྷག་འཛོམས།
ཕྱི་འབྲེལ་གྱི་གྲོས་མོལ་ལ་ཕན་འབྲས་མ་ཐོན་པ་དང་།དྲག་ཟིང་གི་རྣམ་པ་ཉིན་རེ་བཞིན་ཇེ་ཐུར་འགྲོ་བཞིན་ཡོད་པར་བརྟེན།ཉི་ཧོང་དང་ཨི་རི་སི།དབྱིན་ཇི།ཧྤ་རན་སི།འཇར་མན།ཨ རི།དབྱི་ད་ལི།རྒྱལ་པོ་གཅིག་གི་དབང་བསྒྱུར་འོག་ཡོད་པའི་ཨོ་སི་དོ་ལི་ཡ་དང་ཧང་གྷ་རི་མནའ་འབྲེལ་བཅས་རྒྱལ་ཁབ་བརྒྱད་མཉམ་འབྲེལ་བྱས་པའི་དམག་དཔུང་གིས་གཞུང་ཚབ་ཁང་སྲུང་སྐྱོབ་གྱི་མིང་ཐོག་ནས་རྒྱ་ནག་ཏུ་དཔུང་འཇཀུག་བྱས་ཤིང་།ཟླ༦ཚེས་༢༡ཉིན།མན་ཇུ་གཞུང་གིས་ཀྱང་དམག་འཐབ་གྱི་ཁྱབ་བསྒྲགས་དང་མཉམ་དུ།ཕྱི་རྒྱལ་བ་ཕོ་གསོད་མཁན་ལ་དངུལ་སྲང་ལྔ་བཅུ་དང་།ཕྱི་རྒྱལ་བ་མོ་གསོད་མཁན་ལ་དངུལ་སྲང་བཞི་བཅུ།ཕྱི་རྒྱལ་བའི་ཕྲུ་གུ་གསོད་མཁན་ལ་སྲང་སུམ་ཅུ་གཟིགས་གསོལ་སྤྲོད་རྒྱུའི་རྩ་ཚིག་བཀྲམ།མཉམ་འབྲེལ་དམག་གིས་ཟླ༧ཚེས༡༤ཉིན་ཐེན་ཅིན་བཟུང་བ་དང་།ཟླ༨ཚེས་༡༦ཉིན་པེ་ཅིན་བཟུང་།རྒྱལ་མོ་ཚི་ཞི་དང་ཕོ་བྲང་གི་སྐུ་འཁོར་རྣམས་ཞི་ཨན་དུ་བྲོས།སྤྱི་ལོ་༡༩༠༡ལོའི་ཟླ་༩ཚེས་༧ཉིན།བཙན་ཤེད་ཀྱིས་མན་ཇུ་གཞུང་གིས་དངུལ་སྲང་དུང་ཕྱུར་༤་༥གུན་གསབ་སྤྲོད་དགོས་པའི་ལྕགས་གླང་ཆིངས་ཡིོག་བཞག
ལོ་དེ་ནས་བཟུང་། སུན་ཀྲུང་ཧྲན་གྱིས་མགོ་འཁྲིད་ སུང་ཀྲུང་ཧྲན་གྱིས་མགོ་འཁྲིད་པའི་འཕྲལ་སེལ་སྲིད་གཞུང་།
པའི་གསར་བརྗེ་ཚོགས་པས་(གེ་མིང་ཏང་།)གྱེན་ལངས་ཀྱི་ལས་འགུལ་གཅིག་རྗེས་གཉིས་མཐུད་དུ་སྤེལ་བ་དང་
། གྱེན་ལངས་ཕམ་ཉེས་ཐེངས་བཅུ་བྱུང་བའི་རྗེས་ཀྱི་སྦྱཝ༡༩༡༢ ཟླ་༡ ནང་།
ཀྲུང་ཧྭ་མི་སེར་རྒྱལ་ཁབ་དངོས་སུ་བཙུགས། སུན་ཀྲུང་ཧྲན་གྱིས་གོང་མ་ཁྲི་ལས་དབབ་དགོས་པའི་ཆ་རྐྱེན་འོག འཕྲལ་སེལ་སྲིད་འཛིན་གྱི་གོ་གནས་དགོངས་ཞུ་གནང་། ཟླ་༢ ཚེས་༡༢ ཉིན། མན་ཇུ་རྒྱལ་རབས་མཇུག་བསྒྲིལ་བའི་བསྒྲགས་གཏམ་སྤེལ།དེ་མ་ཐག་མན་ཇུའི་ཁོངས་སུ་ཞིང་ཆེན་༢༢ ཡོད་པའི་ཁྲོད་ནས་༡༧ ཙམ་རང་བཙན་ཡིན་པའི་ཁྱབ་བསྒྲགས་བྱས།མན་ཇུའི་བཀའ་བློན་ཁྲི་བ་ཡོན་ཧྲི་ཁེ་སྲིད་འཛིན་དུ་བསྐོས་རྗེས་གོང་མའི་ལམ་ལུགས་བསྐྱར་གསོའི་ཐབས་ཤེས་སྣེ་མང་སྤྱད་པར།སུང་ཀྲུང་ཧྲན་གྱིས་ངོ་རྒོལ་ལས་འགུལ་མཚམས་མ་ཆད་པར་སྤེལ། ༡༩༡༦ཡོན་ཧྲི་ཁེ་དང་སུན་ཀྲུང་ཧྲན་མཉམ་འབྲེལ་གྱི་དུས་རིམ།ཡོན་ཧྲི་ཁེ་གོང་མའི་ཁྲི་ལ་འཁོད་ནས་ཉིན་
གྲངས་༨༣ རྗེས་འདས་གྲོངས་སུ་གྱུར། དེ་ནས་བཟུང་མི་སེར་རྒྱལ་ཁབ་དེ་ཡོན་ཧྲི་ཁེ་ཡི་ཕྱོགས་གཏོགས་པོ་ཡང་དམག་ཤེད་ཅན་གྱིས་དབུས་གཞུང་སྟངས་འཛིན་དང་། ས་གནས་སྲིད་གཞུང་ཁག་དམག་ཤེད་ཅན་གཞན་ཚོས་བཅད་བགོས་ཀྱི་དུས་རིམ་དུ་སླེབས། སུང་ཀྲུང་ཧྲན་གྱིས་ལྷོ་རྒྱུད་ཀྱི་དམག་ཤེད་ཅན་ལ་བརྟེན་ནས་ཀོང་ཀྲོའུ་རུ་དྲག་དམག་གི་སྲིད་གཞུང་ཐེངས་གཉིས་ཙམ་བཙུགས་པ་དང་། དབུས་གཞུང་འཛིན་ཐབས་ལན་མང་བྱས་ཀྱང་དོན་སྨིན་མ་བྱུང་།
ཡོ་འཁྱོམ་གྱི་དུས་སྐབས་དེ་དག་ཏུ། ཕྱི་རྒྱལ་ལ་སློབ་གཉེར་དུ་བསྐྱོད་མྱོང་མཁན་ཁྲིན་ཏུའུ་ཞིའུ་དང་། ལི་ཏ་ཀྲའོ། ཧུའུ་ཧྲི། ལུའུ་ཞུན་སོགས་རྒྱ་རིགས་ཤེས་ཡོན་ཅན་སྐོར་ཞིག་གིས་སྣེ་འཁྲིད་དེ། ཚགས་དེབ་ཁག་ཏུ་རྒྱ་ཀྱི་སྲོལ་རྒྱུན་རིག་གཞུང་ལ་སྐྱོན་བརྗོད་དང་། དམངས་གཙོ་དང་ཚན་རིག་དར་སྤེལ་གཏོང་དགོས་པའི་སྐུལ་སློང་། རྒྱ་ནག་གི་གནའ་བོའི་ཡི་གེ་དེ་ཁ་སྐད་དུ་བསྒྱུར་རྒྱུའི་ནང་དོན་གཙོ་བོར་བྱེད་པའི་རིག་གནས་གསར་བའི་ལས་འགུལ་དང༌
། དེ་བཞིན་འཛམ་གླིང་དམག་ཆེན་དང་པོ་མཇུག་བསྒྲིལ་རྗེས། གཡུལ་འཁྲུག་གི་ཁེ་གྱོང་བགོ་འགྲེམས་བྱེད་སྐབས། དེ་སྔ་འཇར་མན་གཞུང་ལ་ཡོད་པའི་རྒྱ་ནག་ཧྲན་ཏུང་གི་ཁེ་ཕན་ཁག་ཉི་ཧོང་ལ་རྩིས་སྤྲོད་བྱས་པས། པེ་ཅིང་དུ་སློབ་མ་གཙོ་བོར་གྱུར་པའི་མང་ཚོགས་ཀྱིས་མན་ཇུ་གཞུང་ལ་ངོ་རྒོལ་མཚོན་པའི་ཁྲོམ་སྐོར་སྐད་འབོད་དང་། ལས་ཀ་དང་སློབ་ཁྲིད་མཚམས་འཇོག་སོགས་་བཙན་རྒྱལ་རིང་ལུགས་ལ་ངོ་རྒོལ་དང་བཀས་བཀོད་རྒྱུད་འཛིན་ལ་ངོ་རྒོལ་་བྱེད་པའི་ལྔ་བཞི་ལས་འགུལ་གྱི་ཤུགས་རྐྱེན་རྒྱ་ནག་ཧྲིལ་པོར་ཁྱབ་འཕེལ་བྱུང་སྟེ། ཤེས་ཡོན་ཅན་ཚོས་རྒྱ་ནག་རྒྱལ་ཁབ་དཀའ་ཉེན་ལས་སྐྱོབ་ཐབས་ལ་བསམ་གཞིགས་བགྲོ་གླེང་རྒྱ་ཆེར་བྱས། ཁྲིན་ཏུའུ་ཞིའུ་དང་ལི་ཏ་ཀྲའོ་སོགས་མཁས་པ་སྐོར་ཞིག་གིས་རྒྱ་ནག་རྗེས་ལུས་དང་དབུལ་ཕོངས་ལས་སྐྱོབ་བྱེད་ནི་གུང་ཁྲན་རིང་ལུགས་ཁོ་ན་ཉིད་ཡིན་པའི་དྲིལ་བསྒྲགས་བྱས་པ་དང༌། ས་གནས་སོ་སོར་གུང་ཁྲན་རིང་ལུགས་ལ་ཞིབ་འཇུག་བྱེད་པའི་
ཚོགས་ཆུང་ཡང་མང་དུ་དར།
དམར་ཤོག་ཚོགས་པ་གསར་འཛུགས།
སྤྱི་ལོ་༡༩༢༠ལོའི་ཟླ་༤ནང་།རྒྱལ་སྤྱིའི་གུང་ཁྲན་སྒྲིག་འཛུགས་ཀྱིས་ལྦེཀ་ཏོ་རེཡ།ལྦོའི་ཏིན་སི་ཀེVictoria Voitinsky)རྒྱ་ནག་ཏུ་དམར་ཤོག་ཚོགས་པ་ཛུགས་རྒྱུར་ཆེད་གཏོང་བྱས།དེས་པེ་ཅིང་དུ་ལི་ཏ་ཀྲའོ་དང་།ཧྲང་ཧེ་རུ་ཁྲིན་ཏུའུ་ཞིའུ་གཉིས་ལ་འབྲེལ་གཏུགས་ཀྱིས།ཟླ༨ནང་ཧྲང་ཧེ་གྲོང་ཁྱེར་དུ་མི་བདུན་ལས་གྲུབ་པའི་ཀྲུང་གོ་གུང་ཁྲན་ཏང་༼རྒྱ་ནག་དམང་ཤོག་ཚོགས་པ༽བཙུགས།ཁླིན་ཏུའུ་ཞིའུ་ཚོགས་གཙོར་བདམས།ཉི་ཧོང་གི་གྲོང་ཁྱེར་ཏོག་ཀྱོ་དང་ཧྥ་རན་སིའི་གྲོང་ཁྱེར་པ་རེ་སི།རྒྱ་ནག་གི་གྲོང་ཁྱེར་ཁག་དུ་མར་ཡན་ལག་སྒྲིག་འཛུགས་བཙུགས།
སྤྱི་ལོ་༡༩༢༡ཟླ༧ཚེས་༢༣ཉིན།རྒྱལ་སྤྱིའི་གུང་ཁྲན་སྒྲིག་འཛུགས་ཀྱི་མཐུན་འགྱུར་འོག ཚོགས་མི་༥༧ལས་གྲུབ་པའི་རྒྱ་ནག་དམར་ཤོག་ཚོགས་པའི་རྒྱལ་ཡོངས་ཚོགས་ཆེན་དང་པོ་ཧྲང་ཧེ་རུ་ཚོགས།རྒྱ་ནག་གཞུང་འབྲེལ་གྱིས་ངོས་ལེན་ཡོད་པ་འདི་རང་ཡིན་ལ།ཚོགས་འདུ་སྔ་མ་དེར་ཧྲང་ཧེ་གུང་ཁྲན་རིང་ལུགས་ཚོགས་ཆུང་ཞེས་འབོད།
སྤྱི་ལོ་༡༩༢༧ཟླ༧ནང་འཚོགས་པའི་རྒྱལ་ཡོངས་ཚོགས་ཆེན་ཐེངས་གཉིས་པའི་སྟེང་།རྒྱ་ནག་དམར་ཤོག་ཚོགས་པ་རྒྱལ་སྤྱིའི་གུང་ཁྲན་སྒྲིག་འཛུགས་སུ་འཛུལ་ཞུགས་དང་།སུའུ་ལན་གྱི་ལམ་སྟོན་ངོཔས་ལེན་བྱ་རྒྱུའི་གྲོས་ཆོད་བཞག
རྒྱ་ནག་གི་དམར་ཤོག་ཚོགས་པར་བཏང་འཛིན་ཡོང་ཆེད།སྤྱི་ལོ་༡༩༢༢ནས་༡༩༢༧ལོ་བར།སུའུ་ལན་དབུས་དམར་ཤོག་ཚོགས་པས་རྒྱ་ནག་གསར་བརྗེའི་སྐོར་ལ་ཚོགས་འདུ་ཐེངས་༡༢༢ཚོགས་པ་དང་།གྲོས་ཆོད་༧༣༨ཙ་བཞག་ཡོད།
གོ་གུང་མཉམ་འབྲེལ་ཐེངས་དང་པོ།
༡༩༢༣ ལོའི་ལོ་སྟོད་དུ། གོ་མིན་ཏང་འདི་“ལེ་ཉིན་ནང་བཞིན་གྱི་སྲིད་དོན་ཚོགས་པ་ཞིག་འཛུགས་རྒྱུར་བློ་མོས་
ཡོད་མཁན་གྱི་སུང་ཀྲུང་ཧྲན་གྱིས་སུའུ་ལན་སྐུ་ཚབ་མཉམ་ཧྲང་ཧེ་རུ་འཛོམས་ཏེ། རྒྱ་ནག་དམར་ཤོག་ཚོགས་པ་དང་མཉམ་འབྲེལ་བྱེད་ཕྱོགས་སྐོར་གྲོས་བསྡུར་བྱས་པ་དང་། གུང་ཁྲན་ཏང་ལ་མཐུན་གཤིབ་བྱེད་ཕྱོགས་ཀྱི་བསྒྲགས་གཏམ་སྤེལ། རྒྱལ་སྤྱིའི་གུང་ཁྲན་གྱིས་སློབ་སྟོན་པ་ཆེད་གཏོང་གིས། སུའུ་ལན་ནང་བཞིན་གོ་མིན་ཏང་བཅོས་སྒྲིག་བྱེད་ཕྱོགས་གྲོས་བསྡུར་བྱས། ༡༩༢༤ལོར་སུན་ཀྲུང་ཧྲན་གྱིས་གོ་མིན་ཏང་གི་རྒྱལ་ཡོངས་ཚོགས་ཆེན་ཐེངས་དང་པོའི་སྟེང་སུའུ་ལན་དང་མཉམ་འབྲེལ་བྱས་ཏེ། གུང་ཁྲན་ཏང་ལ་གུ་བཤངས་བྱ་རྒྱུའི་སྲིད་ཇུས་བཏོན་པ་དང་། གུང་ཁྲན་ཏང་གི་ཚོགས་མི་རྣམས་སྒེར་གྱི་མིང་ཐོག་ནས་གོ་མིན་ཏང་ནང་འཛུལ་ཞུགས་བྱེད་དུ་བཅུག ཚོགས་ཐོག་ཏུ་ལི་ཏ་ཀྲའོ་དང་མའོ་ཙེ་ཏུང་སོགས་དམར་ཤོག་ཚོགས་མི་བཅུ་ཙམ་གོ་མིན་ཏང་དབུས་རྒྱུན་ལས་ལྷན་ཚོགས་སུ་འདེམས་ཐོན་བྱུང་བ་དང་། བློན་ཆེན་གྱི་གོ་གནས་ཀྱང་དུ་མ་ཞིག་སྤྲད། ༡༩༢༥ ལོའི་དཔྱིད་
ཀར། སུང་ཀྲུང་ཧྲན་པེ་ཅིན་དུ་འདས། ༡༩༢༦ ལོར། གོ་མིན་ཏང་ནང་ཁུལ་དུ་ཆབ་སྲིད་ལངས་ཕྱོགས་ཐད་རྩོད་གླེང་གིས་དུམ་བུ་གཉིས་སུ་གྱེས་པ་དང་། ཅང་ཅེ་ཧྲི་ཡིས་གོ་མིན་ཏང་གི་དམག་སྤྱིའི་གོ་གནས་བཟུང་སྟེ། འབྲི་ཆུ་བྱང་རྒྱུད་ཀྱི་དམག་ཤེད་ཅན་འདུལ་འཇོམས་ཀྱི་དམག་འཁྲུག་བསླངས་པས་སྒེར་གྱི་གྲགས་པ་རྒྱས། གོ་མིན་ཏང་གི་ནང་ཁུལ་དུ་གུང་ཁྲན་ཏང་གིས་ལྐོག་ཇུས་གཤོམ་གྱི་ཡོད་ལུགས་ཀྱི་རྩོད་གླེང་བྱུང་བ་དང་། དམར་ཤོག་ཚོགས་པས་ཧུའུ་ནན་སོགས་སུ་ས་ཞིང་བཅོས་བསྒྱུར་གྱིས་ཞིང་བདག་ལ་འཐབ་རྩོད་དང་ཁྲག་སྦྱོར་གྱི་དོན་རྐྱེན་བསླངས་པར། གོ་མིན་ཏང་གི་ས་གནས་ལས་བྱེད་ཚོས་བཟོད་སྒོམ་བྱེད་ཐབས་མེད་སྟབས། དམར་ཤོག་ཚོགས་མི་དང་འབྲེལ་ཡོད་ཆིག་སྟོང་ཙམ་བསད། ༡༩༢༧ ལོར་ཧྲང་ཧེ་དང་ཝུའུ་ཧན་སོགས་ནས་ཀྱང་དམར་ཤོག་ཚོགས་མི་གཙང་སེལ་གྱི་བྱེད་སྒོ་སྤེལ་བས། གོ་གུང་མཉམ་འབྲེལ་གྱི་རྨང་གཞི་ཐོར་ཞིག་ཏུ་སོང་། ཟླ་༧ ཚེས་༡༣ ཉིན། གུང་ཁྲན་ཏང་གིས་ཏང་ཡོན་རྣམས་གོ་མིན་ཏང་ལས་ཕྱིར་འཐེན་བྱེད་དགོས་པའི་གསལ་བསྒྲགས་སྤེལ་བ་དང་། གོ་
མིན་ཏང་གིས་ཀྱང་ཟླ་༧ ཚེས་༡༥ ཉིན་གོ་མིན་ཏང་གི་དམག་དཔུང་ནང་ལས་གནས་བཀོད་སྒྲིག་བྱས་ཡོད་པའི་གུང་ཁྲན་ཏང་ཡོན་ཚོས་དམར་ཤོག་ནས་རྩ་དགོངས་ཞུ་དགོས་པའི་གསལ་བསྒྲགས་སྤེལ། གོ་གུང་མཉམ་འབྲེལ་དང་པོ་དེ་མཇུག་བསྒྲིལ།
༡༩༢༨ ལོར་ཀྲོའུ་ཨིན་ལེ་སོགས་ཀྱིས་མགོ་འཁྲིད་པའི་ཀྲུང་གོ་བཟོ་ཞིང་དམར་དམག་གིས་ནན་ཁྲང་ནས་དྲག་པོས་གྱེན་ལངས་བྱས་པ་དེར་རྒྱལ་ཁ་ཐོབ་མེད་ཀྱང༌། དམར་ཤོག་ཚོགས་པར་ཐོག་དང་པོར་རང་ཉིད་ཀྱི་དམག་དཔུང་ཡོད་པར་གྱུར
།
（རྒྱ་ནག་གི་དམག་བཙུགས་དུས་ཆེན་ཟླ་༨ ཚེས་༡ ལ་ཆ་འཛིན་བྱེད་པའང་རྒྱུ་མཚན་འདིས་ཡིན།) ཟླ་༨ ཚེས་༧ ཉིན།
རྒྱ་ནག་དབུས་དམར་ཤོག་ཚོགས་པས་རྒྱལ་སྤྱིའི་གུང་ཁྲན་གྱི་བཀོད་བྱུས་འོག་ཧན་ཁོའུ་རུ་ཛ་དྲག་ཚོགས་ཆེན་ཞིག་བསྐངས་ཏེ། ས་ཞིང་བཅོས་བསྒྱུར་དང༌། དྲག་ཤུགས་ལ་བརྟེན་ནས་སྲིད་དབང་འཕྲོག་ལེན་བྱེད་རྒྱུའི་སྲིད་ཇུས་གཏན་འབེབས་བྱས། ཚེས་༨ནས་བཟུང་གོ་མིན་ཏང་གིས་གུང་ཁྲན་ཏང་ཡོན་འཛིན་བཟུང་ཁྲིམས་གཅོད་བྱེད་མགོ་ཚུགས་པ་དང༌། ཚེས་༡༤ ཉིན་ཅང་ཅེ་ཧྲི་ཕྱི་ནང་གི་གནོན་ཤུགས་འོག་སྲིད་སྟེགས་ལས་བབས། ཟླ་༩ ནང༌། མའོ་ཙེ་ཏུང་གིས་ཧུའུ་ནན་དང་ཅང་ཞི་རུ་སྟོན་བསྡུའི་འོས་ལངས་སྐུལ་སློང་བྱས་པ་དང་། ཟླ་༡༢ ནང་ཡེ་ཐིན་སོགས་ཀྱིས་ཀོང་ཀྲོའུ་རུ་དྲག་པོའི་གྱེན་ལངས་བྱས། དེ་བཞིན་༡༩༣༡ལོའི་ཟླ་༡༡ ནང་། ཅང་ཞི་རོས་ཅིན་དུ་དམར་ཤོག་ཚོགས་པའི་ས་གནས་སྲིད་གཞུང་ཐོག་མ་ཀྲུང་ཧྭ་སོ་ཝེཊ་Soviet སྤྱི་མཐུན་
རྒྱལ་ཁབ་ཅེས་པའང་བཙུགས།
༡༩༣༠ ལོའི་༡༢ ནས་༡༩༣༣ ཟླ་༡༠ ཟླ་༡༠ བར། གོ་མིན་ཏང་གིས་སྔ་རྗེས་སུ་དམར་ཤོག་ཚོགས་པའི་རྟེན་
གཞིར་བསྐོར་བཅོམ་ཐེངས་ལྔ་བྱས་ཤིང་། དམར་དམག་གིས་བསྐོར་བཅོམ་ཐོག་མ་བཞིར་འགོག་རྒོལ་བྱས་པ་དང༌། ཐེངས་ལྔ་བའི་སྐབས་བཀོད་འདོམས་ཏག་ཏག་མ་བྱུང་བར་ཕམ་ཉེས་སུ་ཕྱིན་ཏེ་བྲོས་བྱོལ་མི་བྱེད་ཀ་མེད་བྱུང་། ༡༩༣༤ ལོའི་ཟླ་༡༠ ནས་བཟུང་། དམར་དམག་རྣམས་“ལེ་དབར་ཉིས་ཁྲི་ལྔ་སྟོང་གི་རྒྱང་བསྐྱོད་བྱེད་མགོ་ཚུགས། ༡༩༣༥ ལོའི་ཙུན་དབྱི་ཚོགས་འདུའི་སྟེང༌། མའོ་ཙེ་ཏུང་ལ་དམར་ཤོག་གི་དབང་ཆ་ཐོབ། དམར་དམག་རྣམས་ཅང་ཞི་དང་ཀོས་ཀྲོའུ། སི་ཁྲོན། ( མདོ་ཁམས་གཉིས་ཀྱི་ས་ཐོག་ཏུ་སླེབས་ཏེ་འཕྲོག་བཅོམ་
གྱི་སྤྱོད་ངན་ཚབས་ཆེ་བརྩམས་ཡོད་ཚུལ་མའོ་ཙེ་ཏུང་གིས་ཨ་རིའི་གསར་འགོད་པ་སི་ནོ་ལ་ཁས་ལེན་བྱས་ཡོད། ） ཀན་སུའུ། ཧྲའན་ཞི་་བཅས་བརྒྱུད་དེ། མཐར་ཧྲའན་ཞི་བྱང་རྒྱུད་དུ་ལིའུ་ཀྲི་ཏན་གྱི་དམག་དཔུང་དང་བསྡོངས་ཏེ། ཧྲའན་ཀན་ཉིན་རྟེན་གཞི་བཙུགས་པ་དང༌། རྒྱང་བསྐྱོད་ཀྱི་མཐའ་འབྲས་སུ་དམར་དམག་ར
ཁྲི་དྲུག་སྟོང་ལྷག་ཙམ་ནས་ཁྲི་གཅིག་ཡས་མས་ལས་ལྷག་མེད། དེ་ལྟར་གོ་གུང་མཉམ་འབྲེལ་ཐེངས་དང་པོ་ནི་དམར་ཁྲུང་ཆིན་དུ་གྲོས་མོལ་བྱེད་སྐབས་ཀྱི་ཅང་ཅེ་ཧྲི་དང་མའོ་ཙེ་ཏུང་། ཤོག་ཚོགས་པ་རྦད་དེ་ཕམ་ཉེས་སུ་ཕྱིན་ཏེ་མཇུག་བསྒྲིལ།
རི་འགོག་དམག་འཁྲུག་དང་གོ་གུང་མཉམ་འབྲེལ་གཉིས་པ།
སྤྱི་ལོ༡༩༣༡ཟླ་༩ནང་།ཉི་ཧོང་(རྒྱ་ནག་གི་ཉི་ཧོང་ལ་རི་པན་ཟེར)གིས་རྒྱ་ནག་ཤར་བྱང་གི་ས་ཆ་བཙན་བཟུང་བྱས།༡༩༣༦ལོ་མཇུག་ཏུ།གོ་གུང་གཉིས་མཉམ་འབྲེལ་གྱིས་ཉི་ཧོང་འགོག་རྒྱུར་གྲོས་མཐུན་བྱུང་།སྤྱི་ལོ༡༩༣༧ཟླ་༧ཚེས་༧ཉིན།ཉི་ཧོང་དང་རྒྱ་ནག་དབར་ཕྱོགས་ཡོངས་ནས་དམག་འཐབ་འགོ་ཚུགས།གོ་གུང་མཉམ་འབྲེལ་གྱི་ལས་རིམ་ཐོག་མར།ཡན་ཨན་དུ་ཡོད་པའི་དམར་ཤོག་ཚོགས་པའི་སྲིད་གཞུང་དེ་གོ་མིན་ཏང་སྲིད་གཞུང་གི་ཐད་གཏོགས་ཡན་ལག་ལས་ཁུངས་སུ་བསྒྱུར་བ་དང་།དམར་དམག་ཁྲི་བརྒྱད་ཙམ་ཡོད་པ་དེ་གོ་མིན་ཏང་གི་དམག་སྡེ་ཨང་བརྒྱད་པར་མིང་བསྒྱུར་བྱས།རྒྱང་བསྐྱོད་རྗེས་རང་སར་འཇབ་དམག་རྒྱག་མཁན་གྱི་འཇབ་དམག་ཁྲི་རུ་ཁག་བརྒྱུད་སྟོང་ཙམ་ཡོད་པ་དེ་དག་གོ་མིན་ཏང་གསར་བརྗེ་དམག་དཔུང་སྐམ་དམག་གསར་བཙུགས་ཅུན་ཤོག་བཞི་བ་ཞེས་པར་བཅོས་སྒྲིག་བྱས།སྤྱི་ལོ་༡༩༣༧ཟླ་༨ནང་ཧྲའན་ཞི་ལོ་ཁྲོན་དུ་དམར་ཤོག་ཚོགས་པས་ཉི་ཧོང་ལ་འགོག་རྒོལ་གྱི་འཐབ་ཇུས་གཏན་འབེབས་བྱེད་པའི་ཚོགས་འདུའི་སྟེང་།མའོ་ཙེ་ཏུང་གིས་དམར་དམག་གི་གཞི་རྩའི་ལས་འགན་ནི།རྟེན་གཞི་གསར་འཛུགས་དང་།མཐུན་གྲོགས་དམག་གི་གཡུལ་འཐབ་ལ་མཉམ་རུབ་བྱས་ཏེ།
དམར་དམག་ཉར་གསོག་དང་རྒྱ་བསྐྱེད་བྱ་རྒྱུ་ཞེས་དང་།དམར་ཤོག་ཚོགས་པ་འདིས་ཆབ་སྲིད་དང་སྒྲིག་འཛུགས་སྟེང་རང་ཚུགས་བཟུང་སྟེ།གོ་མིན་ཏང་ལ་ཚད་མཐོ་བའི་དོགས་ཟོན་བྱེད་དགོས་པའི་རྩ་དོན་གསར་འདོན་བྱས་ཡོད།
ཅང་ཅེ་ཧྲི་མགོ་འཁྲིད་པའི་ལོ་བརྒྱད་ཀྱི་རི་འགོག་དམག་འཁྲུག་ཁྲོད།གཡུལ་འཏབ་ཆེ་བ་༢༢དང་།ཆུང་བ་སྟོང་ཕྲག་དུ་མ་བྱུང་ཡོད་པ་དང་།ཉི་ཧོང་འགོག་རྒོལ་གྱི་དུས་རིམ་ནང་།གོ་གུང་དབར་མཉམ་འབྲེལ་ཡིན་བཞིན་དུ་ནང་འཁྲུག་ཀྱང་ཐེངས་དུ་མར་བྱུང་ཡོད།དེ་དག་ལས་སྐད་གྲགས་ཆེ་ཤོས་ནི་༡༩༤༡ལོར་བྱུང་བའི་ལྦན་ནན་དུས་འགྱུར་ཡིན།ཞིན་སི་ཅུན་དང་གོ་མིན་ཏང་གི་དམག་དཔུང་གཉིས་ཅང་སུའུ་ལྷོ་རྒྱུད་ནས་འབྲི་ཆུའི་བྱང་ཕྱོགས་སུ་བསྐྱོད་སྐབས།དམག་དཔུང་གི་བཀའ་རྒྱ་ཁས་བླངས་མིན་གྱི་རྩོད་གཞི་ཇེ་ཆེར་སོང་སྟེ།གོ་མིན་ཏང་གིས་ཞིན་སི་ཅུན་དམག་དཔུང་དགུ་སྟོང་ལས་བདུན་སྟོང་ཙམ་གཏོར་ཕམ་བཏང་ཡོད།
སྤྱི་ལོ་༡༩༤༥ཟླ༨ཚེས་༧ཉིན།ཨ་རིས་ཉི་ཧོང་གི་ཧི་རོ་ཤི་མ་ར་རྡུལ་ཕྲན་མཚོན་ཆ་དང་པོ་གཡུག་སྟེ།ཉི་ཧོང་་ཕམ་ཉེས་སུ་འགྲོ་རྒྱུར་གཏན་འཁེལ་བ་དང་།ཚེས་༨ཉིན་སུའུ་ལན་གྱིས་ཀྱང་ཉི་ཧོང་ལ་དམག་འཁྲུག་གི་ཁྱབ་བསྒྲགས་བྱས་ཤིང་།རྒྱ་ནག་གི་ཤར་བྱང་ས་ཐོག་ཏུ་སླེབས།ཚེས་༡༥ཉིན་ཉི་ཧོང་གིས་ཆ་རྐྱེན་གང་ཡང་མེད་པའི་སྒོ་ནས་མགོ་བཏགས་ཞུས།འཛམ་གླིང་དམག་ཆེན་གཉིས་པ་མཇུག་བསྒྲིལ།གོ་མིན་ཏང་རྒྱལ་ཁ་ཐོབ་མཁན་མཐུན་གྲོགས་རྒྱལ་ཁབ་ཀྱི་ཁོངས་སུ་ཚུད་དེ།ཉི་ཧོང་གི་ལག་ནས་ཐའེ་ལྦན་གྱི་བདག་དབང་རྩིས་ལེན་བྱས།ཅང་ཅེ་ཧྲི་ཡིས་མའོ་ཙེ་ཏུང་དང་མཉམ་དུ་སྔ་རྗེས་སུ་གྲོས་ཆིངས་གཉིས་ཙམ་བཞག་ཀྱང་།གོ་གུང་གཉིས་ཀས་ཉི་ཧོང་གི་ལག་ནས་ཐོབ་པའི་ས་གནས་ཁག་ཏུ་སྲིད་གཞུང་འཛུགས་ཕྱོགས་ལག་གང་སྔ་བརྩད་དེ་ནང་འཁྲུག་གཞི་རྒྱ་ཆེ་བ་བྱུང་།ཨ་རིའི་རྒྱལ་དོན་དྲུང་ཆེ་ཇོར་ཇི། ཀཊ་ལེཊ། མར་ཤལ་George Caler Marshan གྱི་བར་འདུམ་འོག མཉམ་འབྲེལ་གྱི་སྲིད་གཞུང་འཛུགས་རྒྱུར་ནང་མོལ་མོས་མཐུན་བྱུང་ཡང་།དངོས་སུ་དབང་ཆ་བགོ་འགྲེམས་བྱེད་པའི་རྒྱལ་ཡོངས་ཚོགས་ཆེན་བསྡུ་སྐོང་བྱེད་ཕྱོགས་ཐད་གོ་མིན་ཏང་གིས་རང་ཤེད་བཙོང་ལུགས་རྩོད་གླེང་བྱུང་སྟེ། མཉམ་འབྲེལ་གྱི་འཆར་སྣང་དེ་སྐད་ཅིག་གི་རིང་ལ་ཡལ་བརླགས་སུ་ཕྱིན།
༡༩༤༦ ལོའི་ཟླ་༦ ནང༌། གོ་མིན་ཏང་གིས་དམར་ཤོག་ཚོགས་པའི་རྟེན་གཞིར་གློ་བུར་དུ་འཇབ་རྒོལ་བྱས་ཤིང༌།ཕྱོགས་གཉིས་ནས་དོན་རྐྱེན་སློང་མཁན་སུ་ཡིན་ཁག་དཀྲི་བྱེད་ཞོར་དུ་གོ་གུང་གཉིས་ནང་འཁྲུག་གི་མགོ་ཚུགས། ཨ་རིས་གོ་མིན་ཏང་ལ་དམག་དོན་གྱི་རོགས་རམ་མཚམས་འཇོག་བྱས་པས། གོ་མིན་ཏང་ཉམས་རྒུད་ཀྱི་ཐུར་ལམ་དུ་དེད། ལོ་མཇུག་ཏུ་གོ་མིན་ཏང་གིས་མགོ་འཁྲིད་པའི་སྲིད་དོན་ཚོགས་པ་ཁག་ཅིག་གིས་ཁྲིམས་བཟོའི་ཚོགས་ཆེན་བསྐངས་ཏེ། རྒྱ་ནག་མི་སེར་རྒྱལ་ཁབ་ཀྱི་རྩ་ཁྲིམས་གཏན་འབེབས་དང་། སྲིད་འཛིན་འོས་འདེམས་བྱས་པར། གུང་ཁྲན་ཏང་གིས་མཐའ་གཅིག་ཏུ་ངོ་རྒོལ་བྱས་པས། གོ་གུང་གཉིས་རྦད་དེ་དགྲ་ཟླར་གྱུར།།རྒྱལ་ཡོངས་སུ་ནང་འཁྲུག་གི་རྐྱེན་པས་དངུལ་ལོར་འགྲེམས་ཐལ་ཤོར་བ་དང༌། དཔལ་འབྱོར་དང་དངུལ་ལོར་གྱི་སྒྲིག་སྲོལ་རྨང་ནས་འཇིག་ལ་ཉེ་བའི་གནས་སྟངས་ལ་གཞིགས་ཏེ། སྤྱི་ལོ་༡༩༤༧ ཟླ་༧ ནས་བཟུང་། གུང་ཁྲན་ཏང་གིས་སློབ་མའི་རྔམ་སྟོན་ཁྲོམ་སྐོར་ལས་འགུལ་ལ་སྐུལ་སློང་དང༌། མི་སེམས་འགུག་ཐབས་ཀྱི་དྲིལ་བསྒྲགས། སོ་མྱུལ་འབོར་ཆེན་བཏང་ནས་དམག་དོན་གསང་གནས་ལོན་ཐབས། གྲོང་གསེབ་ཀྱིས་གྲོང་ཁྱེར་བསྐོར་བསྐྱིལ་སོགས་ཀྱི་འཐབ་ཇུས་སྤྱད་དེ་གོ་མིན་ཏང་ལ་ཕྱོགས་ཡོངས་ནས་ཕར་རྒོལ་བྱེད་མགོ་བརྩམས། ༡༩༤༨ ལོའི་ཟླ་༡༠ ཚེས་༡༠ ཉིན། གུང་ཁྲན་ཏང་གིས་ཀྲུང་གོ་མི་དམངས་བཅིངས་འགྲོལ་དམག་གི་མིང་ཐོག་ནས། “ཅང་ཅེ་ཧྲི་ཕམ་པར་རྒྱོབས། རྒྱལ་ཡོངས་བཅིངས་འགྲོལ་གཏོང་”ཞེས་སོགས་
ཀྱི་འབོད་ཚིག་བསྒྲགས། ཅང་མ་འགོར་བར། བཅིངས་འགྲོལ་དམག་གིས་རྒྱལ་ཕམ་ཐག་གཅོད་ཀྱི་གཡུལ་བཤམས།
སྤྱི་ལོ་༡༩༤༨ ཟླ་༩ ཚེས་༡༢ ནས་ཟླ་༡༡ ཚེས་༢ བར། ལིན་པེའོ་ཡིས་སྣེ་འཁྲིད་པའི་བཅིངས་འགྲོལ་དམག་
ཤར་བྱང་ཐང་འཐབ་དམག་དཔུང་གིས་རྒྱ་ནག་ཤར་བྱང་དུ་ཡོད་པའི་གོ་མིན་ཏང་གི་དམག་དཔུང་ལ་ཕར་རྒོལ་བྱས་ཏེ། ཉིན་གྲངས་༥༢ རིང་གོ་མིན་ཏང་གི་དཔོན་དམག་ཁྲི་༤༧་༢ གཏོར་ཕམ་བཏང་བ་དང་། བཅིངས་འགྲོལ་དམག་ཁྲི་༦་༩ བསད་རྨས་བྱས།ཤར་བྱང་གི་ཞིང་ཆེན་གསུམ་པོ་བཟུང་། དེར་ལེའོ་ཧྲིན་གཡུལ་འགྱེད་ཟེར་བ་དང་། སྤྱི་ལོ་༡༩༤༨ ཟླ་༡༡ ཚེས་༢༩ ནས་༡༩༤༩ ཟླ་༡ ཚེས་༣༡ བར། ལིན་པེའོ་ཡིས་སྣེ་འཁྲིད་པའི་གོང་གསལ་དམག་དཔུང་དེས་གོ་མིན་ཏང་ལ་ཕར་རྒོལ་བྱས་ཏེ།ཉིན་གྲངས་༦༤ རིང་མི་ཁྲི་༥༢་༡ ལྷག་གཏོར་ཕམ་བཏང་བ་དང་། པེ་ཅིང་དང་ཐེན་ཅིན་སོགས་བྱང་རྒྱུད་ཀྱི་ས་ཁུལ་རྒྱ་ཆེན་ཞིག་བཅད་བཟུང་བྱས། བཅིངས་འགྲོལ་དམག་ཁྲི་༣་༩ བསད་རྨས་ཤོར། དེར་ཕིན་ཅིན་གཡུལ་འགྱེད་ཟེར། ལེའུ་པོ་ཁྲིན་དང་ཏིན་ཞའོ་ཕིན་གྱིས་སྣེ་ཁྲིད་པའི་ཧཱ་ཏུང་ཐང་འཐབ་དམག་དཔུང་དང་། ཀྲུང་ཡོན་ཐང་འཐབ་དམག་དཔུང་གིས་སྤྱི་ལོ་༡༩༤༨ཟླ་༡༡ ཚེས་༦ ནས་༡༩༤༩ ཟླ་༡ ཚེས་༡༩ བར་ཧྲན་ཏུང་ལྷོ་རྒྱུད་དང་། ཅང་སུའུ་དང་ཨན་ཧོས་བྱང་རྒྱུད་ཀྱི་གོ་མིན་ཏང་གི་དཔོན་དམག་ཁྲི་༥༥༩༥ གཏོར་ཕམ་བཏང་བ་དང༌། བཅིངས་འགྲོལ་དམག་ཁྲི་༡༣་༤ བསད་རྨས་བྱས། འདི་ནི་ནང་འཁྲུག་ཁྲོད་གཞི་ཁྱོན་ཆེ་ཤོས་དང་། གདུག་རྩུབ་ཆེ་ཤོས་ཀྱི་དམག་འཐབ་ཅིག་ཡིན་ལ། དེར་ཧའེ་ཧེ་གཡུལ་འཁྲུག་ཟེར། དམག་འཐབ་ཆེ་ཁག་འདི་གསུམ་བརྒྱུད། གུང་ཁྲན་ཏང་གིས་འབྲི་ཆུའི་བྱང་རྒྱུད་ཀྱི་རྒྱ་ནག་གི་ས་སྡེ་ཕལ་མོ་ཆེ་བདག་ཏུ་བཟུང་། གོ་མིན་ཏང་གི་དམག་དཔུང་རི་ལུག་པ་ལྟར་ཕམ།།
༡༩༤༩ ལོའི་ཟླ་དང་པོར། ཅང་ཅེ་ཧྲི་སྲིད་ཁྲི་ལས་བབས། ལི་ཙུང་རིན་གྱིས་སྲིད་འཛིན་ལས་ཚབ་ཀྱི་མིང་ཐོག་ནས།འབྲི་ཆུའི་ལྷོ་བྱང་གི་ས་ཁོངས་བགོ་བཤའ་བརྒྱབ་སྟེ་འཛིན་སྐྱོང་བྱ་རྒྱུའི་གྲོས་མགོ་བཏོན་པར་གུང་ཁྲན་གིས་ཁས་མ་བླངས་པ་དང་།ཟླ་༤ ནང་། མི་དམངས་བཅིངས་འགྲོལ་དམག་འབྲི་ཆུ་བརྒལ་ཏེ་དཔུང་བཏེག ཚེས་༢༣ ཉིན་ནན་ཅིན་བླངས། གོ་མིན་ཏང་གིས་རྒྱ་ནག་ལ་དབང་བསྒྱུར་བའི་དུས་རབས་དེ་མཇུག་བསྒྲིལ། །


Text Archive > ITJ_1375
1. Content : Old Tibetan Chronicle.
2. Note : sheet. The beginning and the end are missing. 1 folio with 6 lines on each side. Similar to Pelliot tibétain 1287.
3. References :
Choix II (pl. 578, notice 21-23, 25-31),Choix III (38-39) [I.Translit.].
Thomas (1951: 53-56) [I.Translit., I.Trans.],Li (1959: 56, n. 3), Macdonald (1971: 253-255), Uray (1972: 37-39, n. 91) [P.Translit., P.Trans.], Tōyō Bunko (part 10, 62-63) [I.Translit.], Uray (1979: 288, n. 4).
Transliteration (Change the Display Format)
(r2) མྱང་ཞང་སྣང་གློ་བ་རྀངས་པ་ཟུ་ཙེས་དཀུ་འཔེལ་ཏེ༎ བཙན་པོའི་སྙན་དུ་གསོལ་ཏེ༎ ཞང་སྣང་བཀུཾ་ནས་ཟུ་ཙེ་
(r3) གློ་བ་ཉེའོ༎ ཏོ་ཡོ་ཆས་ལའྀ་རྗོ་བོ་བོར་ཡོན་ཙེ་བརླག་སྟེ༎ ཏོ་ཡོ་ཆས་ལ་ལསྩོགས་ལས་སྩོགས་ ཏེ་བྱང་གི་ཞང་ཞུང་ཐམས་
(r4) ཅད། ཁྲྀ་སྲོང་རྩན་གྱི་ཕྱག་དུ་ཕུལ་ཏེ༎ ཟུ་ཙེ་གློ་བ་ཉེའོ༎ བཙན་པོའི་བློན་པོ་ནང་ན། སྤུང་སད་ཟུ་ཙེ་ལས་གློ་བ་
(r5) ཉེས་བ་སྔན་ཆད་ཀྱང་མ་བྱུང་ངོ༎ ཟུ་ཙེ་འཛངས་སོ་ཤེས་སོ༎ སྒྱུ་ཆེ་ཞིང་མཁས་སོ༎ དཔའ་ཤེས་པའོ། ཆུ་གང་
(r6) ཆེའོ༎ ཡང་བ་རྀང་ངོ༎ མྱི་ཆིག་ལ་ཚོགས་དགུ་ཚོགས་ན། སྤུང་སད་ཟུ་ཙེ་ལ་ཚོགས་དགུ་ཚོགས་སོ༎
(v1) ༄༅། འུང་གྀ་འོག་དུ་བཙན་པོ་ཁྲི་སྲོང་རྩན་གྱི་རྀང་ལ༎ ཁྱུང་པོ་སྤུང་སད་ཟུ་ཙེ་ལྟ་ཞིག་རྒསྟེ་རྒས་ཏེ་ ཉི་མ་འདེར་གནང་ངོ༎ འུང་ནས་
(v2) བཙན་པོའི་ཞ་སྔར། ཟུ་ཙེས་གསོལ་པ༎ སྔུན་ཡབ་གནམ་རྀའི་རིང་ལ༎ བདག་གིས་འབངསུ་འབངས་སུ་ བཀུག་པ་ལྟ་ཞིག། ཡབ་
(v3) ཀྱིས་ཀྱང་མ་གཟིགས། ཞབས་ཀྱིས་ཀྱང་མ་བཅགས་ན༎ བཙན་པོ་སྲས་ཀྱིས། སྤྱན་ཀྱིས་གཟིགས་ཤིང། ཞབས་ཀྱིས་
(v4) བཅགསྟེ་བཅགས་ཏེ་ ༎ བདག་རྒན་པོའི་སྡུམ་པ་ཁྲི་བོམསུ་བོམས་སུ་ དགྱེས་སྐྱེམས་སྟོན་མོ་གསོལ་བར་ཇི་གནང་ཞེས་གསོལ་ནས་
(v5) བཙན་པོ་ཁྲི་སྲོང་རྩན་གྱིས་ཟུ་ཙེ་གསོལ་བ་བཞིན་དུ་གནང་ངོ། འུང་གི་རྗེས་ལ༎ མགར་ཡུལ་ཟུང་ཕོ་བྲང་ས་འདྲི་
(v6) བར་བཀའ་སྩལ་ཏེ༎ ཟུ་ཙེ་གན་དུ་མཁར་ཁྲི་བོམསུ་བོམས་སུ་ མཆིས་ནས༎ ། མགར་[ཡུལ?་ཟུང?]གིས་བལྟས་ན། [མཁར?]


ཕྱི་ལོ་ ༢༠༡༨ ཟླ་ ༧ ཚེས་ ༩ རེས་གཟའ་ཟླ་བ།
༄༅། །ཕྱི་ལོ་ ༢༠༡༨ ཟླ་ ༦ ཚེས་ ༩ རེས་གཟའ་ཉི་མ་ཉིན་གྱི་སྔ་དྲོ་ཆུ་ཚོད་ ༡༡།༣༠ ཐོག་ཤི་ལོང་ས་གནས་འགོ་འཛིན་པདྨ་དོན་གྲུབ་ལགས་དང་། ས་གནས་འཐུས་ཚོགས་ཀྱི་ཚོགས་གཙོ། ལས་དྲུང་ཚེ་རིང་རྡོ་རྗེ་ལགས་བཅས་ཀྱིས་མེ་གྷ་ལ་ཡ་མངའ་སྡེའི་སྲིད་སྐྱོང་སྐུ་ཞབས་གངྒ་པྲ་སཏ་ Shri Ganga Prasad,Governor of Meghalaya མཆོག་དང་མཇལ་འཕྲད་ཞུས་ཏེ་རྒྱ་གར་གཞུང་མང་གཉིས་ནས་ལོ་ངོ་ ༦༠ རིང་བོད་མི་རྣམས་ལ་རྒྱབ་སྐྱོར་དང་མཐུན་འགྱུར་རོགས་རམ་རྒྱ་ཆེ་གནང་བར་བོད་མིའི་སྒྲིག་འཛུགས་དང་བོད་མི་ཡོངས་ཀྱི་ཚབ་ཞུས་ནས་ཐུགས་རྗེ་ཆེ་ཞུ་མཚོན་དོན་དུ་ཆོས་ཀྱི་འཁོར་ལོ་ཞིག་ཕུལ་ཏེ་མུ་མཐུད་མཐུན་འགྱུར་རོགས་རམ་ཡོང་བའི་འབོད་སྐུལ་ཞུས་འདུག
སྐབས་དེར་ས་གནས་འགོ་འཛིན་གྱིས་ཟླ་འདིའི་ཕྱི་ཚེས་ ༢༣ ནས་ ༢༧ བར་བོད་མི་མང་སྤྱི་འཐུས་སྐབས་ ༡༦ པའི་སྐུ་ཚབ་ཚོགས་ཆུང་གི་ཚོགས་མི་སྤྱི་འཐུས་པདྨ་འབྱུང་གནས་ལགས་དང་། སྤྱི་འཐུས་དབྱངས་ཅན་སྒྲོལ་དཀར་ལགས། སྤྱི་འཐུས་ཀུན་དགའ་བསོད་སྟོབས་ལགས་བཅས་ས་གནས་སུ་བོད་དོན་ཞུ་སྐུལ་ཆེད་གཞུང་འབྲེལ་ཕྱོགས་ཕེབས་གནང་གྱི་ཡོད་པའི་སྐབས་དེེར་མཇལ་འཕྲད་ཞུའི་དུས་ཚོད་གནང་སྐྱོང་ཡོང་བའི་རེ་སྐུལ་ཞུས་པར་མངའ་སྡེའི་སྲིད་སྐྱོང་མཆོག་གིས་དགའ་ཚོར་ཆེན་པོའི་ངང་ཞལ་བཞེས་གནང་ཡོད་པ་བཅས།།


དབུ་མའི་བསྟན་བཅོས་ཐེག་པ་ཆེན་པོ་ཉི་ཤུ་པ་ཞེས་བྱ་བ།
ཕྱག་འཚལ་ཆོས་ཉིད་བདེན་མཐོང་ཆགས་བྲལ་བ། །སྟོན་མཆོག་བསམ་གྱིས་མི་ཁྱབ་སྟོབས་མངའ་བས། །སྨྲ་བརྗོད་ཡུལ་ལས་འདས་པའི་ཆོས་རྣམས་ནི། །སྙིང་རྗེ་དབང་གིས་འགྲོ་ལ་སྟོན་པར་མཛད། །དོན་དམ་ངོ་བོར་ཆོས་རྣམས་སྐྱེས་པ་མེད། །བདེན་པའི་དོན་དུ་དེ་ཡང་འགག་པ་མེད། །སངས་རྒྱས་རྣམས་ནི་ནམ་མཁའ་སྟོང་པ་བཞིན། །སེམས་ཅན་དག་དང་སངས་རྒྱས་རང་བཞིན་གཅིག །འཁོར་འདས་ཆོས་རྣམས་ཐམས་ཅད་སྐྱེས་པ་མེད། །ཚོགས་པའི་རྟེན་འབྲེལ་ཙམ་ལས་སྐྱེས་པར་ཟད། །རང་གི་མཚན་ཉིད་སྟེང་དུ་རང་བཞིན་སྟོང་། །རྣམ་པ་ཐམས་ཅད་མཁྱེན་པའི་ཡུལ་དུ་གྲུབ། །མཁས་པས་འདུས་བྱས་ཆོས་ཀྱི་རང་བཞིན་ནི། །གཟུགས་བརྙན་དག་དང་མཚུངས་པར་རབ་རྟོགས་ཤིང་། །དྲི་བྲལ་རང་བཞིན་གྱིས་ནི་ཉེར་ཞིའི་དབྱིངས། །གཉིས་མེད་བདེ་གཤེགས་སྙིང་པོ་དག་དང་མཚུངས། །
བདེན་པའི་དོན་དུ་བདག་གི་རང་བཞིན་མེད། །ཐ་མལ་སེམས་ཀྱི་རྟོག་པས་བདག་ཏུ་བཟུང་། །བདེ་སྡུག་མྱོང་བ་དང་ནི་བྲལ་བ་དང་། །ཉོན་མོངས་དང་ནི་ཐར་པའང་དེ་བཞིན་ནོ། །རིགས་དྲུག་འཁོར་བའི་གནས་སུ་རྒྱུན་མར་འཁོར། །མཐོ་རིས་ལྷ་ཡི་བདེ་བ་མཆོག་རྣམས་དང་། །ངན་སོང་དམྱལ་བའི་སྡུག་བསྔལ་མི་བཟད་པ། །ཀུན་ཀྱང་བདེན་པའི་རང་བཞིན་ཡོད་མིན་ནོ། །མི་དགེ་སྡིག་པའི་ལས་ལ་ཉེར་སྤྱད་པས། །ན་རྒ་འཆི་བའི་སྡུག་བསྔལ་ཆེན་པོ་མྱོང་། །དེ་ཕྱིར་དགེ་བའི་ལས་ལ་འབད་པས་སྒྲུབས། །དེ་ཡི་འབྲས་བུ་བདེ་བ་ཐོབ་པར་ངེས། །སེམས་ཅན་རྨོངས་པའི་ཀུན་རྟོག་སྤྲོས་པ་ལས། །ནགས་ཚལ་མེ་ཡིས་འཚིག་པ་ཇི་བཞིན་དུ། །ཉོན་མོངས་མེ་ལྕེ་མཆེད་ཅིར་རབ་འབར་བས། །དམྱལ་བ་ལ་སོགས་ངན་སོང་གནས་སུ་ལྷུང་། །དེ་དག་ཐམས་ཅད་རྫུན་པའི་ངོ་བོ་ཉིད། །འཁོར་བའི་སེམས་ཅན་རྣམས་ཀྱང་རྫུན་པ་ཉིད། །འཇིག་རྟེན་མཚན་ཉིད་རྫུན་པའི་རང་བཞིན་ཏེ། །རྟེན་ནས་འབྱུང་བའི་ཚུལ་གྱིས་མངོན་པར་གྲུབ། །དཔེར་ན་འཇིག་རྟེན་ཡུལ་གྱི་རི་མོ་མཁན། །རང་ཉིད་གནོད་སྦྱིན་གཏུམ་པོའི་གཟུགས་བྲིས་ནས། །རང་གིས་རང་ལ་འཇིགས་སྣང་སྐུལ་བ་འདྲ། །དེ་ཕྱིར་དེ་ལ་བླུན་པོའི་ཐ་སྙད་ཐོབ། །གཞན་ཡང་རྨོངས་པའི་དབང་གིས་བྱིས་པ་རྣམས། །རང་དགར་འཁྱམ་ནས་གཡང་སར་ལྷུང་བ་བཞིན། །སེམས་ཅན་ཀུན་རྟོག་གཡང་དུ་རབ་ལྷུང་བས། །རང་ཉིད་བཏོན་པའི་ཤེད་བྲལ་འཁོར་བར་འཆིངས། །ཡོད་པ་མིན་པར་རྨོངས་པས་ཡོད་པ་མཐོང་། །སྡུག་བསྔལ་ཚོར་བ་ཤིན་ཏུ་དྲག་པོ་མྱོངས། །གནས་ལུགས་རྟོགས་པའི་བློ་དང་ཡུལ་གྱི་བར། །རྟོག་པའི་སྤྲོས་པ་དུག་གི་ཡོལ་བས་བསྒྲིབས། །མགོན་མེད་སྐྱབས་མེད་འགྲོ་ལ་རབ་དགོངས་ནས། །བདག་གི་སྟོན་པའི་ཐུགས་བརྩེ་རབ་གཡོས་པས། །རིས་མེད་སེམས་ཅན་ཀུན་ལ་ཕན་པའི་ཕྱིར། །རླབས་ཆེན་བྱང་ཆུབ་སེམས་ཀྱི་སྤྱོད་མཆོག་བསྟེན། །དེར་བརྟེན་རྒྱ་ཆེན་ཚོགས་རྣམས་རབ་རྫོགས་ཤིང་། །བླ་མེད་བྱང་ཆུབ་ཆེན་པོའི་འབྲས་བུ་བརྙེས། །རྟོག་པའི་འཆིང་བ་ཀུན་ལས་རྣམ་གྲོལ་བས། །སངས་རྒྱས་འགྲོ་བ་ཀུན་གྱི་བཤེས་གཉེན་མཆོག །རྟེན་ནས་འབྱུང་བའི་དོན་ལ་ལེགས་བརྟེན་ནས། །དེ་ཡི་བདེན་པའི་ཆོས་ཉིད་མངོན་པར་གཟིགས། །ཐོག་མཐའ་བར་གསུམ་ཀུན་གྱི་དངོས་ཉིད་བྲལ། །འཇིག་རྟེན་ངོ་བོ་ཉིད་ཀྱིས་སྟོང་པར་མཁྱེན། །འཁོར་བ་དང་ནི་མྱ་ངན་འདས་པའི་ཡུལ། །གཉིས་ཀ་དག་ཀྱང་བདེན་པའི་དོན་དུ་མེད། །སྒྲིབ་པའི་དྲི་མ་མེད་ཅིང་འགྱུར་བ་མེད། །གདོད་ནས་ཉེར་ཞི་རྟག་པར་འོད་གསལ་བའོ། །དཔེར་ན་མཚན་མོའི་གཉིད་ལས་སད་པའི་ཚེ། །གཉིད་ཀྱི་རྨི་ལམ་སྣང་བ་མི་མཐོང་བཞིན། །གཏི་མུག་མུན་པའི་གཉིད་ལས་སད་པའི་ཚེ། །སྐྱེ་འཆི་འཁོར་བ་ཡང་ནི་མི་མཐོང་ངོ་། །རྫུན་སྣང་དག་ལས་གྲུབ་པའི་རྟེན་འབྲེལ་ཆོས། །རྫུན་གྱི་རང་བཞིན་བདེན་པར་གྲུབ་པ་མེད། །ཆོས་ཀུན་གདོད་ནས་བདེན་པར་ཡོད་མིན་པ། །དེ་ནི་ཆོས་རྣམས་ཀུན་གྱི་ཆོས་ཉིད་དོ། །སྐྱེས་པ་ཐམས་ཅད་བདག་ལས་སྐྱེས་པ་མིན། །སྐྱེས་པར་འཛིན་པ་རྟོག་པ་ཕྱིན་ཅི་ལོག །དེ་ལྟར་རྟོག་དང་སྐྱེས་པའི་སེམས་ཅན་གཉིས། །གཉི་ག་ཡང་ནི་རིགས་པས་གྲུབ་པ་མེད། །འདི་དག་ཐམས་ཅད་སེམས་ཀྱི་རྟོག་པ་སྟེ། །རྫུན་པ་སྒྱུ་མ་ལྟ་བུར་གནས་པ་ཡིན། །དེ་ཕྱིར་དགེ་དང་སྡིག་པའི་ལས་ལས་ནི། །བདེ་དང་སྡུག་བསྔལ་འབྲས་བུ་བསྙོན་མེད་འབྱུང་། །ནམ་ཞིག་སེམས་ཀྱི་སྤྲོས་པ་ཉེར་ཞི་བས། །ད་གཟོད་ཆོས་རྣམས་ཉེ་བར་ཞི་བ་འབྱུང་། །དེ་ཕྱིར་ཆོས་རྣམས་ཐམས་ཅད་བདག་མེད་དེ། །ཆོས་རྣམས་རང་བཞིན་དག་ཅིང་དྲི་མ་མེད། །མཚན་ཉིད་རང་བཞིན་མེད་པའི་ཆོས་ལ་ནི། །རྟོག་པས་རྟག་བདག་བདེ་བར་ཡོངས་སུ་འཛིན། །རྨོངས་ཞེན་མུན་པས་ཀུན་ནས་བསྒྲིབས་པའི་མིར། །འདུས་བྱས་རྒྱ་མཚོ་ཆེན་པོའི་སྣང་བ་འབྱུང་། །སྐྱེ་འཆི་འཁོར་བའི་རྒྱ་མཚོ་ཆེན་པོ་རུ། །རྟོགས་བཏགས་ཉོན་མོངས་ཆུ་བོས་རབ་བཀང་བས། །ཐེག་ཆེན་གྲུ་གཟིངས་འདི་ལ་མ་བརྟེན་པར། །སུ་ཞིག་དེ་ཡི་ཕ་རོལ་ཕྱིན་པ་ཐོབ། །མངོན་སུམ་འཇིག་རྟེན་འདི་ཉིད་མ་རིག་པའི། །རྟེན་འབྲེལ་ལས་ནི་བྱུང་བ་ཤེས་རྣམས་ལ། །དེས་ན་རྫུན་པ་བསླུ་བའི་རྟོག་པ་འདི། །གང་ལས་བྱུང་བ་ཡིན་ཞེས་འདྲི་བར་བྱེད། །ཅེས་ཐེག་པ་ཆེན་པོ་ཉི་ཤུ་པ་ཞེས་བྱ་བ་སློབ་དཔོན་ཀླུ་སྒྲུབ་ཀྱིས་མཛད་པ་རྫོགས་སོ། །
སློབ་དཔོན་ཀླུ་སྒྲུབ་གསུང་གི་དབུ་མའི་བསྟན་བཅོས་ཐེག་པ་ཆེན་པོ་ཉི་ཤུ་པ་ཞེས་པ་འདི་ཉིད། སྤྱི་ལོ་དགུ་བརྒྱ་དང་བརྒྱད་ཅུ་ཐམ་པའི་ལོ་ལ་རྒྱའི་ལོ་ཙཱ་བ་ཧྲི་ཧོས་ཞེས་པས་སིང་ཀིར་ཏའི་སྐད་ལས་རྒྱ་ཡིག་ཏུ་ཐོག་མར་བསྒྱུར་ཅིང་། སྤྱི་ལོ་སྟོང་དང་དགུ་བརྒྱ་གོ་བདུན་ལོར་སིང་ཀིར་ཏའི་སྐད་ལ་མཁས་པའི་རྒྱ་རིགས་མཁས་པ་ཝུ་པེ་ཧོས་ཞེས་པས་སླར་ཡང་མ་དཔེ་དང་དག་གཏུགས་བྱས་ནས་འགྱུར་བཅོས་བྱས་ཏེ་རྒྱ་གར་གྱི་མཚན་ཉིད་རིག་པ་ཞེས་རྩོམ་དེབ་ཏུ་བཀོད་པ་དེ་ལ་གཞིར་བྱས་ནས། བོད་འགྱུར་ཀླུ་སྒྲུབ་ཀྱི་དབུ་མའི་རིགས་ཚོགས་ཀྱི་ཆད་བསབ་དང་། རང་གིས་ཀྱང་གཞུང་འདི་ལ་བག་ཆགས་འཇོག་ཕྱིར། གངས་ཅན་རིག་སྨྲའི་ཐ་ཤལ་དོར་ཞི་གདོང་དྲུག་སྙེམས་པའི་བློ་ལྡན་དུ་འབོད་པས་སྤྱི་ལོ་ཉིས་སྟོང་དང་གསུམ་གྱི་ལོའི་རྒྱ་ནག་ལུགས་ཀྱི་སངས་རྒྱས་འཁྲུངས་སྐར་ཡོས་ཟླའི་ཚེས་བརྒྱད་ལ་བོད་ཡིག་ཏུ་བསྒྱུར་ཅིང་གཏན་ལ་ཕབ་བོ།། །།
བསྟན་བཅོས་འདི་ཉིད་རྒྱ་ཡིག་ནས་སྒྲ་སྒྱུར་གནང་མཁན། ཨ་ལགས་དོར་ཞི་གདོང་དྲུག་སྙེམས་པའི་བློ་གྲོས་མཆོག


༢༠༡༨།༠༡།༠༩ཉིན་སྤེལ། དེ་རིང་དབུས་བོད་མིའི་སྒྲིག་འཛུགས་ཀྱི་དཔལ་ལྡན་སྲིད་སྐྱོང་མཆོག་གིས་རྒྱ་གར་བྱང་ཕྱོགས་སུ་ཡོད་པའི་ཧི་མ་ཅལ་མངའ་སྡེ་ཡི་སྤྱི་ཁྱབ་བློན་ཆེན་གསར་བ་འདེམས་ཐོན་བྱུང་བར་འཚམས་འདྲི་ཐུགས་ཕྲད་གནང་སོང་།
ཕྱི་ལོ་༢༠༡༧ཟླ་༡༡ཚེས་༢༣ཉིན་བོད་ཀྱི་བླ་ན་མེད་པའི་དབུ་ཁྲིད་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་གིས་ནུབ་བྷེང་གྷལ་མངའ་སྡེའི་རྒྱལ་ས་ཀོལ་ཀ་ཊར་བོད་རིགས་ཁ་ཆེ་གཙོ་བོར་གྱུར་པའི་བོད་མི་རྣམས་ལ་བཀའ་སློབ་སྩལ་དོན། དེ་རིང་ཀོལ་ཀ་ཊར་འབྱོར་བ་རེད། ངོས་རང་ཆུང་ངུའི་སྐབས་ནས་ཀོལ་ཀ་ཊ་གོ་མྱོང་ཡོད། ཕྱོགས་གཅིག་ནས་ཀ་སྦུག་དང་རྡོར་གླིང༌། འབྲས་ལྗོངས་དེ་དག་བོད་དང་ཐག་ཧ་ཅང་ཉེ་བོ་རེད།


Degé Kangyur volume 57, F.340.a
།ཆོས་ལྔ་པོ་དེ་དག་ཐོས་ནས་འཁོར་འདི་ཡིད་བཞིན་དུ་ཐམས་ཅད་རྫོགས་པར་དོན་གྲུབ་པར་གྱུར་ལགས་སོ། །མ་འོངས་པའི་སེམས་ཅན་རྣམས་ཀྱང་འདི་ཉིད་ཐོས་ནས་ནག་པོའི་ཕྱོགས་སྤངས་ཏེ། དཀར་པོའི་ཕྱོགས་ལ་ཞུགས་ཤིང་བརྟུལ་ཞུགས་འགྲུབ་པར་འགྱུར་ལགས་སོ། །བཅོམ་ལྡན་འདས་དགེ་སློང་གི་དགེ་འདུན་དང་ཐབས་ཅིག་ཏུ་སང་བདག་གི་སྡུམ་པར་སྤྱན་འདྲེན་ན་བདག་ཅག་ལ་ཐུགས་བརྩེ་བའི་སླད་དུ་ཁྱོད་ཀྱིས་དེ་ལྟར་གནང་བར་མཛད་དུ་གསོལ། བཅོམ་ལྡན་འདས་ཀྱིས་ཚོང་དཔོན་སྤོབས་པའི་བློ་གྲོས་ལ་ཐུགས་བརྩེ་བའི་སླད་དུ་གནང་བར་མཛད་དོ། །དེ་ནས་ཚོང་དཔོན་སྤོབས་པའི་བློ་གྲོས་བཅོམ་ལྡན་འདས་ཀྱིས་གནང་བར་རིག་ནས་ཚིམ་ཞིང་མགུ་སྟེ་ཡི་རངས་ནས་རབ་ཏུ་དགའ་སྟེ། དགའ་བ་དང་ཡིད་བདེ་བ་སྐྱེས་ནས་བཅོམ་ལྡན་འདས་ཀྱི་ཞབས་ལ་མགོ་བོས་ཕྱག་འཚལ་ཏེ། བཅོམ་ལྡན་འདས་ལ་ལན་གསུམ་བསྐོར་བ་བྱས་ནས་གཡོག་འཁོར་དང་བཅས་ཏེ། བཅོམ་ལྡན་འདས་ཀྱི་ཐད་ནས་སོང་ངོ་། །དེ་རང་གི་ཁྱིམ་དུ་སོང་ནས་ཕ་མ་གཉིས་ཀྱི་རྐང་པ་ལ་ཕྱག་བྱས་ཏེ་ཐལ་མོ་སྦུག་སྦུག་པོར་སྦྱར་ནས་འདི་སྐད་ཅེས་སྨྲས་སོ། །ཡབ་ཡུམ་འདི་ལྟར་གང་འཇིག་རྟེན་ན་ཤིན་ཏུ་དཀོན་མཆོག་གཤེགས་པ་བླ་ན་མེད་པ་ཆོས་ཀྱི་རྒྱལ་པོ་ཁམས་གསུམ་པ་ཐམས་ཅད་ལས་འདས་པ་བཅོམ་ལྡན་འདས་དགེ་སློང་གི་དགེ་འདུན་དང་ཐབས་ཅིག་ཏུ་སང་བདག་གིས་གདུགས་ཚོད་ལ་སྤྱན་དྲངས་ན། དེས་ཀྱང་བདག་ཅག་ལ་ཐུགས་བརྩེ་བའི་སླད་དུ་གནང་ལགས་ཀྱིས་མཁྱེན་པར་མཛོད་ཅིག །དེ་ནས་སྤོབས་པའི་བློ་གྲོས་ཀྱི་ཕ་མ་དག་ཡིད་དགའ་སྟེ་འདི་སྐད་ཅེས་སྨྲས་སོ། །བུ་ལེགས་སོ། །ཁྱོད་ཀྱིས་ལེགས་པར་བྱས་སོ་ཞེས་མངོན་པར་བསྟོད་དེ། དེ་བཞིན་གཤེགས་པ་མཆོད་པའི་ལས་ལ་སྤྲོ་བར་གྱུར་ཏོ། །དེ་ནས་སྤོབས་པའི་བློ་གྲོས་ཀྱིས་རང་གི་ཆུང་མ་པད་མ་གཡོག་འཁོར་དང་བཅས་པ་ལ་བསྒོ་བ། བཟང་མོ་ཁྱོད་ཀྱིས་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་འཁོར་དང་བཅས་པའི་དོན་དུ་བཟའ་བ་དང་བཏུང་བ་རོ་བརྒྱ་དང་ལྡན་པ་མང་བ་དང་བསོད་པར་སྦྱོར་ཅིག །སྦྱར་ནས་ཀྱང་ཁྱིམ་ཐམས་ཅད་ཆག་ཆག་གདབ་པ་དང་། ཕྱག་དར་བྱ་བ་དང་། བླ་རེ་བྲེ་བ་དང་། དར་གྱི་ལྡ་ལྡི་གདགས་པ་དང་། མེ་ཏོག་ཆལ་པར་དགྲམ་པ་དང་།


སློབ་ཆུང་སློབ་མས་སློབ་ཚན་ལ་སྔོན་སྦྱོང་བྱེད་དགོས་དོན།
སྤེལ་དུས 2020-03-23
ཡོང་ཁུངས། གངས་རྒྱན་ན་ཆུང་ཚགས་པར།
རྩོམ་པ་པོ། བ་ཐར་འབུམ།
སློབ་ཁྲིད་མ་བྱས་གོང་གི་སྔོན་སྦྱོང་ནི་སློབ་ཆུང་སློབ་མ་དང་ཁ་འབྲལ་ཐབས་མེད་པའི་སློབ་སྦྱོང་གི་རྣམ་པ་ཞིག་རེད། དེ་ཡང་དགེ་རྒན་གྱི་མཛུབ་སྟོན་གཞིར་བཟུང་སྟེ་འཚོལ་ཞིབ་དང་། ཐག་གཅོད། བསམ་གཞིག་བཅས་ལ་བརྟེན་ནས་སྐབས་སུ་བབ་པའི་ཤེས་བྱ་ལ་རྒྱུས་ལོན་དང་དཀའ་གནད་ཀྱི་སྐོར་བདེ་བླག་ངང་རྟོགས་པའི་ཆེད་དུ་སློབ་ཁྲིད་མ་བྱས་པའི་སྔོན་ལ་སྔོན་སྦྱོང་ཡག་པོ་ཞིག་བྱེད་དུ་འཇུག་རྒྱུ་ནི་ཧ་ཅང་གལ་ཆེ།
དེས་ན་སློབ་ཆུང་སློབ་མས་སྐད་ཡིག་གི་སློབ་ཚན་ལ་སྔོན་སྦྱོང་བྱེད་དགོས་ན། ཐོག་མར་དགེ་རྒན་གྱིས་སྔོན་སྦྱོང་བྱེད་པའི་ཐབས་ཤེས་དང་ནང་དོན་དམིགས་སུ་བཀར་ནས་སྟོན་དགོས། དེ་ལྟར་བྱས་ན་ད་གཟོད་སློབ་ཁྲིད་ལ་ཉན་པའི་སྤུས་ཀ་ཇེ་མཐོར་ཡོང་བ་མ་ཟད། ད་དུང་དགེ་རྒན་གྱི་སློབ་ཁྲིད་ཀྱི་སྤུས་ཀ་ཡང་ཁག་ཐེག་བྱེད་ནུས། འོན་ཀྱང་། གཞི་རིམ་གྱི་སློབ་མ་མང་ཆེ་བར་སྔོན་སྦྱོང་གི་འདུ་ཤེས་ཞན་པས། དགེ་རྒན་གྱི་སློབ་ཁྲིད་ལ་དཀའ་ཁག་ཆེན་པོ་འབྱུང་བཞིན་ཡོད།
དེ་བས་བསླབ་ཚན་བཅོས་སྒྱུར་གྱི་དམིགས་ཚད་ལྟར། རང་རྟོགས་སྒོས་སློབ་སྦྱོང་བྱེད་པའི་ནུས་པ་སྐྱེད་སྲིང་བྱས་ན། མ་གོ་བའམ་མི་ཤེས་པ། ཡིད་ལ་འཛིན་དཀའ་བ། ཡང་ན་དོན་ཆུང་དུ་བཟུང་ནས་རེ་ཞིག་བསྐྱུར་པ་སོགས་སློབ་ཁྲིད་ལ་ཉན་པའི་སྐྱོན་སྣ་ཚོགས་སྤངས་ཏེ། སློབ་ཁྲིད་ཀྱི་ནང་དོན་བདེ་བླག་ཏུ་རྟོགས་ཐུབ་པར་སྙམ།
ལྷག་ཏུ་སྐད་ཡིག་གི་སློབ་ཚན་གསར་བར་སྔོན་སྦྱོང་བྱེད་དགོས་ན། ཀློག་པ་དང་འབྲི་བ། རྟགས་འགོད་པ། མཆན་རྒྱག་པ། བསམ་བློ་གཏོང་བ། འདྲི་བ་དང་རྩད་བསྡུར་བྱེད་པ་སོགས་ཀྱི་ཐབས་སྣ་མང་སྤྱད་དེ། རྒྱུས་ལོན་དང་། མཉམ་འཇོག དོགས་གནད་སེལ་བ་སོགས་ས་ས་མལ་དང་རྡོ་རྡོ་མལ་བྱས་ན། ཐུན་རྗེས་མའི་སློབ་ཁྲིད་ཀྱི་ནང་དོན་ལ་སྟབས་བདེ་དང་། དགེ་རྒན་གྱི་འགན་ཁུར་ཇེ་ཡང་། སློབ་མ་རང་ཉིད་ཀྱི་རང་སྦྱོང་གི་ནུས་པ་ཇེ་མཐོར་གཏོང་ཐུབ་པ་ལས། ད་དུང་འཛིན་གྲྭའི་སློབ་སྦྱོང་གི་མཁའ་དབུགས་ཇེ་ལེགས་སུ་འགྲོ་བ་ལའང་ཕན་ཡོན་ཆེན་པོ་ལྡན་པས། ང་ཚོས་སློབ་སྦྱོང་བྱེད་པར་མི་སྤྲོ་བ་རྣམས་སྤྲོ་རུ་འཇུག་པ་དང་། བྱེད་མི་ཤེས་པ་རྣམས་ལ་བྱེད་ཤེས་སུ་འཇུག་པ། སྔོན་སྦྱོང་བྱེད་པའི་གོམས་སྲོལ་མེད་པ་རྣམས་ལ་ཡོད་དུ་བཅུག་སྟེ། སྐད་ཡིག་སྦྱང་ཤེས་པ་དང་སྤྱོད་ཤེས་པ་བཅས་ལ་དམིགས་དགོས།
རྒྱུ་མཚན་ནི། གལ་ཏེ་སློབ་མས་སྔོན་སྦྱོང་བྱས་པ་མ་འདང་བའམ་ཡང་ན་སྔོན་སྦྱོང་གི་གོམས་སྲོལ་ཆགས་མེད་ཚེ། སློབ་ཁྲིད་ལ་ཉན་པའི་རྒྱུ་སྤུས་ཞན་པ་དང་ལས་བྱ་བསྒྲུབ་དཀའ་བར་འགྱུར་བའོ།།
མདོར་ན། སློབ་མས་སྔོན་ལ་སྦྱོང་བ་དང་དགེ་རྒན་གྱིས་རྗེས་ནས་འཁྲིད་པའི་ཁ་ཕྱོགས་རྒྱུན་འཁྱོངས་བྱས་ཏེ། སློབ་ཁྲིད་ཀྱི་བྱ་འགུལ་ཧྲིལ་བོའི་ནང་དུ་སློབ་མ་གཙོ་བོ་རུ་འཛིན་པར་བྱེད་པ་དེའོ།།
མཚོ་སྔོན་ཞིང་ཆེན་ཀོས་ནན་རྫོང་བྱ་མདོ་བཅའ་སྡོད་སློབ་ཆུང་།
རྩོམ་སྒྲིག་པ།སྣང་རྡོར།


སྐར་ཁུང་རྩོམ་སྒྱུར་ཚོགས་ཆུང་གིས།
རྩོམ་པ་པོ་མོའོ་ར་མོ་ནས་ཧན།
ཉེ་ཆར་རྒྱ་ནག་དམག་དཔུང་གིས་ལ་དྭགས་ཁུལ་དུ་གློ་བུར་བཙན་འཛུལ་བྱས་པ་ནི་བོད་ས་ཤོར་བའི་གྱོང་གུད་ཀྱི་དྲན་གསོ་སྐྱུར་མོ་ཞིག་རེད། གཟའ་འཁོར་འདིའི་ནང་དུ་རྒྱ་གཞུང་གིས་བོད་ཀྱི་གནའ་བོའི་རྒྱལ་ས་ལྷ་སའི་ཤུལ་དངོས་དག་གཏོར་བཤིག་གཏོང་བའི་གསལ་བསྒྲགས་གནང་སོང་། ལྷ་ས་ནི་བོད་ཀྱི་མི་རིགས་རིང་ལུགས་ཀྱི་མཚོན་རྟགས་ཏེ། མཉམ་སྦྲེལ་ལྷན་ཚོགས་ཀྱི་ཤུལ་དངོས་སྲུང་སྐྱོབ་ཐོ་གཞུང་དུ་ཡོད་མིན་ལ་མ་ལྟོས་བར་རྒྱ་གཞུང་གིས་བརྟན་བརླིང་ཡོང་ཆེད་བོད་ཀྱི་རིག་གཞུང་དང་། ཆོས་ལུགས། ངོ་བོ་བཅས་ངེས་བར་དུ་རྩ་མེད་བཟོ་དགོས་བའི་སེམས་ཐག་བཅད་འདུག
ཕྱི་ཟླ་༥་བའི་ཚེས་༨་ཉིན་ཨ་རིར་རྟེན་གཞི་བྱས་བའི་ཕྱི་འབྲེལ་ལྷན་ཚོགས་ཀྱིས་བོད་གཞུང་གི་འགོ་ཁྲིད་བློ་བཟང་སེང་གེ་དང་མཉམ་དུ་གླེང་མོལ་བྱེད་པའི་ལས་རིམ་ཞིག་གོ་སྒྲིག་ཞུས་སོང་། ཁོང་གིས་བོད་ནང་གི་ཛ་དྲག་གནས་བབ་གོ་བསྡུར་བྱེད་འདོད་ཀྱིས་ཁེངས་བའི་གསར་འགོད་བ་དང་གཙུག་ལག་མཁས་པ། ཁྲིམས་རྩོད་པ་བཅས་ལ་གཏམ་བཤད་གནང་སོང་། འབྲེལ་ཐག་འདི་བརྒྱུད་ནས་གཟིགས། http://www.youtube.com/watch?v=mEut9rvfPmM) ཚོགས་ཞུགས་པ་མང་ཆེ་བས་ཧར་ཝར་ཁྲིམས་ལུགས་སློབ་ཐོན་པའི་ཁ་ནས་རྒྱ་ནག་གི་དབང་བསྒྱུར་དང་གཏན་བྲལ་བྱེད་པའི་གནད་འགག་ཅིག་ལ་རེ་ལྟོས་བྱས་འདུག་ཀྱང་། ཁོང་གིས་ཚོགས་ཁང་དེར་འདུས་བའི་མི་ཚོགས་ཀྱི་སེམས་སུ་ཙག་ཤད་ཅིག་རྒྱུགས་བཅུག་པ་མ་ཟད་རྗེས་སུ་དྲ་རྒྱའི་ཀློང་ཡངས་སུའང་དེ་བཞིན་བྱས་སོང་།
ཁོང་ལ་བོད་ཀྱི་མིང་དོན་མཚུངས་བའི་རང་སྐྱོང་གི་ནང་དུ་རང་དབང་ལྡན་པའི་འོས་བསྡུ་ཞིག་ཡོང་བའི་རེ་བ་རྒྱག་གི་ཡོད་མེད་དྲིས་བའི་ལན་དུ། “ང་ཚོས་རྒྱ་ནག་དམར་ཤོག་ཚོགས་པ་མགོ་རྟིང་སློག་ཆེད་ཁ་གཏད་གཅོག་གི་མེད། ང་ཚོས་ད་ལྟའི་སྒྲོམ་གཞིའི་འོག་ཏུ་ཡོད་པའི་དམར་ཤོག་ཚོགས་པར་ཁ་གཏད་གཅོག་གི་མེད།”ཅེས་ལན་བཏབ། ནེའུ་ཡོག་གཙུག་ལག་སློབ་གཉེར་ཁང་གི་སྐད་གྲགས་ཆོད་པའི་ཁྲིམས་ལུགས་མཁས་དབང་(Jerome Cohen)ཇེ་རོ་མས་ཁོ་ཧན་གྱིས་གནད་དོན་དེར་གསལ་ཁ་འདོན་ཆེད་དྲི་བ་འདི་འདྲ་ཤིག་བཏང་བྱུང་། “གལ་ཏེ་བོད་ནང་གི་བོད་མི་ཚོར་སྨྲ་བརྗོད་རང་དབང་མེད་པ་ཡིན་ན་གནས་བབ་གང་འདྲ་ཞིག་ཆགས་མིན་དེ་གནད་ཅིག་ཆགས་ཀྱི་མི་འདུག་གམ།”དོགས་འདྲི་འདིར་བློ་བཟང་སེང་གེས་གསལ་ཁ་འདི་འདྲ་ཞིག་བཏོན་བྱུང་། “ང་ཚོས་བོད་ནང་གི་བོད་མི་ཚོས་ཆེད་དུ་མང་གཙོ་རྩོད་ཀྱི་མེད། ང་ཚོར་རྒྱ་ནག་གི་བཅའ་ཁྲིམས་གཞིར་བཞག་པའི་ཐོབ་ཐང་ཞིག་དགོས་ཀྱི་ཡོད།”
བློ་བཟང་སེང་གེའི་སྐད་ཆ་དེར་དོགས་སློང་བྱེད་པའི་དྲི་བ་མང་པོ་ཞིག་གིས་དྲ་རྒྱའི་ཀློང་ཡངས་བཀང་སོང་། ལྷག་པར་དུ་ཁོང་གིས་བོད་དང་རྒྱ་ནག་མི་མང་གི་མངོན་འདོད་ལྟེ་བ་མང་གཙོ་ལ་ཁྱད་གསོད་བྱས་པ་དང་། “རྒྱ་ནག་དམར་གཞུང་གིས་དབང་ཆ་གཅིག་སྡུད་ལམ་ལུགས་ཀྱི་ཆབ་སྲིད་ལ་གཡོ་མེད་དུ་འཐམས་པ་དེས་འགྲོ་བ་མིའི་ཐོབ་ཐང་རྩིས་མེད་རྡོག་རོལ་གཏོང་བ་དང་། ཞོད་འཇགས་མེད་པའི་སྤྱི་ཚོགས་ཀྱི་རྙོག་གླེང་སློང་བ། རྒྱ་ནག་མི་དམངས་ཡར་རྒྱས་ཀྱི་ལམ་ནས་ཕྱིར་འཐེན་བྱེད་པ། མིའི་རིགས་ཀྱི་དཔལ་ཡོན་ཡར་རྒྱས་ལ་འགོག་རྐྱེན་བཟོ་བ་སོགས་ཀྱི་རྐྱེན་སློང་གི་ཡོད་པར་སྐྱོན་བརྗོད་དང་།རྒྱ་ནག་ནང་དུ་ཁྲིམས་ཀྱི་དབང་བསྒྱུར་དང་མང་གཙོའི་བཅོས་བསྒྱུར་ཡོང་བར་རེ་འདུན་བཏོན་ཏེ་(08 Charter)སྟོང་ལོ་བརྒྱད་པའི་བཅའ་ཁྲིམས་ལ་བློ་ཁོག་ཆེན་པོས་སྒོ་ནས་མཚན་རྟགས་སྐྱོན་མཁན་གྱི་རྒྱ་རིགས་ཤེས་ལྡན་མི་སྣ་ཚོའང་སྣང་མེད་དུ་བཞག་པའི་སྐོར་གླེང་སློང་ཤུགས་ཆེན་བྱས་སོང་།”
རྒྱ་ནག་དམར་གཞུང་གི་དབང་བསྒྱུར་དང་ལེན་བྱེད་པ་ནི་ལོ་ངོ་དྲུག་ཅུའི་རིང་ལ་ངོ་རྒོལ་དང་། མི་རིགས་གསོན་གནས་ཆེད་ཐབས་ཟད་འུ་ཐུག་པའི་འཐབ་རྩོད་བྱེད་མཁན་གྱི་བོད་ནང་གི་བོད་མི་ཚོའི་མངོན་འདོད་རང་འགར་ཆུ་ལ་གཡུག་པ་དེ་རེད། བོད་ཕྱི་ནང་དུ་རང་ལུས་མེར་སྲེག་གི་མཐར་ཐུག་བློས་གཏོང་བྱེད་མཁན་གྱི་སྐྱེས་བུ་ཕོ་མོ་རེ་རེས་བོད་རང་བཙན་གྱི་དོན་དུ་བློས་གཏོང་བྱས་པ་ཁོང་ཚོའི་ཤི་ཁའི་ཁ་ཆེམས་ལས་གསལ་བོ་ཤེས་ཐུབ། ད་དུང་ཁོང་གི་ལན་འདེབས་འདི་ནི་ཤུགས་ཀྱིས་གོང་ས་མཆོག་གིས་དམིགས་ཡུལ་ལྡན་པའི་སྒོ་ནས་བཙན་བྱོལ་བོད་གཞུང་རྒྱ་གར་གྱི་མང་གཙོའི་སྒྲོམ་གཞིར་བལྟས་ཏེ་གསར་འཛུགས་བྱས་བ་ལས་མོའོ་ཙེ་ཏུང་གིས་དབང་ཆ་གཅིག་སྡུད་ལམ་ལུགས་ལ་དཔེ་བླངས་མེད་པ་དེ་ལ་རྒྱབ་གཏད་དུ་ལངས་བ་ཞིག་རེད། གོང་ས་མཆོག་གིས་༡༩༨༨་ལོར་དབུ་མའི་ལམ་གྱི་གྲོས་འཆར་བཏོན་པའི་སྐབས་སུ་ཁོང་གིས་བོད་འདི་དམག་དཔུང་མེད་པའི་བར་གནས་ཀྱི་ཞི་བའི་ལྟེ་གནས་ཤིག་བསྐྲུན་པའི་འཆར་གཞི་བཏང་ཡོད། བློ་བཟང་སེང་གེས་ལངས་ཕྱོགས་འདིས་ད་ལྟའི་བོད་དོན་ལས་འགུལ་གྱི་ནང་སྙིང་བཏོན་པ་དང་། རྒྱ་གར་གཞུང་དང་རྒྱབ་འདྲེ་རྒྱག་ཤུགས་ཇེ་ཆེར་འགྲོ་བཞིན་པའི་རྒྱ་ནག་དབར་གྱི་ཡུན་རིང་བའི་ས་མཚམས་རྩོད་རྙོག་གི་གནས་བབ་ཀྱི་གོང་ཐང་བཅག་པ་རེད།
ཕྱི་སྲིད་ལྷན་ཚོགས་ཀྱི་བགྲོ་གླེང་དེའི་ཐོག་ཏུ་རྒྱ་གར་གྱི་གསར་འགོད་པ་མང་པོ་ཞིག་གིས་མཉམ་ཞུགས་བྱས་འདུག་ཀྱང་། གསར་འགོད་པ་གཅིག་གིས་ཀྱང་དྲི་བ་གནད་འགག་ཅན་དང་རྙོག་འཛིང་ཅན་དེ་འདྲ་བཏང་མ་བྱུང་། ཉེ་ཆར་ལ་དྭགས་ནང་དུ་གློ་བུར་བཙན་འཛུལ་བྱས་བའི་གནད་དོན་དེ་གླེང་སློང་བྱེད་སྐབས། བློ་བཟང་སེང་གེས་དགའ་ཉམས་དང་བཅས་ཏེ། “རྒྱ་གར་ས་མཚམས་ཀྱི་རྒྱ་ནག་དམག་དཔུང་གིས་ལངས་ཕྱོགས་ཇི་འདྲ་ཞིག་འཛིན་མིན་ནི་རྒྱ་ནག་གི་རང་མོས་ཐག་གཅོད་ཀྱི་འདོད་དབང་རེད།”ཅེས་བརྗོད་བྱུང་། ཨ་ཙེ། བློ་བཟང་སེང་གེ་རྡ་སར་གནས་སྡོད་བྱེད་བཞིན་ཡོད་པ་དང་། ཉེ་བའི་ཆར་ཁོང་གི་ཕེབས་འཁོར་གྱི་སྟེང་དུ་གློག་སྒྲོན་དམར་པོ་ཞིག་བཀར་ཏེ་ཧི་མ་ཅལ་མངའ་སྡེའི་ནང་གི་མི་སྣ་གལ་ཆེན་གྱི་གནས་བབ་ཅིག་མཚོན་ཐབས་བྱས་པའི་ཆེ་མཐོང་དེའང་རྒྱ་གར་དབུས་གཞུང་གིས་རང་མོས་ཐག་གཅོད་བྱས་པ་ཞིག་ལ་ངོས་འཛིན་བྱེད་དགོས་ཀྱི་རེད།
ད་ལྟའི་དུས་སུ་བློ་བཟང་སེང་གེས་དངོས་ཤུགས་བརྒྱུད་གསུམ་ནས་བོད་ཀྱི་བདག་དབང་དམར་ཤོག་ལག་ཏུ་མ་ཤོར་བའི་སྔོན་དུ་ཡོད་པའི་བོད་ཀྱི་ཆབ་སྲིད་རིག་གཞུང་ཁག་ཅིག་རྒྱ་སྐྱེད་ཀྱིས་རང་ཉིད་ཀྱི་ལྷ་སྒྲུང་རྩོམ་གྱི་ཡོད་པའི་ཁྱད་ཆོས་ཁག་ཅིག་འདུག ཁོང་གི་གཞུང་འབྲེལ་ངོ་དེབ་ཐོག་གནས་ཚུལ་འདི་འདྲ་ཞིག་བསྒྲགས་བྱུང་། ཁོང་ནི་གོང་ས་མཆོག་དང་གུ་རུ་རིན་པོ་ཆེའི་སྲིད་ཕྱོགས་ཀྱི་ཡང་སྤྲུལ་རེད་ཅེས་པ་དང་། ཝ་ཤིན་ཌོན་དུ་ཕྱི་སྲིད་ལྷན་ཚོགས་ཐོག་ཏུ་ཁོང་གིས། “བོད་ནང་གི་སྒྱུ་རྩལ་བ་མང་པོས་ཁོང་གི་འོས་འདེམས་རྒྱལ་ཁ་ལ་བསྟོད་བསྔགས་བྱེད་པའི་གླུ་གཞས་བཏང་བ་དང་། ཕྱིས་སུ་དབྱིན་བསྒྱུར་བྱས་ནས་(Youtube)ཡོ་ཌོབ་དྲ་བརྙན་དུ་ཡར་འཇུག་བྱས་ཡོད་པ། མི་ཁག་གཅིག་གིས་ནམ་རྒྱུན་ལྷ་སྲུང་འབྲི་བཞེངས་བྱེད་སའི་ཐང་གའི་སྟེང་དུ་ང་གཅིག་པུ་བྲིས་ནས་བསྐུར་བྱུང་།”ཞེས་བརྗོད་བྱུང་། བོད་ནང་དུ་བོད་མིའི་ཚེ་སྲོག་ཤོར་བའི་གྲངས་ཀ་འཕར་བཞིན་པ་དང་། བོད་ཀྱི་གནའ་བོའི་དཔལ་ཡོན་ཉིན་རེ་ནས་ཉིན་རེར་གཏོར་བཤིག་གིས་ད་ཆ་ས་གཤོང་འཕྲུལ་འཁོར་གྱིས་ལྷ་སའི་ལྷ་ལྡན་གཙུག་ལག་ཁང་གཙབ་རལ་ཏུ་གཏོང་བའི་གནས་བབ་ལ་གཞིགས་ན་ཁོང་གིས་གོང་དུ་བཤད་པའི་སྐད་ཆ་དེ་ཚོ་ནི་དགོད་བྲོ་བ་ཞིག་རེད།
པེ་ཅིང་གི་འཛིན་སྐྱོང་དཔོན་རིགས་ཚོས་དམར་གཞུང་ཆབ་སྲིད་ཚོགས་པ་གཅིག་པུའི་དབང་ཆ་འདོར་འདོད་མེད་པ་དང་འདོར་ཐུབ་ཀྱི་མེད་པ་རེད། གང་ལེགས་ཤེ་ན། ཁོང་ཚོས་མོའི་ཙེ་ཏུང་གིས་འཛམ་གླིང་ལ་ལྟ་བའི་རྙིང་ཞེན་གྱི་ལྟ་བར་ཤ་འཐམས་ཀོ་འཐམས་ཀྱིས་གོང་ས་མཆོག་བདུད་ཀྱི་གཟུགས་སུ་ལྟ་བ་དང་།བོད་ཀྱི་ཆོས་ནི་རྩ་མེད་བཟོ་དགོས་བའི་ན་ཚ་ཞིག་ལ་ངོས་འཛིན་བྱེད་ཀྱི་ཡོད།བོད་ཀྱི་རིག་གཞུང་ནི་རྒྱ་ནག་མི་མང་སྤྱི་མཐུན་རྒྱལ་ཁབ་དེ་ཕྱི་ལུགས་ཞེ་འཁོན་དང་།བཟོད་སྒོམ་བྲལ་བ།འཚེ་བ་བཅས་ཀྱི་གཞི་ཪུ་ངོས་འཛིན་གྱིས་མོའོ་ཡི་ལྟ་བ་འབག་བཙོག་བཟོ་བཞིན་ཡོད་པའི་ནུས་ཤུགས་ལྟ་བུ་ཞིག་ཏུ་སེམས་ཀྱི་ཡོད། བློ་བཟང་སེང་གེས་བོད་ནང་དུ་རྒྱ་ནག་དམར་ཤོག་གི་དབང་ཤུགས་ལ་རྒྱབ་སྐྱོར་གྱིས་མང་གཙོ་སྤོང་འདོར་བྱས་པ་ནི་དབང་ཆའི་འཁྲབ་སྟོན་ཞིག་དང་། ཡང་མིན་ན་ཁོང་གིས་སྟོབས་ཤུགས་ཀྱིས་ཐོབ་ཐང་སྤྲོད་ཀྱི་ཡོད་པར་བསམ་པའམ། དབང་ཆ་ནི་མེ་མདའི་སོ་ཁ་ནས་ཡོང་གི་ཡིན་པ་ཞིག་ལ་ངོས་འཛིན་བྱས་ཡོད་རྒྱུ་རེད། འོ་ན། ཁོང་གིས་ཁོང་ནི་བོད་ཀྱི་མེ་ཏོག་ཕོག་པའི་ལྷ་སྐལ་སྤྱན་རས་གཟིགས་ཀྱིས་སྲིད་ཕྱོགས་ཀྱི་ཡང་སྤྲུལ་ལ་ཇི་ལྟར་ངོས་འཛིན་བྱེད་ཐུབ་བམ།
བཀུར་འོས་ཨ་རིའི་རྒྱ་གར་གྱི་གཞུང་ཚབ་པ་སྐུ་ཞབས་(Chester Bowles)ཆེ་སི་ཌིལ་བྷོལ་སི་ཡིས་༡༩༦༩་ལོར་“ལྡི་ལི་ནས་ཤར་བའི་མཐོང་སྣང”ཞེས་བའི་རང་རྣམ་ནང་ནས་ཟུར་འདོན་བྱས་པ་ཞིག་འདིར་དྲངས་ཡོད། “རྒྱ་གར་གྱིས་ཡར་རྒྱས་ཀྱི་བརྒྱུད་རིམ་ནང་དུ་མི་སྒེར་ལ་ཆེ་མཐོང་སྤྲད་ཚེ། རྒྱ་ནག་གིས་མི་སྒེར་བ་ཞིག་ནི་སྲིད་གཞུང་གི་ལག་ཆ་ལྟ་བུ་ཞིག་ལ་ངོས་འཛིན་གྱི་ཡོད། རྒྱ་གར་གྱིས་རང་གི་གནའ་བོའི་རིག་གཞུང་ཁག་སྲུང་སྐྱོབ་དང་འཐུས་སྒོ་ཇེ་ཚང་དུ་གཏོང་བ་དང་། སྲོལ་རྒྱུན་གྱི་ཁྱབ་ཁོངས་ལས་རང་གི་སྤྱི་ཚོགས་དེང་རབས་ཅན་དུ་བསྒྱུར་ཐབས་བྱས་ཚེ། རྒྱ་ནག་དམར་གཞུང་གིས་རང་གི་སྲོལ་རྒྱུན་གྱི་རིག་གཞུང་དང་ལམ་ལུགས་དག་སྤྱི་ཚོགས་ཀྱི་ལམ་ལུགས་གསར་བ་ཞིག་དང་རྒྱུས་མེད་ཅིག་གིས་ཚབ་འཇོག་བྱེད་ཀྱི་ཡོད། རྒྱ་གར་གྱིས་ཡར་རྒྱས་ཀྱི་རྐྱེན་པས་སྤྱི་ཚོགས་གནས་སྤོར་བྱེད་པ་ཇེ་ཉུང་དུ་གཏོང་བཞིན་པའི་སྐབས་སུ། རྒྱ་ནག་དམར་གཞུང་གིས་སྣང་ཚུལ་དེ་ཇེ་མང་དུ་གཏོང་གི་ཡོད། རྒྱ་གཞུང་གིས་ཁོང་ཚོའི་མ་འོངས་པ་གང་འདྲ་ཡོང་མིན་ལ་ཐེ་ཚོམ་མེད་དུས། རྒྱ་གར་གཞུང་གིས་བསམ་ཤེས་ཀྱིས་སྒོ་ནས་ལྷ་དང་སྐྱེ་བ་སྔ་ཕྱི་སོགས་ཡོད་པར་བསྒྲུབ་ཀྱི་ཡོད། རྒྱ་ནག་གི་ལམ་ལུགས་འདི་དཀའ་སྡུག་གི་འོག་ཏུ་འཁུམས་ནས་ཡོད་ཚེ། རྒྱ་གར་གཞུང་གིས་དཀའ་སྡུག་རིང་མོའི་རྒྱ་དེ་གཞུ་ལྟར་བཀུག་ཡོད། རྒྱ་ནག་གི་བཤུ་གཞོག་གཉའ་གནོན་འོག་ཏུ་ཡོད་པའི་ཞིང་བ་དང་ངལ་རྩོལ་བ་ཚོས་རང་གི་འཇིགས་སྣང་ཅན་གྱི་འཚོ་བ་འདི་དུས་ཡུན་ག་ཚོད་བར་དུ་རྒྱུན་བསྲིང་བའི་ཡ་མཚན་སྐྱེ་ཞོར་དམར་ཤོག་གཅིག་སྡུད་ལམ་ལུགས་ཀྱི་དབང་ཆ་བརྗེ་བསྒྱུར་གྱི་ལམ་ཁ་ནས་རང་དབང་ཐོབ་པའི་རེ་ལྟོས་བྱེད་ཀྱི་ཡོད།”
(མོའོ་ར་མོ་ནས་ཧན་ནི་༡༩༧༣ནས་༡༩༧༥་དབར་གྱི་ཨ་རིའི་རྒྱ་གར་གྱི་གཞུང་ཚབ་རྡེ་ནེལ་པེ་ཁྲི་རིག་མོ་ནས་ཧན་གྱི་བུ་མོ་ཡིན་ལ། ཁོ་མོས་ལོ་མང་རིང་རྒྱ་གར་དང་བལ་ཡུལ་གཉིས་སུ་སྐྱབས་བཅོལ་བའི་སློབ་སྟོན་པའི་ཕྱག་ལས་གནང་མྱོང་ཡོད་པ་མ་ཟད། བོད་དོན་ལ་ཤ་ཚ་རྒྱབ་སྐྱོར་བྱེད་མཁན་ཞིག་ཀྱང་ཡིན། ཁོ་མོ་ནི་རོལ་མོ་བ་གྲགས་ཅན་ཞིག་དང་རྩོམ་པ་པོ་ཞིག་ཀྱང་ཡིན། ཁོ་མོའི་བརྩམས་ཆོས་ལ་ཡོ་ག་མགྲོན་ཁང་(Yoga Hotel)སོགས་ཡོད།)


༄༅། །རྒྱ་གར་རྒྱལ་ཡོངས་ཡིག་རྒྱུགས་ངོ་ཚབ་ལས་ཁང་ནས་གསལ་བསྒྲགས་སྤེལ་བ་གཞིར་བཟུང་འདི་ལོའི་སྨན་པའི་འཚང་རྒྱུགས་དེ་བཞིན་ཕྱི་ཟླ་ ༩ ཚེས་ ༡༢ ཉིན་གཏོང་གཏན་འཁེལ་འདུག་པས། ཤེས་རིག་ལས་ཁུངས་ཀྱི་ཟུར་བཅད་སྨན་པའི་ས་མིག་ལ་སྙན་ཞུ་འབུལ་འདོད་ཡོད་རིགས་རྣམས་ནས་སྙན་ཞུ་འབུལ་རྒྱུའི་མཐའ་མའི་དུས་ཚོད་ཀྱང་ཕྱི་ཟླ་ ༩ ཚེས ༢༠ བར་ཕར་འགྱངས་ཞུས་ཡོད་པ་དེ་དོན་དགོངས་འཇགས་ཞུ།
ཤེས་རིག་ལས་ཁུངས་ནས་ཕྱི་ལོ་ ༢༠༢༡ ཟླ་ ༧ ཚེས་ ༢༩ ལ། །།


དེ་རིང་ཕྱི་ཚེས་ ༢༩ ཉིན་གྱི་ཞོགས་པའི་ཆུ་ཚོད་ ༨།༠༠ ཡས་མས་སུ་༸གོང་ས་མཆོག་ལ་དྭགས་ལྕོག་ལམ་ས་ཞི་བའི་ཚལ་ཕོ་བྲང་ནས་རྒྱལ་ས་སླེ་རུ་ཆིབས་བསྒྱུར་གནང་སྟེ། མཆོད་མཇལ་དང་འབྲེལ་དགའ་ལྡན་ཁྲི་རིན་པོ་མཆོག་དང་ལ་དྭགས་ནང་ཚོགས་ཀྱི་ཚོགས་མི། མི་མང་ཁག་ཅིག་ལ་བཅས་དམིགས་བསལ་མཇལ་ཁ་དང་བཀའ་སློབ་སོང་། སྐབས་དེར་༸གོང་ས་མཆོག་གིས་སྔར་ལོ་ང་འདིར་ཚར་གཅིག་བསླེབས་རྗེས་སྨོན་ལམ་བརྒྱབ་ཏེ་བདུན་ཕྲག་གསུམ་རིང་བསྡད་དེ་མཐའ་མ་དེར་ཇོ་ཁང་ནང་མཆོད་མཇལ་དུ་ཡོང་བ་རེད། སྐབས་དེར་ཇོ་བོ་མཇལ་རྒྱུ་རེད་མི་འདུག ང་རང་རང་གི་བཞུགས་ཁྲིར་མཇལ་རྒྱུ་རེད་འདུག སྐབས་དེར་ངས་ཁོང་ཚོར་རྩེད་མོའི་ཚུལ་དུ་བཤད་རྒྱུ་བྱུང་། ངས་ནམ་རྒྱུན་སངས་རྒྱས་བཅོམ་ལྡན་འདས་ཕྱོགས་གཅིག་ནས་བླ་ན་མེད་པའི་དགེ་རྒན་ཆེན་མོ་ཞིག་དང་ཕྱོགས་གཞན་ཞིག་ནས་མཚན་ཉིད་རིག་པའི་མཁས་དབང་ཞིག ད་དུང་སྤྱི་ཚོགས་གསར་བརྗེ་བ་ཞིག་ཀྱང་རེད་ཅེས་བརྗོད་ཀྱི་ཡོད། ༡༩༥༤ལོར་ང་པེ་ཅིན་དུ་གཟིགས་སྐོར་སྐབས་མའོ་ཙེ་ཏུང་ལ་ཐེངས་འགར་ཐུགས་འཕྲད་བྱས་པ་ཡིན། ཁོས་སངས་རྒྱས་བཅོམ་ལྡན་འདས་སྤྱི་ཚོགས་གསར་བརྗེ་བ་ཞིག་ཡིན་པར་ངོས་འཛིན་བྱེད་བཞིན་པའི་སྐོར་ང་ལ་བརྗོད་བྱུང་། ང་རང་གི་བསམ་པར་སྐབས་དེ་གཅིག་པུ་མ་ཡིན་པར་རྒྱ་གར་རིག་གཞུང་ནང་རིགས་རུས་དབྱེ་འབྱེད་བྱེད་པར་སངས་རྒྱས་བཅོས་ལྡན་འདས་ཀྱིས་མཐའ་གཅིག་ཏུ་དགག་པ་གནང་སྟབས། མའོ་ཙེ་ཏུང་གིས་བཅོམ་ལྡན་འདས་སྤྱི་ཚོགས་གསར་བརྗེ་བ་ཞིག་ལ་ངོས་འཛིན་གནང་ཡོད། སངས་རྒྱས་བཅོམ་ལྡན་འདས་ཕྱོགས་གཞན་ཞིག་ནས་བསམ་བློ་བ་དང་ཚན་རིག་པ་ཞིག་རེད། ཁོང་གིས་རྒྱུ་མཚན་དང་བརྟག་དཔྱད་གནང་བར་གལ་ཆེན་བརྩི་བཞིན་འདུག བཅོམ་ལྡན་འདས་ཀྱིས་ཁོང་གི་རྗེས་འབྲང་པ་ཚང་མར་ཁོང་གི་གསུང་ལ་དད་པའི་ངོ་བོའི་ཐོག་ནས་མ་ཡིན་པར་བརྟག་དཔྱད་བྱེད་དགོས་ཞེས་གསུངས་ཡོད། དེར་བརྟེན། སངས་རྒྱས་བཅོམ་ལྡན་འདས་ནི་རྒྱ་གར་གྱི་གནའ་བོའི་ཚན་རིག་པ་ཞིག་ཡིན་ལ། དེང་དུས་ཀྱི་ཚན་རིག་པ་མང་པོས་ཀྱང་སངས་རྒྱས་བཅོམ་ལྡན་འདས་ཚན་རིག་པ་ཞིག་ལ་ངོས་འཛིན་གནང་ཡོད། ཅེས་སོགས་གསུངས་སོང་།
ཆུ་ཚོད་ ༩།༠༠ ཡས་མས་སུ་༸གོང་ས་མཆོག་སླེ་ནས་ཀེ་ལོ་མུ་ཊར་ ༧ གྱི་མཚམས་སུ་ཡོད་པའི་པ་ཀུ་ལ་བློ་བཟང་ཐུབ་བསྟན་ཆོས་ནོར་རིན་པོ་ཆེ་མཆོག་གི་དྲན་རྟེན་གླིང་གར་ཆིབས་བསྒྱུར་གནང་སྟེ་དྲན་རྟེན་སྐུ་བརྙན་ལ་རབ་གནས་དང་མི་མང་ལ་བཀའ་སློབ་གནང་སོང་། སྐབས་དེར་༸གོང་ས་མཆོག་གིས། དེ་རིང་འདིར་ཞིང་གཤེགས་དམ་པ་པ་ཀུ་ལ་རིན་པོ་ཆེ་མཆོག་དྲན་གསོ་བྱེད་ཀྱི་ཡོད། ཁོང་ནི་ངའི་གྲོགས་པོ་ཡག་ཤོས་དང་ང་རང་དགའ་མོས་ཡོད་མཁན་ཞིག་ཀྱང་ཡིན། ཁོང་གིས་ལོ་མང་པོར་བོད་ནང་སློབ་སྦྱོང་བྱས་མྱོང་ཡོད་སྟབས། ངས་ཁོང་གི་དགེ་རྒན་ངོ་ཤེས་ཀྱི་ཡོད། སྐབས་འགར་ཁོང་ལ་དགེ་རྒན་གྱི་བཀའ་བཀྱོན་རག་མྱོང་ལ། ང་ལ་ཡང་ཡོངས་འཛིན་རྣམ་གཉིས་དང་དམིགས་བསལ་ཡོངས་འཛིན་རྒན་པའི་བཀའ་བཀྱོན་རག་མྱོང་ཡོད། ཁོང་གིས་བོད་ནང་དགེ་བཤེས་རྒྱུགས་སྤྲོད་གནང་སྟེ་ཕྱིར་ལ་དྭགས་སུ་ཕེབས་རྗེས་སྲིད་བློན་ནེ་རོ་མཆོག་ལ་འབྲེལ་ལམ་ཡག་པོ་བཙུཊ་ཐུབ་ཡོད། ངས་ཁོང་ལ་དྭགས་དེང་རབས་ཅན་དུ་བསྒྱུར་ མཁན་ཞིག་ལ་ངོས་འཛིན་གནང་གི་ཡོད། ཁོང་གིས་ལ་དྭགས་མི་མང་ཆེད་དུ་ཕྱག་ལས་བླ་མེད་གནང་བར་མ་ཟད་། ལ་དྭགས་ནང་གི་དགོན་སྡེ་ཁག་ལ་རོགས་སྐྱོར་དང་ཞབས་ཞུ་གནང་ཡོད། ཁྱེད་ཚོས་སྐུ་བརྙན་བཞེངས་སྐྲུན་གྱིས་ཁོང་གི་མཛད་རྗེས་དྲན་གསོ་བྱ་རྒྱུ་གལ་ཆེན་པོ་རེད། ངས་ཐག་རིང་པོ་ནས་སྐུ་བརྙན་ལ་ལྟ་དུས་རིན་པོ་ཆེ་མཆོག་གི་དབུ་འདྲ་བོ་འདུག ཡིན་ནའང་། སྐུ་བརྙན་གྱི་མདུན་ནས་ལྟ་སྐབས་དབུ་དེ་ཙམ་འདྲ་བོ་མི་འདུག གང་ལྟར་ངས་སྐུ་བརྙན་བཞེངས་སྐྲུན་གནང་མཁན་དང་འབྲེལ་ཡོད་ཚང་མར་ཐུགས་རྗེ་ཆེ་ཞུ་རྒྱུ་ཡིན། ཞེས་གསུངས་སོང་།
དེའི་རྗེས་༸གོང་ས་མཆོག་དཔེ་ཐུབ་དགོན་པར་ཆིབས་བསྒྱུར་གྱིས་དཔལ་རྡོ་རྗེ་འཇིགས་བྱེད་ཀྱི་སྐུ་བརྙན་ཞིག་གསོ་ལེགས་འགྲུབ་དང་ཆོས་ཚང་བཀྲ་ཤིས་རབ་གནས་བཅས་གནང་སོང་། ཐེངས་འདིའི་༸གོང་ས་མཆོག་གི་ཆིབས་བསྒྱུར་ཐད་དགོན་པའི་དགེ་བཤེས་དཀོན་མཆོག་དབང་འདུས་ལགས་ཀྱིས་བརྗོད་པ་ལྟར་ན། དཔེ་ཐུབ་དགོན་ནི་ལོ་ ༡༠༠༠ ལྷག་གི་ཡར་སྔོན་དུ་ལྷ་ཁང་ཐོག་མ་ཆགས་པ་དང་། ལོ་ ༦༠༠ ཡར་སྔོན་དུ་གུ་རུ་རིན་པོ་ཆེ་དང་བྱང་ཆུབ་པ་ཆོས་དབང་གྲགས་པའི་དངོས་སློབ་བཟང་པོ་གླིང་དབང་བློ་གྲོས་ཀྱིས་བཏབ་པ་ཞིག་ཡིན་འདུག ལོ་ཙཱ་བ་རིན་ཆེན་བཟང་པོ་དཔེ་ཐུབ་དགོན་པར་བརྒྱུད་ནས་མར་ཕེབས་སྐབས། ས་ཆ་དེར་ཕྱག་མཛུབ་མོ་བཙུགས་ཏེ་མ་འོངས་པར་དཔེ་ཐུབ་པའི་དགོན་པ་ཞིག་ཆགས་ཀྱི་རེད་ཅེས་གསུངས་ཏེ་དགོན་པའི་མིང་ཐོགས་ཡོད་འདུག དེའི་རྗེས་རྗེ་རིན་པོ་ཆེས་བྱང་ཆུབ་དུ་བསྒྲུབ་པའི་འཚེ་དཔག་མེད་ཀྱི་སྐུ་ཞིག་རྒྱལ་བོ་ལ་བསྐུར། རྒྱལ་པོས་བྱ་བྲལ་ཉིད་ལ་སྤྲད་རྗེས་སྟོད་ཀྱི་ཕྱོཊ་སུ་རྗེ་རིན་པོ་ཆེའི་བསྟན་པ་སྤེལ་མཁན་སྟོད་བྱང་ཆུབ་ཤེས་རབ་བཟང་པོ་ཁོ་རང་ཡིན་ཚུལ་སོགས་ཀྱི་བཤད་ཚུལ་ཡོད་འདུག ཐེངས་འདིར་༸གོང་ས་མཆོག་རྗེ་རིན་པོ་ཆེས་བྱང་ཆུབ་དུ་བསྒྲུབ་པའི་འཚེ་དཔག་མེད་ཀྱི་སྐུ་དེ་གཟུངས་བཞུགས་བྱས་ཏེ་བཞེངས་བའི་སྟོན་པའི་སྐུ་བརྙན་རབ་གནས་ཆེད་༸གོང་ས་མཆོག་ཕེབས་པ་ཡིན་འདུག
ཁོང་ལ་ཐེངས་འདིའི་ཆིབས་བསྒྱུར་སྐབས་༸གོང་ས་མཆོག་གིས་བཀའ་སློབ་ག་རེ་གནང་ཡོད་མེད་དྲིས་པར། ང་ཚོའི་ངོས་ནས་༸གོང་ས་མཆོག་ལ་སྙན་སེང་ཁག་ཁ་ཤས་ཤིག་ཞུས་ཡོད། དོལ་རྒྱལ་བསྟེན་གསོལ་གྱི་སྐོར་ལ་ང་ཚོ་སྔོན་མ་རྙོག་གྲ་བྱུང་ཡོད་པ་རེད། རིན་པོ་ཆེ་སྐུ་གོང་མས་ཀྱང་དོལ་རྒྱལ་བསྟེན་གྱི་ཡོད་པ་རེད། དེ་དག་ཚང་མ་མཚམས་འཇོག་བྱས་ནས་སྐུ་མདུན་ལ་སྙན་སེང་ཞུས་པ་རེད། གྲྭ་མང་ནང་སྤྱིར་བཏང་དོལ་རྒྱལ་འབྲེལ་བ་རྩ་བ་ཉིད་ནས་མེད་ཀྱང་། གདན་ས་གྲྭ་ཚང་ཁག་ཏུ་སྐུ་མདུན་གྱིས་གསོལ་ཞིག་གནང་བའི་ལུཊ་སྲོལ་ཞིག་དར་བ་ལྟར། ང་ཚོས་དེ་དག་སྲོལ་ཞིག་གནང་སྟེ་གཙང་མ་གཙང་རྐྱང་བཟོས་པ་རེད། དེ་སྔོན་ཡོད་པའི་སྐུ་འདྲ་དེ་དག་ལོ་ ༡༤ དང་ ༡༥ ཡས་ནས་ཆུ་ལ་བསྐུར་བ་སོགས་ཆ་ཚང་བྱས་ཚར་བ་རེད། གྲྭ་མང་ནང་སྐུ་མདུན་མ་ཕེབས་གོང་ལ་ང་ཚོས་གཙང་མ་གཙང་རྐྱང་བྱས་ནས་མཚམས་འཇོག་བྱས་ཡོད། དེ་ལ་ཁ་སང་ང་ཚོས་སྙན་ཞུ་ཞིག་ཕུལ་ཡོད་པ་དེར་སྐུ་མདུན་གྱིས་གཟིགས་རྗེས་ཐུགས་རྗེ་ཆེ་གསུངས་སོང་། ང་ཚོའི་དགོན་པར་མཚོན་ན་དགེ་བཤེས་དང་སྔགས་རམས་པ་བཅས་ ༢༡ ལྷག་ཡོད། དེ་དག་བོད་ཤོར་རྗེས་བོད་ནས་གསར་འབྱོར་བ་མ་ཕེབས་པའི་སྐབས་སུ་ཧི་མ་ལ་ཡའི་རི་རྒྱུད་ཚོས་གདན་ས་གྲྭ་ཚང་ཁག་ནང་རྐང་བཟུང་སྟེ་བཞུགས་པ་ལ་ཐུགས་རྗེ་ཆེ་ཞུས་གནང་སོང་། མ་འོངས་པར་ང་ཚོ་དཔེ་ཐུབ་པ་དགོན་པ་ཡིན་སྟབས། མི་མང་ལ་ནང་ཆོས་ངོ་སྤྲོད་དང་དགོན་པའི་བསླབ་པ་སློབ་གཉེར་བཅས་དཔེ་ཐུབ་པ་ཞིག་དགོས་ཀྱི་ཡོད་པ་རེད་ཅེས་བཀའ་སློབ་ཁག་གནང་སོང་། ཞེས་བརྗོད་བྱུང་།
དེ་རིང་༸གོང་ས་མཆོག་གིས་སླེ་ཇོ་ཁང་དང་པ་ཀུ་ལ་དྲན་རྟེན་གླིང་ག དཔེ་ཐུབ་དགོན་བཅས་ཀྱི་མཛད་འཕྲིན་གྲུབ་རྗེས་ཀླུ་འཁྱིལ་དགོན་པར་ཆིབས་བསྒྱུར་གནང་སོང་ལ། སང་ཉིན་ཕྱི་ཚེས་ ༣༠ ནས་ཚེས་ ༡ བར་དེ་གར་ཆོས་ཕྱོཊ་ཀྱི་མཛད་འཕྲིན་ཁག་བསྐྱང་རྒྱུ་ཡིན་འདུག
གསར་འགོད་པ་དོན་གོ་དང་ལྷ་སྐྱབས་རྒྱལ་གཉིས་ཀྱིས་ལ་དྭགས་རྒྱལ་ས་སླེ་ནས།


Published August 10, 2013
ཚེ་རིང་རྣམ་རྒྱལ་ལགས་ནི་རྒྱ་གར་གྱི་བཙན་བྱོལ་སྤྱི་ཚོགས་སུ་འཚར་ལོངས་བྱུང་བའི་བོད་པ་གསར་འགོད་པ་དང་རྩོམ་པ་པོ་ཞིག་ཡིན། ཐོག་མར་ཁོང་གིས་མ་སུ་རི་སློབ་གྲྭ་འགྲིམས་པ་དང་དེ་ནས་ལོ་མང་རིང་ཐེ་ཝེན་ལ་རྩོམ་རིག་སློབ་སྦྱོང་དང་གསར་འགོད་པའི་ཆེད་ལས་གནང་འདུག ཁོང་གི་རྩོམ་ཡིག་ཕྱོགས་སྒྲིག་གི་དཔེ་དེབ་དང་པོ་ལྷ་ས་ཆུང་བ་ཟེར་བ་དེ་༢༠༠༦་ལོར་བཏོན་པ་དང་༢༠༡༣་ལོར་ཁོ་རང་གི་སྒྲུང་རྩོམ་དང་པོ་བོད་པའི་འགྲིམ་འགྲུལ་ལག་སྒམ་ཟེར་པ་ཞིག་བྲིས་འདུག


ཚོགས་ཀྱི་བདག ཡེ་ཤེས་མགོན་པོ་ཕྱག་བཞི་ཕྱག་དྲུག་པ། །ཞལ་བཞི་མ་ནིང་སྐུ[་གསུང་ཐུགས་ཡོན་ཏན། ཕྲིན་ལས་མགོན་པོ་ཡབ་ཡུམ་འཁོར་དང་བཅས། མཆོ་ད་
གཏོར་འབཞེས་བཅོལ་བའི་ཕྲིན་ལས་མཛོདམཐུ་སྟོབས་དུས་མཐའི་རླུང་་དང་བསྐལ་པའི་མེདོ་རྗེ་བེར་ཅན་ལྷ་མོ་རང་བྱུངམསྔགས་སྲུང་ཨེ་ཀ་ཛ་ཊཱིསྲགསྒུབ།
རྠིམ༑ །ཤན་པ་དམར་ནག་ལས་བྱེད་དྲེགས་པའི་ཚོགསམཆོད་གཏྲར་འདི་བཞེས་བཅོལ་བའི་ཕྲིན་ལས་མཛོད། སྲིད་པའི་རླུང་ཞགས་དབང་ཕྱུག་ལྷ་ཆེན་ཡབ། ཨུ་མ་དེ་
གངི)ཝཱིཡུམབཅསམཁའ་འགྲོའི་ཚོགས། ལྷ་སྲིན་ཀུན་གྱི་དམག་དཔུང་སྤིན་ལྟར་སྡདྲ། དྲང་སྲོ ༩ ང་ཆེན་པོ་གཟའམཆོག་རཱཧུ་ལ། མཆོད་གཏོར་འདིབཞེས་བཅོལ་བའི་ཕྲིན་ལས་
མ་ཛོད། ༑ གཏུམ་ཆེན་རྔམས་པའིང་རོ་འབྲུག་ལྟར་སྒོགསསེང་གེའི་གདོང་ཅན་ཡབ་དང་ཡུམ། རྱལ་ཆེན་རྣམ་མང་ཐོས་སྲསཏསྔོནཅན། དུར་ཁྲོད་བདག་པོ་ཙཱ
བདག་མངས་ནུསམ། །ལས་ཀྱི་གཤིན་རྗེ་དམ་ཅན་རྡོ་རྗེ་ལེགས། མཆོད་གཏོར་འདི་བཞེས་བཅོལ་བའི་ཕྲིན་ལས་མཛོད། །ཕྲིན་ལས་དངོས་གྲུབ་ཐོགས་མེད་དགླག་ལྟར་ཆ


ཚེ་ཏན་ཞབས་དྲུང་དབྱངས་ལྡན་རིག་པའི་འདོད་འཇོ།(༡༩༡༠-༡༩༨༥)
༄༅། །བླ་མ་དང་མགོན་པོ་འཇམ་པའི་དབྱངས་ལ་ཕྱག་འཚལ་ལོ། །ཀ་ཁ་སུམ་ཅུ་ཚང་བའི་ཚིགས་བཅད། འཇི༷གས་མེ༷ད་ཡེ་ཤེས་གཏེར་མཛོད་ད༷མ་པའི་སྐུ། །ཆོ༷ས་ཕུང་སྣ་ཚོགས་ཁམས་བཞིན་གཟིགས་པའི་གསུང༌། །ཨེ་ཝཾ་མཉམ་སྦྱོར་བདེ་སྟོང་ཐུགས་དང་ལྡན། །ལུས་ཅན་རྒྱ༷་མཚོ༷འི་སྤྱི་གཙུག་རྒྱན་དུ་ལྷམ། །གངས་རིའི་ཕྲེང་བས་བསྐོར་བའི་འཇིག་རྟེན་དུ། །རྒྱལ་བསྟན་ཉིན་བྱེད་འཆར་བའི་སྐྱ་རེངས་ཀྱི། །ཡི་གེའི་སྲོལ་ཆེན་ཐོག་མར་འབྱེད་མཛད་པ། །འཇམ་དབྱངས་རྣམ་སྤྲུལ་ཐོན་མིའི་ཞབས་ལ་འདུད། །གསུང་རབ་རྒྱ་མཚོར་བགྲོད་པའི་གྲུ་བོ་ཆེ། །བརྡ་དག་གཞུང་ལུགས་རྒྱས་བསྡུས་མང་མཆིས་ཀྱང༌། །འདིར་ནི་གསར་སློབ་དཔྱོད་ལྡན་དོན་གཉེར་འགའི། །བློ་དང་འཚམ་ཕྱིར་གོ་སླའི་སྐད་ཀྱིས་བརྩམ། །
ཀ༽ སྐར༷་མ་པ་སངས་དུང་གི་མདོག་ལྟར་དཀ༷ར། །སྐོ༷ར་ཚན་ཕྱེ་སྟེ་ཡུལ་གྲུའི་མཐའ་ལ་བསྐོ༷ར། །སྐུ༷་མཆོག་ཁྱོད་ཀྱི་ཕྱག་ནི་དཀུ༷་ལ་བརྟེན། །ཕག་ཏུ་བསྐུ༷ངས་ནས་རྐོ༷ང་བུའི་སྣོད་རྣམས་ཁྱེར། །ཐོབ་པའི་སྐལ༷་བ་བསྐལ༷་བའི་བར་དུ་བསགས། །སྲེད་པའི་བརྐ༷མ་པ་ཉི་མས་བསྐམ༷་མི་འགྱུར། །རྐ༷ན་གྱི་ངོས་སུ་ཚེར་མ་ཡོད་རེ་སྐ༷ན། །མ་འགྱངས་སྐྱེ༷ན་པར་མཁོ་བའི་མཐུན་རྐྱེ༷ན་སྒྲུབ། །འོ་ཞོ་དཀྲུ༷གས་པས་སྣོད་དུ་སྤྲིན་ལྟར་དཀྲི༷གས། །རྐྱ༷ང་གི་ཤ་ཡིས་བུ་དང་བུ་མོ་བསྐྱ༷ངས། །ཤ་མེད་ཀེ༷ང་རུས་དུར་གྱི་ཁྲོད་དུ་བཀ༷ང༌། ། ལྐོ༷ག་མའི་གནས་ན་ཤུན་པའི་སྐོ༷གས་པ་མང༌།
ཁ༽ ཁ༷ང་བརྩེགས་མཐོན་པོར་ང་རྒྱལ་དྲེགས་པས་ཁེ༷ངས། །ཁ༷མ་ཟས་ཟོས་པས་ལུས་ཀྱི་འབྱུང་ཁམ༷ས་རྒྱས། །ཁོ༷ར་ཡུག་ཀུན་ཏུ་འཁོ༷ར་ལོའི་བགྲོད་པ་མང༌། །སྨན་གྱི་མཁ༷ན་པ་ཁ༷ན་ལ་སུ་ཡིས་འཇོག །འདབ་ཆགས་ཁྲུ༷ང་ཁྲུང་སྒོ་ངའི་སྦུབས་ནས་འཁྲུ༷ངས། །ཁྱོ༷གས་ཀྱི་ཁང་བཟང་འཁྲི་ཤིང་འཁྱོ༷ག་པོས་འཁུར། །བྱ་རྒྱལ་ཁྱུ༷ང་ཆེན་ཞོན་ན་བྱ་བ་འཁྱོ༷ངས། །ཆུ་འཛིན་འཁྲི༷གས་དུས་ལག་པའི་མཁྲི༷ག་མ་ན། །འཐབ་རྩོད་འཁྲུ༷ག་པས་ཕན་ཚུན་འཛིངས་པར་འཁྲུ༷གས། །ཁྲུ༷་ཚད་ལོངས་པའི་གདོན་ཕྱིས་ཆུ་ཡིས་འཁྲུ༷ད། །སྡོང་པོའི་འཁྲི༷་ཤིང་ཁྲི༷་ཕྲག་ས་ལ་བཙུགས། །རོལ་མོ་འཁྲོ༷ལ་བཞིན་ནང་ཁྲོ༷ལ་ཟ་བར་རྩོམ། །
ག༽ རྨ་ཆེན་ག༷ངས་རི་ག༷ང་ནས་བལྟས་ཀྱང་བརྗིད། །ཉིན་གུ༷ང་གྲལ་གྱི་གོ༷ང་ནས་གསོལ་སྟོན་འཐུངས། །དགུ༷ང་ལོ་དུ་ལོན་ཐུགས་ཀྱི་དགོ༷ངས་པར་ཞོག །རི་དྭགས་དགོ༷་བ་སྒོ༷་ཡི་ཕྱི་ན་རྒྱུགས། །རྟ་རྒོ༷ད་རྒོད་མ་གད་མོ་དགོ༷ད་བཞིན་བཏུལ། །གཅིན་སྣོད་ལྒང༷་བུ་རི་ཡི་སྒང༷་ལ་འཕངས། །རྩམ་པ་བག༷མས་ཏེ་དགྲ་བོའི་ཀླད་པ་འགེ༷མ། །སྒོ༷ག་པ་ཟོས་རྗེས་རྨ་ཡི་ཤུན་པ་དགོ༷ག། །མཚེར་ས་གོ༷ལ་བས་ཟོག་རྣམས་དོན་མེད་གོ༷ད། །རྒྱ༷ང་རིང་ལམ་ནས་སེང་གེའི་གད་རྒྱ༷ངས་ཐོས། །ཀོ་རློན་བརྒྱ༷ངས་ནས་དུས་ཚོད་རིང་ཞིག་བགྱ༷ངས། །རྔ་སྦུབ་སྒྲ༷་ཡིས་བསྟན་དགྲ༷་ཕྱེ་མར་བརླགས། །
ང༽ ང༷ག་ཚིག་བཙན་པོས་ཕོ་ཉ་ཕྱོགས་སུ་མང༷གས། །ང༷ལ་དུབ་ལས་ཀྱིས་མང༷ལ་གྱི་ཕྲུ་གུ་ལྷུང༌། ། ཞིམ་མང༷ར་སྨན་གྱིས་ང༷ར་སྐད་མཐོན་པོ་འབྱིན། །མང༷ན་བགྲངས་སྐྱོན་གྱིས་ང༷ན་འགྲོའི་གནས་སུ་འཕེན། །ལེགས་སྦྱར་སྔ༷གས་སྐད་ཤེས་ན་ཀུན་གྱིས་བསྔ༷གས། །རྔོ༷ན་པའི་མདའ་ཡིས་སྔོ༷ན་ན་ཡོད་པ་བསད། །རྔོ༷་ནད་བྱུང་བས་ལྭ་བ་སྔོ༷་སྐྱ་གོན། །ང༷ང་པ་འཕུར་བ་མཁའ་ལས་ལྷུང་བས་སྔ༷ངས། །མུ་ང༷ས་བྱུང་ན་ངེ༷ས་པར་ཡི་རེ་མུག །རྟ་ཡི་རྔོ༷ག་མ་ཆུ་ཡི་ངོ༷གས་སུ་བཀྲུ། །རྔ༷་མའི་ཉག་མ་སྔ༷་མའི་གྲི་ཡིས་བཅད། །རྔ༷་བརྡུངས་ཚེ་ན་སྔ༷་རྔོད་ཚོད་མ་ཟ། །
ཅ༽ རྟ་མཆོག་ཅ༷ང་ཤེས་མདུན་ནས་རྒྱུག་ཅི༷ང་མཆོངས། །རྩི་ཤིང་ཐམས་ཅ༷ད་རྨིག་པ་རྣོན་པོས་བཅད། །ཞབས་ཀྱིས་བཅ༷གས་སར་བསྡད་ནས་དཀར་ཡོལ་བཅ༷ག །ཐག་པས་བཅི༷ངས་ཏེ་སྤར་མོ་གཅིག་ཏུ་བཅ༷ངས། །དགྲ་བཅོ༷མ་པ་རྣམས་མི་སྨྲ་གཅོ༷མ་བསྐྱུངས་བཞུགས། །གཅི༷་བ་བཏང་བས་ལྕི༷་བ་གཤེར་བར་བྱས། །རྟ་རྨིག་ལྕག༷ས་ཀྱིས་བཏུམས་ནས་ལྕག༷་གིས་བྲབ། །རི་རབ་ལྕོ༷ག་ཏུ་འགྲོ་བར་བློས་མི་ལྕོ༷གས། །རང་ཉིད་གཅི༷ག་པུར་སྡོད་ལ་བློ་ཡིས་ལྕི༷གས། །ཅོ༷ང་གི་རོལ་མོ་ཅུ༷ང་ཟད་ཤེད་ཀྱིས་བརྡུངས། ། སྨྲ་བྱེད་ལྕེ༷་ཡིས་གཅེ༷ས་པའི་གཏམ་དག་ཤོད། །གཅོ༷ང་ནད་བྱུང་ཚེ་གཅུ༷ང་གིས་ཅི་ལ་ཕན། །
ཆ༽ དམ་པའི་ཆོ༷ས་ཀྱིས་བློ་ཁ་འཆོ༷ས་པར་བྱེད། །མཆོ༷ངས་ལྡིང་བྱས་ནས་རིན་ཆེན་མཆོ༷ང་ཞིག་རྙེད། །ཁ་ཟས་མཆོ༷ག་ལ་ཆོ༷ག་ཤེས་བསྟེན་ན་ལེགས། །ཆ༷ང་གིས་སྦགས་པའི་ཆ༷ངས་བུ་ག་ལ་ཞིམ། ། ཆོ༷ལ་ཟངས་ནང་དུ་འཐུངས་ན་འཆོ༷ལ་བར་རྩི། །ཡལ་ག་ཆ༷ག་པའི་ངོས་ན་སྦྲང་རྩི་ཆ༷གས། །ཆ༷ར་པ་བབས་པའི་རྗེས་སུ་ཉི་མ་འཆ༷ར། །འབྲུ་ཁལ་ཆི༷ག་སྟོང་མཆིག་དང་མཆི༷ག་གུར་འཐག །དམ་ཆོས་འཆ༷ད་པས་དགེ་སེམས་ཆ༷ད་པ་འཐུད། །ཤིང་ཐོག་ཆ༷་ཤས་ཙམ་ཞིག་འཆ༷འ་བར་བྱེད། །ཆ༷བ་ཀྱིས་བྲན་པ་ལྐོག་ཏུ་འཆ༷བ་ཅིང་སྦེད། །འཆ༷མ་གྱི་ལྟད་མོར་ཁྲོམ་ཚོགས་ཆ༷མ་མེར་བརྡལ། །
ཇ༽ འཇི༷ག་རྟེན་ཁམས་སུ་འཇི༷གས་པའི་གཅན་གཟན་མང༌། །འཇ༷ག་མའི་རྩྭ་ཡི་སྐྱེ་དབྱིབས་སེམས་ལ་འཇ༷གས། །འཇི༷་བས་སོ་བཏབ་ཤ་པགས་འཇུ༷་སྙམ་བྱེད། །ལུས་ཀྱི་སྐེ་མཇི༷ང་རྒྱ་མཚོའི་འཇི༷ང་དུ་ནུབ། །མཇུ༷ག་མ་ལྡན་པ་ར་བའི་ནང་དུ་འཇུ༷ག །རིན་ཐང་འཇ༷ལ་དུ་མེད་པའི་རྟེན་ལ་མཇ༷ལ། ། འཇེ༷བས་པའི་སྐད་སྙན་ཅན་དེ་འཇ༷བས་ནས་འོང༌། །བྱི་འུ་འཇོ༷ལ་མོ་འཇོ༷་སྒེག་ཉམས་དང་ལྡན། །ཏིལ་གྱི་རྗང༷་བུ་ལྗང༷་ཁུའི་ཚོན་མདངས་བཀྲ །རྗེ༷་བོ་མཆོག་གིས་རྗེ༷འུ་རིགས་ཡོངས་ལ་བྱམས། ། མཆོད་ཅིང་རྗེ༷ད་པར་ནམ་ཡང་བརྗེ༷ད་མི་བྱ། །ཤ་རྗུ༷ད་ཟོས་པས་གཟི་བརྗི༷ད་འབྱུང་མི་སྲིད། །
ཉ༽ ཉ༷་ཤ་ཟོས་པས་ཉྭ༷་བཞི་སྦོམ་པོར་གྱུར། །མཉ༷ན་པས་ཆུ་ལས་བསྒྲལ་བའི་སྐད་ལ་ཉ༷ན། །སྣ་ཉེ༷ག་ཁྱི་གུ་ཉག༷་ཐག་ཕྲ་མོས་བཏགས། །ཉམ༷་ཐག་གྱུར་ཚེ་ལུས་ཀྱི་གཟི་མདངས་ཉམ༷ས། །ཉེ༷་རིང་བྱེད་པའི་ཆགས་སྡང་ཉེ༷ས་པ་སྤངས། །ལག་པ་གཉི༷ས་ཀྱིས་ནང་ཁྲོལ་གཉེ༷་མ་བླངས། །སྙེ༷ས་ནས་བསྡད་དེ་འབྲུ་ཡི་སྙེ༷་མ་བཅད། །སྙི༷ང་སྟོབས་ཅན་དེ་ནམ་ཡང་བསྙེ༷ངས་པ་མེད། །སྙུ༷ང་བུས་ཕིགས་ནས་ཡོ་བྱད་བསྙུ༷ངས་པར་བྱས། །ཡིན་ནམ་སྙམ༷་ནས་འབར་འབུར་མེད་པར་བསྙམ༷ས། །སོ་ཡི་རྙི༷ལ་ལ་དྲུད་ནས་མེ་ཏོག་རྙི༷ད། ། གཉི༷ད་ལས་སད་ཚེ་དགྲ་ཚོགས་ས་མཐར་བསྙི༷ལ། །
ཏ༽ ཏི༷ང་ཤགས་འཁྲོལ་བཞིན་དམན་ལ་སྦྱིན་པ་བཏ༷ང༌། །གཞན་ལ་སྟེ༷ར་མཁན་འདོད་དགུའི་གཏེ༷ར་དུ་འགྱུར། །རལ་གྲིས་གཏུ༷བས་ནས་མཁའ་ལ་སྤྲིན་ལྟར་གཏི༷བས། །ཤིང་སྡོང་སྟག༷་པ་མི་འགྱུར་རྟ༷ག་པ་མིན། །གཅན་གཟན་སྟ༷ག་གཟིག་གཉའ་ལྟ༷ག་འདི་ནས་མཆོངས། །སྟེ༷གས་བུའི་སྟེང་ནས་སྟེ༷ག་ཅིང་སྒེག་ཉམས་བྱེད། །སྤྲང་པོར་གཏོ༷གས་ཚད་ལྟོ༷གས་ཤིང་སྐོམ་པས་གཟིར། །མདའ་ལྟོ༷ང་སྦྱར་ནས་ཕ་རོལ་སྟོ༷ང་ཕྲག་བསད། །སྟུ༷ག་པོའི་གོས་གྱོན་རྟུ༷ག་པ་འདོར་བར་དཀའ། །མི་གཡོ་བརྟ༷ན་པོའི་སྒང་ནས་ལྟད་མོ་བསྟ༷ན། །ལྟ༷་བྱེད་མིག་གིས་གཟུགས་མཚར་དཔལ་ལ་བལྟ༷། །རྟོ༷ག་དཔྱོད་བཏང་ནས་གསུང་རབ་དོན་ཀུན་རྟོ༷གས། །
ཐ༽ མཐུ༷་སྟོབས་བསྐྱེད་དེ་ལག་པས་མེ་ཏོག་འཐུ༷། །མིག་གིས་མཐོ༷ང་ནས་ཆུ་གཙང་ཧུབ་གཅིག་འཐུ༷ངས། །མཐི༷ང་གོས་གྱོན་བཞིན་ཐ༷ང་ལ་ཡན་དུ་སོང༌། །ཐ༷ལ་བའི་ཕུང་པོ་སྒོ་ཡི་ཐད༷་ཀར་སྤུངས། །ཐུ༷གས་འདྲིས་ཆེ་བ་ཕན་ཚུན་ཐུ༷ག་འཕྲད་མཛད། །ཐོ༷་རངས་དུས་སུ་མཐོ༷་རིས་གནས་སུ་གཤེགས། །ཐ༷བས་ཀྱིས་བཅོས་པའི་ཐ༷བ་ཀ་ཤིན་ཏུ་འཕྲོད། །ནམ་མཁའི་ཐོ༷ག་གིས་བྲག་རི་ཐོ༷གས་མེད་ཕིགས། །ཐུ༷བ་པའི་སྤྱན་སྔར་འཁོར་ཚོགས་སྤྲིན་ལྟར་འཐི༷བས། །ཐོ༷ལ་བྱུང་ཚིག་གིས་ཉེས་ཀུན་མཐོ༷ལ་ལོ་བཤགས། །རྟ་ཡི་ཐོ༷ང་གར་དར་དཔྱངས་ཐུ༷ང་ངུ་བཏགས། །གདན་ཆ་འཐུ༷ག་པོའི་སྟེང་ནས་ཐུ༷ག་པ་དྲངས། །
ད༽ ད༷ལ་འབྱོར་རྟེན་ལ་ད༷ད་པ་ཤུགས་དྲག་སྒོམ། །དོ༷ང་གི་ནང་ནས་གཡས་འཁྱིལ་དུ༷ང་ཞིག་རྙེད། །མི་ད༷ང་མི་མིན་རང་རང་གནས་སུ་དེ༷ངས། །ཁང་པ་དོ༷ག་པོར་དོ༷གས་པའི་གནས་འདི་ཤེས། ། ཐག་རྡང༷་ཁུགས་ལ་རྒྱུག་ཅིང་ལྡིང༷་ནས་རྩེ། །དཔའ་གདེ༷ང་ཆེ་བ་སྟོན་ཕྱིར་ཁ་ཡང་གད༷ངས། །སྡོ༷ང་པོའི་རྩ་ནས་བསྡད་དེ་རྔ་ཆེན་རྡུང༌། །གདུག༷ས་ཀྱི་མཆོད་རྫས་གདུག༷་རྩུབ་ཅན་གྱིས་འཛིན། །དོ༷ལ་གྱི་ནང་དུ་ཉ་ཡི་དོ༷ད་ཅིག་བཟུང༌། །བདུག༷་སྤོས་དྲི་ཡིས་སྡུག༷་བསྔལ་སེལ་བར་བྱེད། །ལྡབ་ལྡི༷བ་སྨྲ་སྐབས་ཁང་པའི་ཡང་ཐོག་བརྡི༷བས། །སྡེ༷་པའི་འདབས་ནས་འགྲུལ་པར་བདེ༷་ཞུས་བྱས། །
ན༽ ནག༷ས་ཚལ་འཐུག་པོར་མུན་ན༷ག་འཐིབས་ནས་འདུག །ན༷ངས་པར་ལངས་ནས་ཁང་པའི་ན༷ང་དུ་བསྡད། །ན༷ན་ཏན་འབད་པས་ཕ་རོལ་ཟིལ་གྱིས་མན༷ན། །ན༷ལ་བུ་སྐྱེས་པའི་མ་དེ་ན༷ད་ཀྱིས་ཐེབས། །རྣག༷་ཁྲག་གཅོད་ཕྱིར་སྣག༷་ཚའི་ཐིག་ལེ་བྱ། །གན༷ངས་གཞེས་ཉིན་པར་ཆོས་སྦྱིན་གན༷ང་ཞེས་ཐོས། །གོས་སྣེ་བསྣར༷་ཏེ་རྒྱུ་སྐར་སྣར༷་མ་ལྟ། །སྣྲོ༷ན་གྱི་སྐར་མ་ཤར་ཚེ་ཆུ་འདི་སྣོ༷ན། །བལ་གོས་སྣམ༷་བུ་འདི་རྣམ༷ས་སྦྱིན་པར་གཏོང༌། །དགྲ་བཅོམ་རྣམ༷་པ་འདི་དག་གན༷མ་དུ་འཕུར། །ནེ༷འུ་གསིང་ཐང་ལ་ན༷ས་ཀྱི་མྱུ་གུ་སྐྱེ། །སྲོག་ཆགས་ནེ༷འུ་ལེ་ནེ༷་ཙོས་སྒོ་ལ་བསྐྲད། །
པ༽དཔ༷ག་ཚད་དུ་ཡོད་བློ་ཡིས་དཔ༷གས་ཏེ་འཇལ། །སློབ་གྲྭའི་དཔོ༷ང་སར་དམག་དཔུ༷ང་གྲལ་དུ་བསྒྲིགས། །པུ༷་ཤུའི་རྩེ་ནས་པི༷་ཝང་སྙན་པར་སྦྲེང༌། །སྤུ༷ར་རྒྱལ་ཡུལ་དུ་པི༷ར་གྱིས་རི་མོ་འབྲི། །རི་དཔ༷ངས་མཐོ་སར་བདེན་རྫུན་དཔ༷ང་དུ་བཙུགས། །སྤ༷ང་ལྗོངས་གནས་སུ་སྡིག་སྒྲིབ་སྤ༷ངས་པར་གདམས། །སྤོ༷ང་བ་བ་ཡིས་ཡོ་བྱད་སྤུ༷ང་མི་བྱ། །སེང་གེའི་པ༷གས་པ་ཁྱི་ལྤག༷ས་ལས་ཁྱད་འཕགས། ། པྲོ༷ག་ཞུའི་རྒྱན་ཆ་སྤྲོ༷ག་མའི་སྣོད་དུ་བཞག །སྤྱ༷ང་ཀི་བཟུང་ནས་ཆུ་ཡི་གཏིང་ལ་སྤྱི༷ངས། །སྙན་ངག་དཔེ༷ར་བརྗོད་དཔ༷ར་མ་ཤིན་ཏུ་དག །དཔ༷འ་བོའི་མགྲིན་པར་བྱི་རུའི་རྒྱན་ཕྲེང་སྤ༷། །
ཕ༽ རི་ཡི་ཕ༷ང་ནས་མདའ་མཁན་དེ་ཡིས་འཕ༷ངས། །ཕོ༷ངས་ཤིང་དབུལ་ཚེ་འཕོ༷ངས་སྐྱོབ་གོས་ཀྱང་མེད། །འཕ༷ན་མེད་བདེ་བར་གནས་ཕྱིར་གཞན་ཕ༷ན་སྒྲུབ། །བྲག་ཕུ༷ག་གནས་སུ་ཕུ༷གས་ཀྱི་དོན་ཆེན་སོམས། །ཤ་རྒྱས་ཕ༷ག་པ་ནམ་ཡང་འཕ༷ག་འཕག་བྱེད། །གཅན་གཟན་འཕ༷ར་བ་གླང་གི་ཕ༷ར་ཚུར་རྒྱུག །ཕོ༷་བའི་མེ་དྲོད་ཉམས་ཚེ་འཕོ༷་བར་ཉེ། །ལག་ཏུ་ཕུ༷བ་བཟུང་རྒྱ་ཕི༷བས་སྟེང་དུ་འགྱིང༌། །ཕུ༷ར་མ་དཔྱངས་པའི་ཀླད་དུ་འདབ་ཆགས་འཕུ༷ར། །འཕྲ༷་རྒྱན་ཕྲ༷་རགས་དོ་ཀེར་རྩེ་ལ་འདོགས། །ལམ་འཕྲ༷ང་དོག་པོར་ཕྲེ༷ང་བ་བགྲང་བར་དཀའ། །ཕྱུ༷ག་པོའི་ཁྱིམ་དུ་གནག་ཕྱུ༷གས་བགྲང་ལས་འདས། །
བ༽ བ༷ག་ཕྱེའི་ཁ་ཟས་བ༷གས་ཀྱིས་ཟོས་ན་ཕན། །བ༷ང་དུ་ཆར་བབས་གོ་རེའི་རྡོག་པོ་བ༷ངས། ། བྱི༷ང་རྨུགས་སེལ་ཕྱིར་བྱང༷་གི་ཕྱོགས་སུ་འཆག །ངོ་བྱ༷ད་ལྟ་བའི་མེ་ལོང་བྱི་དོར་བྱེ༷ད། །བྲ༷ག་གི་རྩ་ནས་སྐྲ་དང་ཁ་སྤུ་བྲེ༷ག །གཞན་དུ་བྲོ༷ས་ནས་ས་ཡི་ཁུང་བུ་བྲུ༷ས། །ལག་ཆུ་འབྲི༷མ་ཚེ་འབྲུ༷མ་བུའི་ནད་ལ་འཛེམ། །འབ༷ག་བཟོའི་རྟེན་ལ་དྲི་མས་འབ༷གས་མི་རུང། །སྐད་ཀྱིས་བོ༷ས་ཚེ་སྙན་པའི་དུང་ཡང་བུ༷ས། །བུ༷ལ་ཏོག་ལེན་ཕྱིར་སྒོ་ཡི་ཕྱི་རུ་བུ༷ད། །རྐང་པའི་བོ༷ལ་ཞེས་རྗོད་པ་བོ༷ད་སྐད་དངོས། །ཀོ་བའི་འབྲེ༷ང་ཐག་བཟང་ངན་འབྲི༷ང་གསུམ་ཡོད། །
མ༽ བྱི་རུ་དམ༷ར་པོ་ཟོང་མིན་སྨ༷ར་གྱིས་ཉོས། །སྨ༷་ར་སྐྱེས་ཚད་མཐོ་དམ༷འ་མེད་པར་སྐྱེ། །མོ༷ས་པ་སྐྱེས་པའི་མུ༷ས་ལ་སློབ་སྦྱོང་གྱིས། །རྒྱུད་མ༷ངས་སྦྲེང་མཁན་ངག་ཏུ་གླུ་ཚིག་མ༷ང༌། །བུ་མོའི་མ༷ག་པ་དམ༷ག་གི་གཙོ་བོར་བསྐོས། །ཆོས་རྣམས་བདེན་པར་མེ༷ད་པ་ཤིན་ཏུ་མ༷ད། །མཆོག་དམ༷ན་ཀུན་ལ་ཕན་པ་སྨན༷་སྦྱིན་ཏེ། །རྨ༷་ཡི་རིགས་ལ་དོམ་མཁྲིས་བཟང་བར་སྨྲ༷། །མི༷ག་གཉིས་ཞར་ན་ངེས་པར་ཡི་རེ་མུ༷ག །མུ༷་གེ་དུས་སུ་མི༷་རྣམས་ཟས་ཀྱིས་བྲེལ། །མེ༷ལ་ཚེ་བྱེད་མཁན་མ༷ལ་ནས་འདུག་པར་དཀའ། །ཉོན་མོ༷ངས་སྤང་ཕྱིར་ཐུན་མོ༷ང་ལམ་རྣམས་སྒོམ། །
ཙ༽ གཙོ༷ད་རུའི་དོན་དུ་བྱིས་པ་འདི་གཉིས་རྩོ༷ད། །རྩ༷མ་པ་ཟོས་རྗེས་ཡི་གེ་འབྲི་མགོ་བརྩ༷མ། །ཁར་རྩ༷ང་གཙ༷ང་པོ་བརྒལ་ནས་ཆུ་ལ་བསྐུར། །སྒོག་རིགས་ཙོ༷ང་གི་དོན་དུ་ཕྱེ་འདི་བཙོ༷ངས། །རྩུ༷བ་མོའི་རྡོ་གཉིས་གཙུ༷བས་ན་མེ་སྟག་འཕྲོ། །མང་པོ་བརྩེ༷གས་ན་ཁབ་ཀྱིས་གཙ༷གས་མི་ནུས། །རྩི༷བ་ཀྱི་རུས་པས་འཁོར་ལོ་རྩི༷བས་བརྒྱད་བྲིས། བརྩེ༷་ལྡན་མ་ཡི་བུ་ཆུང་རྩེད་མོ་རྩེ༷། །འབད་རྩོ༷ལ་ལྡན་པའི་ལས་ཀྱིས་འདོད་དགུ་སྩོ༷ལ། །སྐར་རྩི༷ས་འབྲི་སྐབས་གྲངས་རྣམས་བརྩི༷ས་ནས་འབྲི། །རལ་གྲིའི་རྩེ༷་མོས་གནོད་བྱེད་དགྲ་ལ་གཙེ༷། །སྲོག་ཆགས་རྩ༷ངས་པ་མི་གཙ༷ང་ཁྲོད་དུ་ཉུལ། །
ཚ༽ པད་མའི་ཚ༷ལ་དུ་ཕ་མར་ཕྱག་འཚ༷ལ་ཏེ། །རང་གིས་སྐྱོན་མཚ༷ང་ཅི་བྱས་ཚ༷ང་བར་མཐོལ།། མཚོ༷་ཡི་ནང་གི་ཉ་མོ་ཤིན་ཏུ་ཚོ༷། །ཚོ༷ང་པ་དེ་ཡི་སྟོབས་འབྱོར་འདི་དང་མཚུ༷ངས། །ཡི་གེའི་ཚེ༷ག་ཙམ་འབྲི་བར་དཀའ་ཚེ༷གས་མེད། །ངོ་མཚ༷ར་སྐྱེད་པའི་ལྟད་མོ་ཚ༷ར་མི་འགྱུར། །འབྲོག་པའི་མཚེ༷ར་སར་ཚེ༷ར་མའི་ལྡུམ་བུ་སྐྱེ། །མཚ༷ན་མ་བཏབ་པའི་སྡེ་ཚ༷ན་མང་དུ་ཡོད། །ཚོ༷ན་རྩི་མང་པོས་མཚོ༷ན་ཆའི་རི་མོ་འབྲི། །ཚོ༷མས་ཀྱི་ཁང་པར་མཎྜལ་ཚོ༷མ་བུ་སྤུངས། །སྐུ་ཚ༷བ་གསར་པ་ཤིན་ཏུ་སྐྲག་ནས་འཚ༷བས། །རྒྱམ་ཚྭ༷་ལྕེ་འབིགས་མྱངས་ན་ཤིན་ཏུ་ཚ༷། །
ཛ༽ མཛེ༷་ནད་ཅན་གྱི་གདོང་པ་ག་ན་མཛེ༷ས། །འཛེ༷ང་རྡོ་བཟོ་ལ་རྡོ་བཟོ་མཆོག་ཏུ་མཛ༷ངས། །ཕན་བདེའི་མཛ༷ད་པ་འཛ༷ད་མེད་ཀུན་ལ་སྨན། །འཛ༷མ་བུའི་གླིང་དུ་འགོ་ནད་རིམས་ལ་འཛེ༷མ། །རྒྱལ་པོའི་མཛོ༷ད་དུ་ཙིག་འཛིན་མཛོ༷ལ་བུ་མང༌། །སྐས་ཁར་འཛེ༷ག་སྐབས་དྲི་ཆུ་ས་ལ་འཛ༷གས། །ཛ༷་ལང་དགྲ་བོ་མཛ༷འ་བཤེས་ཡིན་དོགས་མེད། །འཛེ༷ར་ཁུང་འདྲ་བའི་ཁ་ནས་ཁ་ཆུ་འཛ༷ར། །བཞི་སྲང་འཛོ༷མ་དུ་མ་བུ་ལྷན་ཅིག་འཛོ༷མས། །ཕུག་ཏུ་འཛུ༷ལ་ནས་མཛུབ་མོ་ཁ་རུ་འཛུ༷ད། །རྫི༷་མ་སྟུག་པོ་ཅན་དེ་རྐང་པས་བརྫི༷། །རྫི༷ང་བུའི་ནང་དུ་རྡོ་ཡི་ཕུང་པོ་བརྫ༷ངས། །
ཝ༽ པི་ཝ༷ང་སྦྲེངས་པས་ཕ་ཝ༷ང་ཚང་ནས་སྤུར། །གཅན་གཟན་ཝ༷་སྐྱེས་ཁང་པའི་ཝ༷་ཁར་མཆོངས། ། ལྕགས་ཀྱི་ཝ༷ང་ལོང་སེམས་ལ་ཝ༷་ལེར་ཡོད། །ཤེས་བྱའི་གནས་ཀུན་ཡིད་ལ་ཝ༷ལ་ཝལ་ཤར། །
ཞ༽ རྐང་པ་ཞ༷་བོ་ཞྭ༷་མོ་མགོ་ལ་གྱོན། །ཞ༷གས་པས་འཆིང་བཞིན་སྣུམ་ཞ༷ག་ཁོལ་མ་འཐུང༌།། ཞོ༷གས་ཀའི་དུས་སུ་ཡི་གེ་འདི་རུ་ཞོ༷ག །སྤང་གཞོ༷ངས་ཉམས་དགའ་གཞོ༷ང་པའི་སྣོད་དུ་ཟ། ། གཞུ༷ངས་བཟང་ཁྲེལ་ཡོད་ཅན་གྱིས་གཞུ༷ང་དོན་རྟོགས། །ཚིག་ཕྲད་ཞེ༷ས་སོགས་མི་བརྗེད་ཞེ༷་ལ་བཞག །སྟོང་གསུམ་ཞི༷ང་གི་ཞེ༷ང་ཚད་བསམ་ལས་འདས། །དཔའ་ཞུ༷མ་དུས་སུ་ཞི༷མ་པའི་རོ་མི་མྱོང༌། །ཆར་ཞོ༷ད་ཆེ་སྐབས་གཡག་རོག་ཞོ༷ལ་པོ་བྲོས། །གཞོ༷གས་སུ་བསྡད་ནས་ཤིང་གི་ཐུར་མ་བཞོ༷གས། །མདའ་གཞུ༷་རྐེད་ལ་བཏགས་ནས་མར་གྲོད་བཞུ༷། །གཞི༷་ཁྱིམ་ཁང་པར་མིང་སྲིང་བཞི༷་ཙམ་ཡོད། །
ཟ༽ ཟ༷ག་བཅས་སྤངས་པས་འཁོར་བའི་དུག་ཆུ་ཟ༷གས། །ཉི་མའི་ཟེ༷ར་གྱིས་ཟ༷ར་མའི་མེ་ཏོག་བཞད། །ཟ༷ངས་དང་འཁར་བ་ལ་སོགས་ཟ༷ང་ཟིང་སྟེ། །གཟི༷ངས་སུ་བཞག་ནས་སྨིན་མ་གཟེ༷ང་བཞིན་བསྐྱལ། །ཕ་མའི་དྲིན་གཟོ༷་ཕྱིར་དུ་བཟོ༷་རིག་བསླབ། །ལག་པས་བཟུ༷ང་བའི་གཟོ༷ང་གིས་རྡོ་བ་ཕིགས། །ཆང་གིས་བཟི༷་ནས་གཟི༷་ཡི་རྒྱན་ཆ་བོར། །ཟ༷་མ་ཀུན་ལས་ཟྭ༷་ཚོད་ཤིན་ཏུ་དམན། །གཟི༷ག་ལྤགས་གསར་པ་སྤྱན་གཟི༷གས་རྟེན་དུ་ཕུལ། །གཟུ༷གས་ཕུང་འཚོ་ཕྱིར་ཤ་གཟུ༷ག་ཆས་ཀར་བསྒྲིགས། །ཟླ༷་བོའི་དྲུང་ནས་སློབ་སྦྱོང་བསྐྱར་ཞིང་བཟླ༷། །ཁང་པ་ཟླུ༷མ་པོར་གྱོད་ངན་ཁ་མཆུ་བཟླུ༷མས། །
འ༽ མ་འོ༷ངས་དུས་ན་འགྲོ་འོ༷ང་བྱེད་མི་ཁོམ། །ཉི་མའི་འོ༷ད་ཤར་ཚེ་ན་འོ༷ལ་བ་གྲག །འུ༷ག་པ་གྲག་དུས་འུ༷ད་ཀྱིས་འཇིག་རྟེན་གང༌། །འོ༷་མ་དུས་དང་དུས་སུ་འཐུངས་ན་འོ༷ས། །
ཡ༽ ས་ཁོད་ཡ༷ངས་སར་ལྕི་ཡ༷ང་སྲང་ལ་ཚད། །གཡི༷་ཡི་པགས་པ་གཡུ༷་རྡོ་གཅིག་གིས་ཉོས། །ལག་པ་གཡ༷ས་པས་ཁ་ཟས་ལེགས་པར་གཡོ༷ས། །ཡུ༷ར་བའི་ཆུ་དྲངས་སྙེ་མ་གཡུ༷ར་དུ་ཟ། །རྣམ་གཡེ༷ང་སྤངས་ཤིང་མ་ཡེ༷ངས་སེམས་ཀྱིས་སྒོམ། །ཡུ༷ད་ཙམ་ཞིག་ལ་ཡུ༷ལ་གྲུ་ཀུན་ཏུ་འཁྱམས། །ཡོ༷ས་ཚིག་ཟ་བཞིན་བདེན་པའི་ཡུ༷ས་དག་བཤད། །ཡི༷ད་ཀྱི་གཏིང་ནས་རྗེས་སུ་ཡི༷་རང་བྱས། །གཡེ༷ར་མ་ཟོས་པས་གཉིད་འཐུག་ཡེ༷ར་གྱིས་སངས། །ཡོ༷ད་མེད་བརྟགས་ཏེ་འགོར་བས་དུས་ལས་ཡོ༷ལ། །ཡ༷་རབས་སྤྱོད་པ་གཡ༷འ་བྲལ་གསེར་ལྟར་བཟང༌། །གཡ༷ག་རྒོད་བྲིས་པ་རི་མོ་ཀུན་ལས་ཡ༷གས། །
ར༽ རྡོ་ར༷གས་སྤུངས་ཏེ་ཆུ་བོའི་ར༷ག་ཏུ་བརྒྱབ། །ལག་པས་རེ༷ག་པའི་སྐྲ་གྲིས་སྐྲ་རྣམས་རེ༷གས། ། བྲམ་ཟེའི་རི༷གས་ལ་རི༷ག་བཟང་དུ་མ་སྐྱེ། །ར༷ང་གཞན་རིས་འབྱེད་བར་ཐག་ཤིན་ཏུ་རི༷ང༌། །དགའ་ཞིང་རང༷ས་ནས་རྒྱུག་ཅིང་རིང༷ས་པར་སླེབ། །ཆུ་བོའི་ར༷བ་ཁར་སྔོན་ར༷བས་གཏམ་དུ་གླེང། །ར༷མས་ཀྱིས་ཁ་བསྒྱུར་ར༷མ་བུའི་ཐང་ལ་བཀྲམ། །ར༷ས་དང་སྣམ་བུ་ཉིན་རེར་རེ༷ས་མོས་གྱོན། །འབྲོག་པའི་རུ༷་བ་རི༷་ཡི་ཤོད་དུ་གནས། །ཟན་གྱི་རི༷ལ་བུ་དབྱར་དུས་རུ༷ལ་ཉེན་ཆེ། །ར༷ལ་གྲི་འཛིན་པ་གཤེད་མའི་གཙོ་བོ་རེ༷ད། །མུན་རུ༷བ་དུས་སུ་མིག་ནི་རབ་རི༷བ་གྱུར། །
ལ༽ ལ༷ག་པའི་ཐལ་མོ་སྦྱར་ནས་ལ༷གས་སོ་ཞུས། །ལ༷ང་ཚོ་ཅན་དེ་ག་ཤེད་ལ༷ངས་ཏེ་སོང༌། །སྲོག་ཆགས་ལུ༷ག་གིས་མ་ཎི་ཤེས་ལུ༷གས་མེད། །མིག་མེད་ལོ༷ང་བས་གཟུགས་ལ་ལོ༷ངས་མི་སྤྱོད། །ལུ༷ས་ཁམས་བདེ་བར་ཀུན་གྱིས་ལོ༷ས་འདོད་མོད། །ཕྱིན་ཅི་ལོ༷ག་གི་སྤྱོད་པས་ལོ༷གས་སུ་འགྲོ །ལྭ༷་བ་ཕྲག་ཏུ་ཁུར་ནས་ལ༷་ལ་འགོས། །ལུ༷་མའི་ཆུ་ནང་ལུ༷ད་པ་འཕེན་མི་རུང༌། །ཁ་ཤ་ལེ༷བ་མོ་ཅན་གྱིས་གཏམ་མང་ལ༷བ། །ལི༷་ཡི་སྣོད་དུ་གློ་ལུ༷་མི་གཙང་དོར། །ལུ༷ང་འཕྲང་བརྒལ་བས་རྐང་པའི་ལོ༷ང་བུ་ན། །ལ༷ས་ཀྱི་དབང་གིས་ལུ༷ས་རྟེན་བཟང་པོ་རྙེད། །
ཤ༽ བཤ༷ང་གཅི་དོར་ཚེ་གཤ༷ང་གི་རོལ་མོ་དཀྲོལ། །སྟོབས་ཤུག༷ས་ཕུད་དེ་ཤུག༷་པའི་སྡོང་ཆེན་དྲངས། །ཁང་པའི་གཤ༷མ་དུ་བཟའ་བཏུང་སྟོན་མོ་བཤ༷མས། །ས་ཤུན་མེད་པའི་གཤོ༷ང་ལ་ཀུན་གྱིས་གཤུ༷ང༌། །མི་ཤི༷གས་གོང་བུ་ཤི༷ག་གིས་རྨུག་མི་ནུས། །དེ་བཞིན་གཤེ༷གས་པའི་སྤྱན་སྔར་སྡིག་པ་བཤ༷གས། །ཕྲེང་བ་བསྒྲིགས་ཤིང་བཤ༷ར་བ་རླན་གྱིས་གཤེ༷ར། །དོ་ཤ༷ལ་ལག་ཏུ་བཟུང་བཞིན་སྦྲུལ་ཤ༷ད་བྲིས། །ཤེ༷ད་མོང་ཅན་གྱིས་ཤེ༷ལ་སྒོ་གྱེན་དུ་འདེགས། །དགེ་བའི་བཤེ༷ས་ཀྱིས་ཤེས་བྱའི་གཤི༷ས་ལུགས་སྟོན། །ཤུ༷་བའི་ནད་ཀྱིས་ཤི༷་བའི་བེམ་པོ་དེ། །ཤོ༷ལ་ཟླ་གསུམ་པར་རི་ཡི་ཤོ༷ད་དུ་སྦས། །
ས༽ ཁ་གས༷ག་ཅན་གྱིས་ཉེས་པ་མང་དུ་བས༷གས། །རི་ཡི་སུ༷ལ་དུ་གྲོ་མ་སི༷ལ་བུར་བཏུས། །བསོ༷ད་ནམས་ལྡན་པ་སུས་ཀྱང་གསོ༷ད་མི་ནུས། །གསེ༷ང་ལམ་ནས་འཐོན་ནེའུ་གསི༷ང་ཞིག་ལ་སླེབ། །གསུང་གདངས་སྙན་པོས་མིང་བརྡའི་གནད་གསུ༷ངས་ཚེ། །བློ་གས༷ལ་སློབ་མ་མང་པོའི་བློ་མུན་བས༷ལ། །རིན་ཆེན་གསེ༷ར་གྱིས་རྒྱན་ཆ་གས༷ར་པ་སྒྲུབ། །ས༷ང་གི་དུས་སུ་གཉིད་ས༷ངས་སྔ་བར་ལྡང༌། །སྲི༷བ་ཏུ་བསྡད་ནས་འོ་མ་ལེགས་པར་བསྲུ༷བས། །སོར་མོ་གསུ༷མ་གྱིས་གོས་ཀྱི་ཐུ་བ་བསུ༷མས། །བསྲོ༷་ཁང་ནང་དུ་བྱིས་པ་ཟས་ཀྱིས་གསོ༷། །སློ༷བ་མའི་ལག་ཏུ་སློ༷་མའི་སྣོད་མཆོག་འཛིན། །
ཧ༽ གོས་ཀྱི་ཧྭ༷་གོར་ཧ༷་ཅང་ཆེས་གྱུར་ན། །དགུན་དཔྱིད་ལྷ༷གས་པ་ཆེ་དུས་ལྷ༷ག་པར་གྲང༌། །འཚུབ་ལྷོ༷ང་བྱུང་བས་རྟ་རྒན་གཡང་དུ་ལྷུ༷ང༌། །སྙན་ངག་ཚིག་ལྷུ༷ག་ཁ་ནས་ལྷུ༷གས་པར་བཤད། །
ཨ༽ མེ་ཏོག་ཨུ༷ག་ཆོས་ཨ༷མ་ཕྲག་ནང་དུ་སྡུད། །ཨ༷ང་ཀིའི་ས་རིས་ཨོ༷ལ་མདུད་ལམ་ནས་བཤད། །ཨ༷ང་རག་གྱོན་ཏེ་ཨོ༷་རྒྱན་ཡུལ་དུ་འཕུར། །ཨ༷་ལ་ལ་སྟེ་འདིར་བཤད་ཨེ༷་མ་རྨད། །
འདིར་སྨྲས་པ། གསུང་རབ་བརྡ་ལ་ཉེ་བར་མཁོ་བ་ཡི། །གདངས་མཐུན་ཡིག་གཟུགས་ཐ་སྙད་མང་ན་ཡང༌། །འདི་རུ་ཉུང་ཟད་གོ་སླར་སྦྱར་བའི་མཐུས། །འགྲོ་བ་འདི་ཀུན་འཇམ་དབྱངས་ལྟ་བུར་ཤོག།། །།ཅེས་བྱ་བ་ནི་ཚུལ་འདིར་མོས་པའི་དོན་གཉེར་ཅན་མང་པོའི་ངོར། སྙུག་ཐོགས་པ་དབྱངས་ལྡན་རིག་པའི་འདོད་འཇོ་ནས་ཤར་མར་བྲིས་པ་དགེ།
མཆན། འདི་ནི་མཚོ་སྔོན་མི་རིགས་དཔེ་སྐྲུན་ཁང་ནས་དཔར་སྐྲུན་བྱས་པའི་《བོད་གངས་ཅན་སྒྲ་རིག་པའི་བསྟན་བཅོས་ལེ་ཚན་འགའ་ཕྱོགས་བསྡུས་》ཞེས་པ་ལས་བདམས་བསྒྲིགས་ཞུས་པའོ།།
རྩོམ་པ་པོའི་ལོ་རྒྱུས་མདོར་བསྡུས།
༄༅། །གནས་ལྔ་རིག་པའི་པཎྜི་ཏ་ཚེ་ཏན་ཞབས་དྲུང་ནི། མདོ་སྨད་མཚོ་སྔོན་གྱི་རྨ་ཆུ་འགྲམ་དུ་གནས་པའི་ཞུན་ཧྭ་རྫོང་གི་རྒྱ་ནག་མཁར་མོ་ཆེ་ཡ་རྫི་ཞེས་པའི་ས་ཆར་རབ་བྱུང་བཅོ་ལྔ་པའི་ལྕགས་ཁྱི། ཕྱི་ལོ་༡༩༡༠ ལོར་ཡབ་གཙང་ཙེའམ་བློ་བཟང་བཀྲ་ཤིས་དང་ཡུམ་ལྷ་མོ་ཐར་གཉིས་ཀྱི་སྲས་སུ་སྐུ་བལྟམས། དམ་པ་འདི་ཉིད་ཀྱི་རིགས་རུས་ཆོ་འབྲང་ཐད་རང་རྣམ་ལས། བདག་གི་མེས་པོ་གོང་མ་རྣམས་ནི་རིགས་གཞན་གྱི་རྩི་དང་མ་འདྲེས་པའི་རྒྱ་ནག་གི་རིགས་ཡིན་ཞིང༌། བདག་གི་ཕ་ནས་བཟུང་བོད་ཀྱི་རིགས་འདྲེས་མ་ཅན་དུ་གྱུར་པ་མ་ཟད། ང་རང་ནི་སྐད་ཡིག་གོམས་སྲོལ་གནས་ཡུལ་བཞིའི་སྒོ་ནས་རིགས་འབྱེད་པའི་དབང་དུ་བཏང་ན་བོད་ཀྱི་རིགས་སུ་གཏོགས་པ་ཡིན་ཞེས་གསུངས། དགུང་ལོ་གསུམ་ལ་ཕེབས་སྐབས་ཞྭ་དམར་པཎྜི་ཏས་མར་མེའི་བརྟག་པ་ལ་བརྟེན་ནས་ཚེ་ཏན་ཞབས་དྲུང་སྐུ་གོང་མའི་ཡང་སྲིད་དུ་ངོས་འཛིན་ཞུས་ཏེ། མཚན་ལ་བློ་བཟང་ཆོས་འཕེལ་དུ་གསོལ། དེའི་རྗེས་སུ་དགེ་བའི་བཤེས་གཉེན་དང་པོ་རྗེ་ངག་དབང་ཆོས་འཛིན་ལས་ཀློག་བསླབ། དགུང་ལོ་བདུན་དུ་ཕེབས་སྐབས་གསེར་རི་མ་ཎི་པཎྜི་ཏ་སྐུ་ཕྲེང་ལྔ་པ་དགེ་འདུན་བསྟན་འཛིན་རྒྱལ་མཚན་དྲུང་ནས་རབ་ཏུ་བྱུང་སྟེ་མཚན་ལ་དགེ་འདུན་བཤད་སྒྲུབ་རྒྱ་མཚོ་ཞེས་གསོལ། དགུང་ལོ་བཅུ་བཞི་ནས་ཡོངས་འཛིན་བློ་བཟང་དཔལ་ལྡན་གྱི་དྲུང་དུ་ཐ་སྙད་རིག་གནས་དང༌། མདོ་སྔགས་ཀྱི་ཕྱག་དཔེ་མང་པོ་དབང་ལུང་བཤད་ཁྲིད་སོགས་བུམ་པ་གང་བྱོའི་ཚུལ་དུ་ཆ་ཚང་ལེགས་པར་གསན། དགུང་ལོ་ཉི་ཤུར་ཕེབས་སྐབས་རྗེ་འཇིགས་མེད་དམ་ཆོས་རྒྱ་མཚོས་མཁན་སློབ་སྦྲགས་མ་དང༌། ཡོངས་འཛིན་བློ་བཟང་དཔལ་ལྡན་མཆོག་གིས་གསང་སྟོན་མཛད་དེ་དགེ་བའི་བཤེས་གཉེན་གྲངས་བཅུ་ཚོགས་པའི་དབུས་སུ་དགེ་སློང་གི་སྡོམ་པ་མནོས་ཏེ། མཚན་དུ་འཇིགས་མེད་རིགས་པའི་བློ་གྲོས་ཞེས་གསོལ་ལ། སྒྲ་རིག་པ་བསླབས་པའི་ཀུན་བཤད་ཀྱི་མཚན་ལ་དབྱངས་ལྡན་རིག་པའི་འདོད་འཇོ་རུ་གསོལ། དེ་རྗེས་ཏན་ཏིག་ཉེ་འཁོར་ཐུའུ་བ་དགོན་དུ་པར་རྐོ་གྲྭ་ཚང་གསར་འཛུགས་གནང་སྟེ་རྗེ་འཇིགས་མེད་དམ་ཆོས་རྒྱ་མཚོའི་གསུང་འབུམ་རྣམས་པར་དུ་བསྐྲུན། དགུང་ལོ་ཞེ་གསུམ་པ་ནས་མཚོ་སྔོན་ཞིང་ཆེན་རྩོམ་སྒྱུར་ཨུ་ཡོན་ལྷན་ཁང་གི་འགན་འཁུར་བཞེས་པ་དང༌། མཚོ་སྔོན་མི་རིགས་སློབ་གྲྭ་ཆེན་མོའི་དགེ་རྒན་མཛད། དགུང་ལོ་ང་དྲུག་བཞེས་སྐབས་རིག་གནས་གསར་བརྗེའི་ལས་འགུལ་ཚུགས་ཏེ། མ་ཉེས་ཁག་གཡོག་གི་ཉེས་འགེལ་བྱས་ནས་ཟི་ལིང་ནན་ཐའན་བཙོན་ཁང་དུ་ལོ་བཅུ་གཉིས་ལྷག་ཙམ་བཞུགས་དགོས་བྱུང༌། དགུང་ལོ་རེ་དགུ་ལ་བཙོན་གྲོལ་ཐོབ་སྟེ་ནུབ་བྱང་མི་རིགས་སློབ་གྲྭ་ཆེན་མོ་ནས་རེ་སྐུལ་ཞུས་པ་བཞིན་ཕེབས་ནས་ཞིབ་འཇུག་སློབ་མ་དང༌། ཤེས་ལྡན་མི་སྣ་གང་མང་གསོ་སྐྱོང་མཛད་དེ་སྐུ་ཚེ་ཧྲིལ་པོར་མི་རིགས་སློབ་གསོའི་བྱ་གཞག་ལ་ཐུགས་ནུས་ཡོད་རྒུ་བཏོན། མཐར་དགུང་ལོ་བདུན་ཅུ་དོན་དྲུག རབ་བྱུང་བཅུ་དྲུག་པའི་ཤིང་གླང༌། ཕྱི་ལོ་༡༩༨༥ ལོའི་ཟླ་༦ པའི་ཚེས་༣༠ ཉིན་ཆོས་སྡེ་ཆེན་པོ་བླ་བྲང་བཀྲ་ཤིས་འཁྱིལ་དུ་དགོངས་པ་ཆོས་དབྱིངས་སུ་ཐིམ།
དམ་པ་ཁོང་གི་བཀའ་རྩོམ་ལ་རྣམ་ཐར་དང༌། ལོ་རྒྱུས། དམ་ཆོས་བསླབ་བྱ། སྐར་རྩིས། སྙན་ངག སུམ་རྟགས་དག་གསུམ། ལཉྫའི་མ་ཕྱི་སོགས་བསེ་ཚང་བློ་བཟང་དཔལ་ལྡན་དང༌། རེབ་གོང་སྐྱབས་མགོན་སྐུ་ཕྲེང་བརྒྱད་པས་བློ་བཏོན་ཏེ། ཚེ་ཏན་ཞབས་དྲུང་སྤྲུལ་སྐུ་བློ་བཟང་འཇམ་དཔལ་ནོར་བུ་སོགས་ཀྱིས་སྤྱི་ཁྱབ་རྩོམ་སྒྲིག་པའི་འགན་བཞེས་ཏེ་གསུང་འབུམ་པོད་བཅུ་གསུམ་དུ་བསྡུས་ནས་མི་རིགས་དཔེ་སྐྲུན་ཁང་ནས་དཔར་སྐྲུན་བྱས་འདུག་ལ། 《བོད་ཀྱི་བརྡ་དག་རིག་པའི་གནས་ལ་འཇུག་པའི་སྒོ་》ཞེས་པ་འདི་ནི་དམ་པ་གང་གིས་ལོ་རབས་ལྔ་བཅུའི་དུས་སུ་མཛདཔ་ཞིག་ཡིན་པ་བཅས་སོ། །


སྤེལ་དུས། ༢༠༡༤-༡༡-༠༩ ཡོང་ཁུངས། བོད་ལྗོངས་དྲ་བ། རྩོམ་པ་པོ། སྒྲོལ་མ།
སྤྱིར་ན། ལོ ༠ ནས ༦ བར་ནི་བྱིས་པའི་གོམས་གཤིས་ལེགས་པོ(བསམ་པ་དང་བྱ་བའི་ཀུན་སྤྱོད)ཆགས་པའི་གནད་འགག་གི་དུས་སྐབས་ཤིག་དང་། ཕྱོགས་གང་ཐད་ཀྱི་ནུས་པ་འཕེལ་རྒྱས་འབྱུང་བའི་གོ་སྐབས་ཡག་ཤོས་ཤིག་ཡིན་ལ། འདིའི་སྐབས་སློབ་སྦྱོང་གི་ནུས་པ་འཕེལ་རྒྱས་གཏོང་རྒྱུ་ནི་ཆེས་གལ་ཆེ་བའི་དོན་དག་ཅིག་ཡིན། དེ་ནི་དཔེ་ཀློག་གི་ནུས་པ་སྐྱེད་སྲིང་བྱེད་པ་བརྒྱུད་ནས་བརྒྱ་ཆའི ༩༠ དང་ཡང་ན་དེ་ལས་ལྷག་པ་འཕེལ་བར་བྱེད་ཐུབ།
འོན་ཀྱང་དཔེ་ཀློག་གི་ནུས་པ་ནི་ཆ་རྐྱེན་གཉིས་ཚང་བའི་འོག་འཕེལ་རྒྱས་སུ་གཏོང་ཐུབ། གཅིག་ནི་རྒྱུན་འཁྱོངས་བྱེད་པ་དེ་ཡིན་པ་དང་། ཉིན་རེར་དཔེ་ཀློག་གི་དུས་ཚོད་ངེས་ཅན་ཞིག་གཏན་ཁེལ་བྱེད་དགོས་ཤིང་། ཀློག་འདོད་ཡོད་དུས་ཀློག་པ་དང་ཀློག་འདོད་མེད་དུས་མི་ཀློག་པ་ཙམ་གྱིས་གོམས་གཤིས་ལེགས་པོ་དེ་ཆགས་མི་ཐུབ། གཞན་ཞིག་ནི་དཔེ་ཀློག་ཚད་ངེས་ཅན་ཞིག་བྱེད་དགོས་ལ། སྤྱིར་བཏང་དུ་བྱིས་པ་ཞིག་གི་དཔེ་ཀློག་གི་ཚད་ལ་ཡིག་འབྲུ་ཁྲི་ཚོ ༥༠ནས ༡༠༠ཡོད་ཚེ་ཆེས་ཐོག་མའི་དཔེ་ཀློག་གི་ནུས་པ་འབྱུང་སྲིད།
ལོ ༦ དང་ ༡༢ བར་ནི་དཔེ་ཀློག་གི་ནུས་པ(སློབ་སྦྱོང་གི་ནུས་པའི་རྨང་གཞི)འཕེལ་རྒྱས་ཆེན་པོ་འབྱུང་བའི་གོ་སྐབས་ཡག་ཤོས་ཤིག་ཡིན། ལོ་དྲུག་པོ་འདིའི་ནང་དཔེ་ཀློག་གང་མང་བྱས་ཏེ་དཔེ་ཀློག་གི་ནུས་པ་མཐོར་འདེགས་གཏོང་བ་ལས་གལ་ཆེ་བ་ཞིག་མེད། བྱིས་པ་ཞིག་གི་བློ་དང་རིག་པ་ནི་ས་བོན་དང་འདྲ་བར། ཆ་རྐྱེན་ངེས་ཅན་དང་ལྡན་ཚེ་ད་གཟོད་མྱུ་གུ་འབུས་ནས་ལེགས་པར་སྐྱེ་བར་བྱེད་ལ། དེ་ནི་དཔེ་ཀློག་རིགས་གང་མང་བྱེད་པ་དང་བསམ་གཞིགས་མང་པོ་བྱེད་པ་དེ་ཡིན།
སློབ་ཆུང་སྐབས་སུ་དཔེ་ཀློག་བྱས་པ་ལས་བྱིས་པའི་ལྷན་སྐྱེས་ཀྱི་ནུས་པ་དེ་འབྱེད་ཐུབ།
གལ་ཏེ་བྱིས་པ་ཞིག་གིས་དཔེ་ཆ་ལེགས་པོ་གཅིག་དང་། ཐ་ན་ཡིག་འབྲུ་ཁྲི་ཚོ ༡༠ ལས་བརྒལ་བའི་དཔེ་ཆ་ཞིག་ཀྱང་བཀླགས་མ་མྱོང་བར། དུས་ཚོད་མང་ཆེ་བ་ནི་སློབ་གྲྭའི་ཁྲིད་བྱ་དང་ལས་བྱ་མང་པོའི་ཐོག་ཏུ་བཏང་ཚེ། བྱིས་པ་དིའི་ལྷན་སྐྱེས་ཀྱི་བློ་དང་རིག་པ་ནི་ཆུད་ཟོས་སུ་བཏང་བ་ཁོ་ན་ལས་མ་འདས།
སྤྱིར་ན། ལོ་རིམ་དང་པོ་དང་གཉིས་པའི་སློབ་མའི་ལོ་གཅིག་གི་དཔེ་ཀློག་ཚད་ཡིག་འབྲུ་ཁྲི་ཚོ ༡༠༠ (སྤྱིར་བཏང་དུ་ཁྲི་ཚོ ༡༠༠ དང ༢༠༠ བར) ལས་ཉུང་མི་རུང་བ་དང་། གཉིས་པ་དང་གསུམ་པ་ནི་ལོ་རེར་ཡིག་འབྲུ་ཁྲི་ཚོ ༢༠༠ (སྤྱིར་བཏང་དུ་ཁྲི་ཚོ ༢༠༠ དང ༣༠༠ བར) ལས་ཉུང་མི་རུང་། བཞི་བ་དང་ལྔ་བ། དྲུག་པ་ནི་ལོ་རེར་ཡིག་འབྲུ་ཁྲི་ཚོ ༣༠༠ ལས་ཉུང་མི་རུང་། (སྤྱིར་བཏང་དུ་ཁྲི་ཚོ ༣༠༠ དང ༥༠༠ བར། དཔེ་ཀློག་ཚད་མང་པའི་བྱིས་པ་ལ་ལ་ཡིག་འབྲུ་ཁྲི་ཚོ ༡༠༠༠ གྱི་ཡན་ཆད་ལ་ཐོན་ཐུབ།)
ལོ ༦ ནས ༡༢ བར་གྱི་སློབ་ཆུང་སློབ་མས་སེམས་ཤུགས་གཙོ་བོ་སློབ་དེབ་དང་ལས་བྱའི་ཐོག་ཏུ་གཏོང་མི་རུང་། རྒྱུ་མཚན་ནི་སློབ་ཆུང་སློབ་དེབ་ཀྱི་ནང་དོན་རྐྱང་བ་དང་ཟབ་མོ་མེད་པ་དེས་བྱིས་པ་ཞིག་གི་བློ་རིག་འཕེལ་བར་ཕན་མི་ཐོག དཔེ་ཀློག་རིགས་གང་མང་བྱེད་པ་དང་། གནའ་དེང་རྒྱལ་ཁབ་ཕྱི་ནང་གི་བརྩམས་ཆོས་གྲགས་ཅན། རིག་གནས་ཤེས་བྱ་མང་པོ (སྐར་རྩིས་དང་། ས་ཁམས། ལོ་རྒྱུས། དངོས་ལུགས། རྫས་འགྱུར། སྐྱེ་དངོས། མཚན་ཉིད་རིག་པ། སྒྱུ་རྩལ་བཅས་ཀྱི་ཤེས་བྱ་ལྟ་བུ) སྦྱངས་ན་ད་གཟོད་བྱིས་པའི་བློ་རིག་དེ་མུ་མཐུད་དུ་བསྐྱེད་པར་བྱེད་ཐུབ་ལ། མཐར་འཕེལ་རྒྱས་ཀྱི་ནུས་པ་ཧ་ཅང་ཆེན་པོ་ཞིག་ཐོབ་ཐུབ།
བྱིས་པས་ཉིན་གང་བོར་སློབ་གྲྭ་ནས་སློབ་ཁྲིད་ཉན་པ་དང་། སྦྱངས་གཞི་འབྲི་བ། དགོང་མོའི་དུས་སུ་ད་དུང་ཡུན་རིང་ལ་ལས་བྱ་འབྲི་བ་བཅས་དུས་ཚོད་དང་སེམས་ཤུགས་མང་པོ་དེའི་རིགས་ལ་བཏང་བ་ནི་སློབ་མ་རང་ཉིད་ཀྱི་ནུས་པ་བསྐྱེད་པའི་ཐབས་ལམ་ལེགས་པོ་ཞིག་གཏན་ནས་མིན། དེ་ལས་དཔེ་ཀློག་རིགས་གང་མང་བྱས་ན་བཟང་། བརྩམས་ཆོས་གྲགས་ཅན་སོགས་བཀླག་ཚེ་མཐར་ཆུ་ཐིགས་བསགས་ནས་རྒྱ་མཚོ་བཞིན་རང་རྒྱུད་ལ་ཤེས་ཡོན་རྒྱ་ཆེན་པོ་འབྱོར་ཐུབ།
སློབ་ཆུང་སྐབས་ཀྱི་སྐར་གྲངས་ཀྱིས་སློབ་མ་ཞིག་གི་ཆུ་ཚད་མཚོན་མི་ཐུབ་ཟེར་དོན་ནི། བྱིས་པ་རྣམས་ཀྱིས་དུས་ཚོད་ཐམས་ཅད་སློབ་དེབ་དང་ལས་བྱའི་ཐོག་བཏང་ནས་དཔེ་ཀློག་མ་བྱས་པའི་རྐྱེན་ཡིན་ལ། སྐར་གྲངས་མཐོན་པོ་ཇི་འདྲ་བླངས་རུང་དཔེ་ཀློག་བྱས་པ་ཉུང་ཚེ་མ་འོངས་པའི་འཕེལ་རྒྱས་ལ་བགེགས་ངེས་ཅན་ཡོད་ངེས་རེད།
དཔེ་ཀློག་གི་ནུས་པས་མདུན་ལམ་ཐག་གཅོད་བྱེད་ཐུབ།
དཔེ་ཀློག་བྱས་པ་ཉུང་བའི་སྐྱོན་ཆ་དེ་དམའ་འབྲིང་སྐབས་ནས་ཕྱིར་མངོན་ཐུབ། དམའ་འབྲིང་གི་དགེ་རྒན་ཡོངས་ཀྱིས་སྣང་ཚུལ་ཡ་མཚར་བ་དེ་ཤེས་ལ། སློབ་ཆུང་སྐབས་སུ་དུས་ཚོད་དང་སེམས་ཤུགས་ཚང་མ་བཏང་སྟེ་སྐར་གྲངས་མཐོན་པོ་ལེན་པར་བརྩོན་པའི་བྱིས་པ་དེ་དག་དམའ་འབྲིང་དུ་ཐོན་ཚེ་ཆུ་ཚད་མགྱོགས་མྱུར་སྒོས་ཞན་པར་འགྲོ་བ་དང་། སློབ་སྦྱོང་བྱེད་མི་ཤེས་པ། སུན་སྣང་སྐྱེས་པ་ཞིག་ཏུ་འགྱུར་འགྲོ། དེ་ལས་ལྡོག་སྟེ། དཔེ་ཀློག་མང་པོ་བྱས་ནས་ལྟ་རྒྱ་དང་ཐོས་རྒྱ་ཡངས་པའི་སློབ་མ་དེ་དག་གིས་སྐར་གྲངས་མཐོན་པོ་ལེན་པ་དང་། ནུས་པ་ལྷག་ཏུ་ལྡན་པ་ཞིག་ཏུ་འགྱུར་འགྲོ། མཐོ་འབྲིང་དུ་སྣང་ཚུལ་འདི་དེ་བས་ཀྱང་ཚབས་ཆེན་ཡིན་ལ། སྐར་གྲངས་ཁོ་ན་མིན་པར་ལས་གང་ཞིག་བྱེད་ཐུབ་པའི་ནུས་པ་ལྡན་མིན་གྱི་ཐོག་ནས་བར་ཁྱད་ལྷག་པར་གསལ་བའི་སྒོ་ནས་མངོན་པ་རེད།
ཁྱིམ་བདག་མང་པོ་ཞིག་གིས་སློབ་ཆུང་སྐབས་སུ་བྱིས་པའི་སྐར་གྲངས་ལ་དོ་སྣང་ཆེན་པོ་བྱེད་པ་དང་། དགེ་རྒན་གྱིས་རྟག་ཏུ་གླེང་བའི་སྐར་གྲངས་དེ་དག་གིས་སེམས་རྨོངས་བར་བྱས་ནས། བྱིས་པས་དུས་ཚོད་ནི་དཔེ་ཀློག་དང་རྩེད་མོ་ནང་དུ་གཏོང་བར་འཐད་ཀྱིན་མེད་ལ། དེ་ནི་དུས་ཚོད་ཆུད་ཟོས་སུ་གཏོང་བ་ཡིན་པར་བསམ་ཡོད། རྗེས་སུ་བྱིས་པའི་འཚར་ལོངས་ཀྱི་གོ་རིམ་ཁྲོད་དུ་ནུས་པས་མི་འདང་བ་དང་། ལྷག་པར་དུ་སློབ་འབྲིང་འགྲིམ་སྐབས་ཡར་ཐོན་བྱུང་མ་ཐུབ་ཚེ། ཁོ་ཚོས་བྱིས་པ་ལ་འཁང་ར་གང་མང་བྱེད་པ་ལས། དེ་ནི་རང་གི་སྐྱེད་སྲིང་བྱེད་ཐབས་མ་འགྲིག་པའི་དབང་གིས་བྱིས་པའི་སྐར་གྲངས་དང་བློ་རིག་འཕེལ་བར་བཀག་འགོག་བཟོས་པ་ཡིན་པ་ནི་ཤེས་ཀྱིན་མེད།
སློབ་ཆུང་གི་སྐབས་སུ་ངེས་པར་དུ་བྱིས་པར་སྐར་གྲངས་ཁོ་ནར་བརྩོན་ལེན་བྱེད་དུ་མི་འཇུག་པར་བློ་བདེ་བག་ཕེབས་ངང་སློབ་སྦྱོང་བྱེད་དུ་འཇུག་རྒྱུ་གལ་ཆེ་ལ། བྱིས་པའི་མ་འོངས་པའི་འདུན་ལམ་ཡག་པོ་ཞིག་གི་ཆེད་དུ་གྲ་སྒྲིག་གང་ལེགས་བྱེད་དགོས། དེ་ནི་མེ་ཏོག་དང་འདྲ་བར། སློབ་ཆུང་ནི་མེ་ཏོག་གི་གང་བུ་འཛུགས་པའི་དུས་སྐབས་དང(རྨང་གཞི་འདིང་བ)དམའ་འབྲིང་ནི་གང་བུ་བཞད་གྲབས་ཡོད་པའི་སྐབས། (འཕེལ་རྒྱས་ལ་བརྩོན་པ) མཐོ་འབྲིང་ནི་མེ་ཏོག་ལྷམ་མེར་བཞད་པའི་སྐབས (མཐོ་རྒྱུགས་ལ་བརྩོན་པ) དང་། སློབ་ཆེན་ནི་དེ་ལས་ཀྱང་ལྷག་པའི་འཕེལ་རྒྱས་ཀྱི་གོ་རིམ་གསར་བ་ཞིག་ཡིན། ཕ་མ་ཡིན་ཕྱིན་རྒྱང་རིང་ལ་དམིགས་ནས་བྱིས་པའི་མ་འོངས་པའི་འཕེལ་རྒྱས་ཆེན་པོ་དང་མདུན་ལམ་ཡག་པོའི་ཆེད་དུ། སློབ་ཆུང་གི་སྐབས་སུ་བྱིས་པའི་སྐར་གྲངས་ཁོ་ནར་བརྩོན་ལེན་མི་བྱེད་པར། གཞན་རྨང་གཞི་འདིང་བ་དང་ཕྱོགས་གང་ཐད་ཀྱི་ནུས་པ། གོམས་གཤིས་ལེགས་པོ་སྐྱེད་སྲིང་བྱེད་པར་འབད་ནས་བྱིས་པའི་མི་ཚེ་གང་བོར་ཕན་ཐོགས་པར་རོགས་བྱེད་དགོས།
ཁ་བྱང་ཕྱི་མོ། སློབ་ཆུང་སྐབས་སུ་སྐར་གྲངས་ལས་དཔེ་ཀློག་གལ་ཆེ།
（རྩོམ་འགན་པ། སྒྲོལ་ཚེ།）སྐར་མདས་ཕབ་བཤུ་བྱས།
རྩོམ་ཡིག་འདི་ཐེངས། 668 བཀླགས་འདུག


“ངས་འཇིག་རྟེན་འདིར་སེམས་དཔའ་ཆེན་མོ་ཞིག་མ་རྙེད་པས་ངས་རང་ཉིད་སེམས་དཔའ་ཆེན་མོ་ཞིག་ཏུ་འགྱུར་ཐབས་བྱེད་ཀྱིན་ཡོད།” དེ་ནི་འོབས་དོང་དུ་ལྷུང་བའི་མི་མོ་ཞིག་གི་ཁེར་རྐྱང་གི་འབོད་སྒྲ་ཡིན་ལ། དེ་ནི་སྤྱི་ཚོགས་ཀྱི་ཆེས་དམའ་སར་སྙེག་པའི་བུད་མེད་རྣམ་དག་ཅིག་གི་འུ་ཐུག་པའི་ངུ་སྐད་ཡིན།
དཔལ་ལྡན། དུས་བབ་གསར་འགོད་པ།
འདས་པའི་ལོ་ཤས་ནང་བྲིན་རྒྱུག་ཆེ་བའི་ཡུ་ཊུ་ཕུ་སྤྱི་ཚོགས་དྲ་ལམ་སོགས་སུ་འཁོར་ལྡན་རྐུབ་བཀྱག་ཐོག་བསྡད་པའི་བུད་མེད་གཞོན་ནུ་མ་ཞིག་གི་གཏམ་བཤད་ཅིག་ལ་མི་གྲངས་ས་ཡ་ ༢༠ ལྷག་གིས་ལྟ་ཉན་བྱས་འདུག བུད་མེད་དེ་ནི་ཨེ་ཤི་ཡའི་ལྷོ་ཕྱོགས་རྒྱལ་ཁབ་པ་ཀི་སི་ཐན་ནས་ཡིན་ཞིང་། མིང་ལ་མུ་ན་བྷ་མི་ཛ་རི་ (MUNIBA MAZARI) ཟེར་གྱི་ཡོད་འདུག བུད་མེད་དེས་སྐྱོ་གདུང་དང་ན་ཟུག་གིས་ཁེངས་བའི་ལོ་ཟླ་མང་པོར་ཁ་གཏད་དུ་ལངས་ཏེ། རང་ཉིད་ཀྱིས་བཅོས་མིན་གྱི་བརྩེ་འདང་དང་འཚོལ་སྙེག་གི་ལམ་དུ་ཞུགས་པའི་མི་ཚེ་དེར་ཀུན་གྱི་ཡིད་དབང་ཅིག་ཅར་དུ་འཕྲོག་ཡོད་པ་མ་ཟད། བྲན་གཡོག་གི་ལས་སུ་བཀོལ་བའི་ཡུལ་ལུང་དེ་དང་དེའི་རིགས་འདྲིས་སུ་གྱུར་བའི་རྒྱལ་ཁབ་ཁག་གི་བུད་མེད་ས་ཡ་མང་པོས་མུ་ན་བྷ་མི་ཛ་རི་ལགས་ལ་“པ་ཀི་སི་ཐན་གྱི་ངར་ལྕགས་སྲས་མོ་”ཞེས་ངར་ལྕགས་ཀྱི་གཤིས་སུ་གྲུབ་པའི་བུད་མེད་དེར་བསྟོད་པའི་མཐེ་བོ་སྒྲེང་ནས་ཡིད་སྨོན་འཆོར་བཞིན་འདུག
པ་ཀི་སི་ཐན་གྱི་ངར་ལྕགས་སྲས་མོ་ནི་ཕྱི་ལོ་ ༡༩༨༧ ཟླ ༣ ཚེས་ ༣ ཉིན་ཡུལ་དེའི་གྲོང་ཁྱེར་ར་ཧིམ་ཡར་ཁཱན་ (Rahim yar khan) གྱི་རྙིང་ཞེན་ཆེ་བའི་ཁྱིམ་ཚང་ཞིག་ཏུ་སྐྱེས་ཤིང་། ཁོང་མོས་ Army Of Public school ནས་གཞི་རིམ་གྱི་སློབ་གཉེར་བྱས་ཏེ། ཕྱིས་སུ་སྒྱུ་རྩལ་གྱི་ཐོག་ཏུ་ཉེ་བའི་གཙུག་ལག་རབ་འབྱམས་པའི་མཐོ་རིམ་གྱི་སློབ་གཉེར་བྱེད་མགོ་བཙུགས་ཡོད་ཀྱང་། རང་ལོ་བཅོ་བརྒྱད་སྟེང་ཁོ་མོས་པཱ་ལགས་ཀྱི་ཐུགས་འདོད་བཞིན་གཉེན་སྒྲིག་བྱས་ཏེ། མུ་མཐུད་ནས་སློབ་གཉེར་བྱ་རྒྱུའི་གོ་སྐབས་བྱུང་མེད།
ཁོང་མོར་ཛུལ་ཧྥི་ཀར་ཨ་ལི་མ་ཛ་རི་ (Zulfiqar Ali Mazari) དང་ས་ཧྥི་ར་ཛི་ཨ་ལི་མ་ཛ་རི་ (Sarfraz Ali Mazari) ཞེས་པའི་གཅེན་པོ་གཉིས་ཡོད་པ་དང་། ཁོང་མོ་ཆུང་དུས་ནས་སྨྲ་ལྕེ་བདེ་ཞིང་སྐྱེས་གཟུགས་ཡིད་དུ་འོང་བ་ཞིག་ཡོད་ཀྱང་། ཕྱི་ལོ ༢༠༠༨ ཟླ་ ༢ ཚེས་ ༢༧ ཉིན་མི་ཛ་རི་དང་ཁོང་མོའི་ཁྱོ་གས་སྒེར་གྱི་རླངས་འཁོར་བསྐོར་སྟེ་ཁེ་ཊ་ (Quetta ) ནས་ར་ཧིམ་ཡར་ཁཱན་ (Rahim yar Khan ) འགྲོ་བའི་ལམ་བར་དུ། ཁྱོ་ག་གཉིད་དུ་ཡུར་ནས་ཡུལ་དེའི་བྱང་རྒྱུད་མངའ་སྡེ་བྷ་ལོ་ཁེ་སི་ཐན་གྱི་གྲོང་གསེབ་ཅིག་ནས་རླངས་འཁོར་འོབས་དོང་ཞིག་ཏུ་ལྷུང་སྟེ་བརྡབ་སྐྱོན་ཚབས་ཆེན་བྱུང་། བསམ་ཡུལ་ལས་འདས་པ་ཞིག་ལ། ཁོང་མོ་དྲན་པ་བརྒྱལ་ནས་སད་སྐབས་ཁྱོ་གའི་གྲིབ་གཟུགས་ཙམ་ཡང་མཐོང་རྒྱུ་མེད་པར་ཁོང་མོ་གཡུགས་ནས་ཕྱིན་ཚར་ཡོད་པ་རེད།
མི་ཛ་རིའི་ལག་པ་གཡས་པ་དང་། དཔུང་པ། སྐེ་ཚིགས་བཅས་སུ་ཆག་གྲུམ་ཤོར་ཡོད་པ་མ་ཟད། རྩིབ་རུས་ཆ་ཚང་ཆག་སྟེ་གློ་བ་དང་མཆིན་པར་ཟུག་ནས་འབྱིན་རྔུབ་མི་ཐུབ་པ་དང་གཅིན་ལྒང་ལ་བརྡབ་སྐྱོན་ཤོར་ནས་གཅིན་མི་ཚོགས་པར་གྱུར། ད་དུང་རྒལ་ཚིགས་ལ་བརྡབ་སྐྱོན་དྲག་པོ་བྱུང་ཏེ་ཉིན་མཚན་གྱི་དབྱེ་བ་གང་ཡིན་མ་ཤེས་པར་ཡུན་རིང་སྨན་ཁང་གི་ཉལ་ཁྲིའི་ཐོག་འགྱེལ་ནས་བསྡད་པ་དང་། ཁོང་མོའི་ཕ་མ་གཉིས་དང་སྤུན་མཆེད་སོགས་ཀྱིས་གསོན་རེ་བྲལ་བའི་ཁོང་མོར་གཡས་གཡོན་ནས་སྲུང་སྟེ་བཟོད་དཀའ་བའི་སྡུག་བསྔལ་གྱི་གནས་སུ་གྱར།
ཕྱི་ལོ་༢༠༡༧ ཟླ་ ༡༠ ཚེས་ ༡༨ ཉིན་མི་ཛ་རི་ལགས་ཀྱིས་བྷི་བྷི་སི་གཏམ་བཤད་སྟེགས་བུའི་སྟེང་ནས་སྐྱི་གཡའ་བའི་དུས་སྐབས་དེར་ཕྱིར་དྲན་བྱེད་ཞོར། ” ངས་ཕུ་བོ་གཉིས་ལ་ང་ཡན་ལག་སྐྱོན་ཅན་དུ་གྱུར་ཡོད་པ་བདེན་མོད། སྨན་ཁང་གི་རྩིགས་ལྡེབས་སྐྱ་བོ་འདི་ལ་བལྟས་ནས་བསྡད་ན་མི་འདོད་པར། ངས་རང་ཉིད་ཀྱི་མི་ཚེ་ལ་ཁ་དོག་འགའ་སྣོན་ན་འདོད། ངས་ཅི་ཞིག་བསྒྲུབ་ན་འདོད། ང་ལ་ཚོན་མདོག་འགའ་ཤས་ཁྱེར་ཡོང་རོགས། ངས་སྣ་མང་ཚོན་མདོག་གིས་བརྒྱན་པའི་རི་མོ་འབྲི་ན་འདོད།’’ བརྗོད་དེ། ཁོ་མོས་མཛེས་སྡུག་གི་འོད་སྣང་འབར་བའི་མ་འོངས་པའི་རྨི་ལམ་དང་འཚོལ་སྙེག་གི་ཆེད། ཉིན་རེ་བཞིན་འཚོ་བ་གསར་པ་དང་། རྨི་ལམ་གསར་པ་ཞིག་གི་གཤོག་ཟུང་ལ་འཇུས་ནས་དཀའ་སྡུག་གི་ལོ་ཟླ་དེ་དག་བསྐྱལ་ཐབས་བྱས་པས། ཉིན་ལྟར་སྤྱན་ཟུང་དུ་བསྟར་བའི་རྩིག་ལྡེབས་དཀར་པོ་དེ་དག་ལ་སུན་སྣང་སྐྱེས་ཏེ། ཁོང་མོས་གཤིན་རྗེ་དང་ཧ་ཅང་ཁ་ཐག་ཉེ་བའི་སྨན་ཁང་གི་མལ་ཁྲིའི་ཐོག་ཏུ་རི་མོའི་བརྩམས་ཆོས་ཐོག་མ་དེ་བྲིས་ཤིང་། དེ་ནི་སྒྱུ་རྩལ་བ་དག་གི་འཆར་ཡན་གྱི་གསེབ་ནས་བརྡོལ་བའི་ལང་ཚོའི་འོད་སྣང་ཞིག་མིན་ཡང་། དེ་ནི་སྐྱོ་ངལ་གྱི་མུན་དོང་དུ་ལྷུང་བའི་ནད་པ་ཉམས་ཐག་ཅིག་གིས། སྐྱ་མདོག་ཏུ་གྱུར་བའི་རང་ཉིད་ཀྱི་འཚོ་བར་སྣ་མང་ཁ་དོག་གི་མཛེས་སྡུག་སྤུངས་འདོད་པས་ཡིན་ལ། ཁ་དོག་རེ་རེའི་ཁྲོད་དུ་ཕུགས་བསམ་གྱི་རི་མོ་དང་སྐྱ་རལ་དུ་གྱུར་བའི་སྨྲེ་ངག་མང་པོ་ཞིག་བཏུས་ཏེ། ཟླ་གཉིས་དང་ཕྱེད་ཀ་ལྷག་ལ་སྨན་ཁང་གི་གྲུ་ཟུར་ཞིག་ཏུ། སྤྲིན་དཀར་གྱི་འདབ་མ་བསྣབས་པའི་ལྷ་རྗེ་མང་པོ་ཞིག་གི་བརྩེ་སེམས་ཀྱི་ཐུ་འོག་ནས་གསོན་ཐུབ་ཙམ་བྱུང་།
ཟླ་གཉིས་དང་ཉིན་གྲངས་བཅོ་ལྔ་རིང་སྨན་ཁང་དུ་གཤག་བཅོས་དང་འཚེམ་གྲུམ་སོགས་ཟུག་གཟེར་གྱིས་ཁེངས་བའི་སྨན་བཅོས་གྲངས་མེད་བྱས་མཐར་སྨན་ཁང་ནས་རང་ཁྱིམ་དུ་ལོག་པ་དང་། རང་ཁྱིམ་གྱི་ཉལ་ཁྲིའི་ཐོག་ཏུ་མུ་མཐུད་ཉལ་ཏེ་ཉིན་མཚན་སྐྱེལ་དགོས་བྱུང་ཡང་། ཁོང་མོས་སྔར་ལས་སེམས་ཤུགས་སྐྱེད་དེ་རི་མོ་བྲིས་ཤིང་། བྱིས་པ་ཆུང་ཆུང་ལྟར་ལུས་ཀྱི་འགུལ་སྐྱོད་རེ་རེ་ཉིན་ལྟར་སྦྱོང་བརྡར་བྱས་ཏེ་ནམ་ཞིག་ཙོག་པུར་བསྡད་ཐུབ་པའི་ཡིད་ཆེས་བྱས། ཕྱི་ལོ་ ༢༠༡༠ ཟླ་ ༣ ནང་གཞི་ནས་འཁོར་ལྡན་རྐུབ་བཀྱག་ཏུ་སྡོད་ཐུབ་པ་བྱུང་། དེ་ནི་ཁོང་མོའི་ཁྱིམ་མི་དང་མོས་ལོ་ཟླ་མང་པོར་དཀའ་སྤྱད་ཀྱི་སྙིང་རུས་ལས་བྱུང་བའི་འབྲས་བུ་ཞིག་ཡིན་ལ། དེ་ནི་མི་ཛ་རི་ལ་ཐོབ་པའི་མི་ཚེ་གསར་པ་ཞིག་ཀྱང་ཡིན་ངེས། ཡིན་ནའང་། མི་ཛ་རིས་མི་ཚོགས་ཁྲི་ཕྲག་གི་མདུན་ནས་སྐྱོ་སྣང་ཆེ་ཤོས་སུ་བརྗོད་པ་ནི། སྨན་ཁང་དུ་ཡོད་སྐབས་བསྟུད་མར་ཐེངས་གསུམ་ལྷག་ལ་ཁོང་མོའི་སྨན་པ་ཡིས་རྨས་སྐྱོན་གྱི་ཛ་དྲག་གནས་སྟངས་འགྲེལ་བརྗོད་བྱས་པའི་ཁྲོད་ནས། མཐའ་མ་དེ་ནི་མོའི་སྒལ་ཚིགས་ལ་ཆག་སྐྱོན་ཤོར་བ་དང་སྒལ་རྣག་བརྟོལ་བ་ཚབས་ཆེ་བས་རྗེས་ཕྱོགས་མངལ་འཛིན་ནུས་པ་ཉམས་ནས་ཕྲུ་གུ་སྐྱེས་མི་ཐུབ་སྐོར་བརྗོད་སྐབས། ཁོང་མོས་དབུགས་རིང་ཞིག་འཐེན་ནས་ཡུད་ཙམ་རིང་སྨྲ་སྒོ་འགག་སོང་བ་ལྟར་གྱུར་ཞིང་། འཁྲིས་སུ་ལངས་བའི་རང་ཉིད་ཀྱི་ཨ་མ་ལགས་སུ། ང་ཅིའི་ཕྱིར་མ་ཤི་བ་རེད། ང་གསོན་དགོས་དོན་ག་རེ་འདུག་ཅེས་བཤད་པ་ཡིན་ཟེར། ཨ་མ་ལགས་ཀྱིས། གཅེས་ཕྲུག་མ། དཀོན་མཆོག་གི་བྱམས་སྙིང་རྗེ་ཡི་ཡུལ་ནས་ཁྱེད་རང་ནམ་ཡང་འདོར་སྲིད་ཀྱི་མ་རེད་ཅེས་གདེང་ཚོད་ཆེན་པོས་བརྗོད་བྱུང་ཟེར། ཕྱིས་སུ་རིམ་གྱིས་བསམ་བློ་ཞིག་བཏང་ན། དེང་སང་བྱིས་པ་སྐྱེས་པའི་ནུས་པ་མེད་མཁན་ཕ་མ་མང་པོས་བུ་ཚབ་གསོ་སྐྱོང་བྱེད་བཞིན་ཡོད་སྟབས། ཁོང་མོས་ཀྱང་བུ་ཚབ་ཅིག་གསོ་སྐྱོང་བྱས་ན་འགྲིག་གི་སྙམ་པའི་བསམ་བློ་ཞིག་འཁོར་དུས། བྱིས་པ་སྐྱེས་གསོའི་ནུས་པ་མེད་པའི་སྡུག་བསྔལ་དེའང་ཡུད་ཙམ་གྱིས་སེལ་སོང་ཞེས་མོ་རང་གི་གཅེས་སུ་འོས་པའི་བུ་ཚབ་དེར་ཇི་ལྟར་འཕྲད་པའི་སྐོར་འགྲེལ་བརྗོད་བྱས་འདུག
ཁོང་མོས་ཚོགས་སྡེ་དང་དྭ་ཕྲུག་མང་པོ་ཞིག་ཏུ་འབྲེལ་ལམ་འཛུགས་ནས་ཁོང་ཉིད་ཀྱིས་བྱིས་པ་ཞིག་གསོ་སྐྱོང་བྱ་རྒྱུ་སེམས་ཐག་བཅད། ( ཁོང་མོའི་གཏམ་བཤད་ཅིག་ཏུ། ང་ནི་འཁོར་ལོ་ཅན་གྱི་རྐུབ་སྟེགས་སྟེང་ནས་སྐྱེལ་བཞིན་པའི་མི་ཞིག་ཡིན་པ་དེ་མ་བཤད་ལ། རང་ཉིད་ལ་བྱིས་པ་སྐྱེས་མི་ཐུབ་པའི་བུ་ཚབ་ཞིག་དགོས་པའང་མ་བཤད། ) དེ་ནས་ཏག་ཏག་མི་ལོ་གཉིས་ཀྱི་རྗེས་སུ་ཁོང་མོར་པ་ཀི་སི་ཐན་གྱི་གྲོང་གསེབ་ཆུང་ཆུང་ཞིག་ནས། སྐྱེས་ནས་ཉིན་གྲངས་གཉིས་ལས་མ་སོན་པའི་བྱིས་པ་ཆུང་ཆུང་ཡོད་པ་དེ་གཉོར་སྐྱོང་བྱ་ཐུབ་མིན་གྱི་ཁ་པར་ཞིག་འབྱོར་བས། ཁོང་མོས་བྱིས་པ་ཆུང་ཆུང་ཞིག་གི་ཚེ་སྲོག་ལ་བརྩེ་མདངས་ཀྱི་མིག་ཟུང་བགྲད་ནས་རང་ཁྱིམ་དུ་བསུས་ཤིང་། ན་ཡེལ ( Neal) ཞེས་མིང་བཏགས་ཡོད་ཡོད་པ་དང་། ད་ལྟ་ཁོང་རང་ལོ་་བཅུ་རུ་སོན་ཡོད་པ་རེད། ཁོང་མོས་བུ་ཆུང་ན་ཡེལ་ནི་ཁོང་མོའི་མི་ཚེའི་ནང་གི་ཆེས་བཀུར་འོས་པའི་དཔའ་རྒོད་ཅིག་དང་། སློབ་དཔོན་ཡག་ཤོས་ཤིག་ཏུ་ངོས་འཛིན་བྱེད་ཀྱི་འདུག ཡང་མི་ཛ་རིའི་ལུས་ཀྱི་ཆག་གྲུམ་དང་རྨ་ཁ་ཐམས་ཅད་ག་ལེར་གསོས་བ་དང་བསྟུན། ཁོང་མོའི་དངངས་སྐྲག་ཆེ་ཤོས་ཀྱི་གནད་དོན་ཞིག་ནི་བཟའ་ཟླར་གྱུར་མྱོང་བའི་སྐྱེས་པ་དེས་ཁོང་མོ་གུ་ཡངས་གཏང་ཨེ་ཡོང་སྙམ་པ་དེ་ཡིན་ཟེར། དེའི་ཐད་ཁོང་མོས་མོ་རང་གཡུག་མཁན་གྱི་མི་དེར་ཡིད་སེམས་ཆགས་ནས་གཏོང་མ་ཕོད་པར་ཁྱོ་གར་ཨུ་ཚུགས་ཀྱིས་རེ་བ་ཡོད་པར་འདོད་ཀྱང་ཐབས་ཤེས་གང་ཡང་མ་རྙེད་སྟབས། བསམ་བློར་ཁ་ལོ་བསྒྱུར་ཏེ་ཁོ་བོར་རང་དབང་སྤྲད་ཡོད་པ་དང་། མོས་རང་གི་ཁྱོ་གས་བུད་མེད་གཞན་ཞིག་ལ་གཉེན་སྒྲིག་བྱེད་དུས་ཀྱང་། ང་ཁྱེད་ཀྱི་དོན་དུ་དགའ་སྤྲོ་སྐྱེས་བཞིན་ཡོད་ལ། ཁྱེད་གཉིས་ལ་བཀྲ་ཤིས་རྟེན་འབྲེལ་གྲངས་མེད་ཞུ་ཞེས་བརྩེ་འཕྲིན་ཐུང་ཐུང་ཞིག་ཀྱང་བསྐུར་མྱོང་བ་ཡིན།
མཐར་རང་དབང་གི་མི་ཚེ་གསར་པ་ཞིག་ཐོབ་ཅིང་འཁོར་ལྡན་རྐུབ་བཀྱག་ཐོག་ནས་རང་ཉིད་ཀྱི་ཕུགས་བསམ་འཚོལ་སྙེག་བྱེད་པའི་སྐལ་བ་ལྡན་པའི་མུ་ན་བྷ་མི་ཛ་རི་ཡིས། རང་ཉིད་ཀྱི་དགའ་ཕྱོགས་དང་བསྟུན་ནས་རི་མོའི་བརྩམས་ཆོས་མང་དུ་བྲིས་ཤིང་། ཕྱི་ལོ ༢༠༡༦ ཟླ ༤ ཚེས་ ༡༩ ནས་ཚེས་ ༢༤ བར་ཉིན་གྲངས་དྲུག་རིང་ལ་པ་ཀི་སི་ཐན་གྱི་རྒྱལ་ས་ལ་ཧོར་( Lahore) དུ་རི་མོའི་འགྲེམས་སྟོན་བྱས་ཡོད་པ་དང་། དྷུ་བྷེ་རུ་ངས་འཚོ་གནས་བདམས་ཡིན་ ( I choose live ) ཞེས་པའི་རྒྱལ་སྤྱིའི་རང་བཞིན་ལྡན་པའི་རི་མོའི་འགྲེམས་སྟོན་སོགས་བྱས་ཏེ། རྒྱལ་ཁབ་རིམ་པ་དང་རྒྱལ་སྤྱིའི་རང་བཞིན་ལྡན་པའི་རི་མོའི་བརྩམས་ཆོས་མང་དག་ཅིག་འགྲེམས་སྤེལ་བྱས་ཡོད་སྟབས། ཁོང་མོ་པ་ཀི་སི་ཐན་གྱི་འཁོར་ལྡན་རྐུབ་བཀྱག་སྟེང་གི་སྒྱུ་རྩལ་བ་ཐོག་མ་དེར་གྱུར་བ་མ་ཟད། ཚོང་རྟགས་ཅན་གྱི་དཔེ་གསར་གྱོན་གོས་གཤོམ་སྟོན་གྱི་ལས་སུ་ཞུགས་ཏེ། རྒྱལ་སྤྱིའི་གྱོན་གོས་ཁྲོམ་རར་སྐད་གྲགས་ཅན་དུ་གྱུར་བའི་ཀྲོ་ནི་དང་གྷ་ཡེ ( Toni&Guy) སོགས་ཀྱི་གྱོན་གོས་གཤོམ་སྟོན་པའི་ཚབ་མཚོན་མི་སྣ་བྱས། བཞད་གད་འཁྲབ་སྟོན་མ་དང་པ་ཀེ་སི་ཐན་རྒྱལ་ཡོངས་བརྙན་འཕྲིན་ཁང་གི་མདོ་འཛིན་པ་དང་ཁྱབ་བསྒྲགས་མཁན། གཏམ་རྒྱུད་སྙན་སྒྲོན་པ། བུད་མེད་དང་བྱིས་པའི་ཐོབ་ཐང་འཐབ་རྩོད་པ་སོགས་ཡིན་པ་རེད། ཕྱི་ལོ་ ༢༠༡༥ ལོར་བྷི་བྷི་སི་གསར་ཁང་གིས་འཛམ་གླིང་གི་སེམས་ཤུགས་སྩོལ་བའི་གཏམ་བཤད་པ་བུད་མེད་བརྒྱ་ཡི་གྲས་སུ་འདེམས་ཐོན་བྱུང་འདུག་ལ། ཕྱི་ལོ ༢༠༡༥ ལོའི་ཟླ ༡༢ ཚེས་ ༡༠ ཉིན་འཛམ་གླིང་མཉམ་འབྲེལ་རྒྱལ་ཚོགས་ཀྱི་བུད་མེད་དང་བྱིས་པའི་ཐོབ་ཐང་སྲུང་སྐྱོབ་སྐོར་གྱི་པ་ཀི་སི་ཐན་གྱི་གཞུང་ཚབ་པ་རུ་བསྐོ་བཞག་བྱུང་། དེ་ནི་ཁོང་མོར་མཚོན་ན་རྐྱེན་ངན་གྲོགས་སུ་ཤར་བའི་བསམ་བརྗོད་ལས་འདས་པའི་མི་ཚེའི་མྱོང་བ་ཞིག་ཡིན་ལ། ཁོང་མོས་མི་ཚོགས་ཁྲི་ཕྲག་གི་མདུན་ནས་དགའ་སྤོབས་ཆེན་པོས། རང་ཉིད་ལ་དགའ་ཤེས་ཤིང་ཡིད་ཆེས་ཡོད་ན། དཀོན་མཆོག་གིས་ཁྱེད་ལ་གོ་སྐབས་གནང་ངེས་རེད་ཅེས་བརྗོད་སྐབས། མི་ཚོགས་ཀྱི་ཐལ་མོའི་བརྡབ་སྒྲས་ཚོགས་ར་ཆེན་པོ་དེ་ཡོངས་སུ་ཁེངས་སོང་ལ། ཐལ་སྒྲ་དེའི་ཁྲོད་དུ་རྙིང་རུས་ཅན་གྱི་མི་མོ་ཞིག་གི་འཛུམ་མདངས་དང་འཚོལ་སྙེག་གི་འོད་སྣང་བཞད་འདུག


༄༅། །མཁྱེན་ལྡན་རིག་པའི་གྲོགས་མཆེད་ལགས།
ང་ཚོས་འདི་ནས་ད་ལམ་ཐུགས་སྣང་ཅན་གྱི་ཞིབ་འཇུག་པ་ཚོར་ཅེག་སྤྱི་མཐུན་རྒྱལ་ཁབ་ཀྱི་རྒྱལ་ས་པ་རག་ཏུ་ཕྱི་ལོ་ ༢༠༢༢ ལོའི་ཟླ་བ་ ༧ པའི་ཚེས་ ༣ ནས་ ༡༠ བར་འཚོགས་གཏན་ཁེལ་བའི་རྒྱལ་སྤྱིའི་བོད་རིག་པའི་ཞིབ་འཇུག་ཚོགས་པའི་བགྲོ་གླེང་འཚོགས་ཐེངས་བཅུ་དྲུག་པའི་ཆེད་རང་གི་དཔྱད་རྩོམ་སྙིང་བསྡུས་དེ་གོང་འབུལ་ཞུ་བར་བརྡ་འབོད་གཏོང་བཞིན་ཡོད། འཚོགས་ཐེངས་འདི་ཉིད་ཆར་ལེ་སི་གཙུག་ལག་སློབ་གྲྭ་ཆེན་མོའི་རིག་གནས་སློབ་གཉེར་སྡེ་ཚན་དང་ཅེག་ཚན་རིག་སློབ་གཉེར་ཁང་གི་ཤར་ཕྱོགས་རིག་པའི་སྡེ་ཚན་ཟུང་གིས་གོ་སྒྲིག་ཞུ་བཞིན་ཡོད།
འཚོགས་འདུའི་དེབ་སྐྱེལ་གྱི་ལས་རིམ་དེ་སྒོ་བཙུགས་ཡོད་པས། ད་ནས་བགྲོ་གླེང་ཚན་ཆུང་གི་འཆར་ཟིན་དང་སྒེར་གྱི་དཔྱད་རྩོམ་སྙིང་བསྡུས་རྣམས་གོང་འབུལ་ཞུ་ཆོག་པ་དང་། གོང་འབུལ་ཞུ་ཆོག་པའི་དུས་བཀག་བཅད་མཚམས་ནི་ཕྱི་ལོ་ ༢༠༢༡ ལོའི་ཟླ་བ་ ༩ པའི་ཚེས་ ༡༥ བར་དུ་ཡིན།
དེབ་སྐྱེལ་དེ་(Conftool)ཞེས་པའི་དྲ་རྒྱའི་མ་ལག་གིས་གོ་སྒྲིག་གནང་ཡོད་ཅིང་། མ་ལག་དེ་ཉིད་དབྱིན་ཡིག་དང་བོད་ཡིག་གཉིས་ཀའི་ཐོག་ཏུ་ཡོད། དཔྱད་རྩོམ་སྙིང་བསྡུས་དང་བགྲོ་གླེང་ཚན་ཆུང་གི་འཆར་ཟིན་གོང་འབུལ་ཞུ་བ་ལ།
༡༽ འདི་ནས་(Conftool)གྱི་ནང་དུ་ཐོ་ཁོངས་ས་དམིགས་ཤིག་བཟོས་གནང་རོགས།
༢༽ དཔྱད་རྩོམ་སྙིང་བསྡུས་དང་ཡང་ན་བགྲོ་གླེང་ཚན་ཆུང་གི་འཆར་ཟིན་གོང་འབུལ་གནང་རོགས།(ལམ་སྟོན་དགོས་མཁོ་བྱུང་ཚེ་ ༢༠༢༢ ལོའི་པ་རག་གི་རྒྱལ་སྤྱིའི་བོད་རིག་པའི་ཞིབ་འཇུག་ཚོགས་པའི་བགྲོ་གླེང་གི་དྲ་བྱང་ཐོག་དབྱིན་བོད་གཉིས་ཐོག་ནས་ཡོད།)
དབྱིན་ཡིག་དང་བོད་ཡིག་གང་རུང་བཀོལ་ནས་གོང་འབུལ་གྱི་འགེང་ཤོག་དེ་བཀང་གནང་རོགས།
ཁྱེད་ཀྱི་འཆར་ཟིན་དང་དཔྱད་རྩོམ་སྙིང་བསྡུས་དེ་ངོས་ལེན་བྱུང་བའི་སྐོར་གྱི་བརྡ་ལན་ནི་ཕྱི་ལོ་ ༢༠༢༢ ལོའི་ཟླ་བ་ ༡ པོའི་ཚེས་༣༡ འགྱངས་མེད་འབྱོར་ངེས་རེད། དེ་མཚམས་ཚོགས་འདུར་མཉམ་ཞུགས་ཆེད་མཐའ་མའི་དེབ་སྐྱེལ་མཇུག་སྐྱོང་ཡོང་བ་དང་། ཚོགས་དོད་གླ་རིན་འབུལ་ཕྱོགས་ལམ་སྟོན་ཡོང་གི་རེད།
སྔོན་རྩིས་བརྒྱབ་པའི་བགྲོ་གླེང་གི་ཚོགས་དོད་དམ་དེབ་སྐྱེལ་གྱི་གླ་རིན་ནི་ཅེག་སྒོར་༥༨༠༠(ཡུ་སྒོར་༢༣༠)ཡིན། དེའི་ཁོངས་སུ་ཚོགས་འདུ་ཧྲིལ་པོའི་རིང་གི་ཉིན་གུང་བཞེས་ལག་གི་དོད་ཀྱང་ཚུད་ཡོད། དེབ་སྐྱེལ་གྱི་གླ་རིན་དེའི་ཐོག །དོ་བདག་སོ་སོའི་འགྲིམ་འགྲུལ་དང་། བཞུགས་གནས་གོ་སྒྲིག དེ་བཞིན་མགྲོན་ཁང་གི་གླ་རིན་རྣམས་ཚོགས་ཞུགས་པ་རང་ངོས་ནས་ཐུགས་འགན་བཞེས་དགོས་པ་ཡིན། ང་ཚོས་བགྲོ་གླེང་འཚོགས་ཡུལ་གྱི་ཉེ་འཁྲིས་སུ་ཡོད་པའི་བཞུགས་གནས་མགྲོན་ཁང་ཁག་གི་ཐོ་གཞུང་ཞིག་ལོགས་སུ་མཁོ་སྤྲོད་གསལ་བསྒྲགས་ཞུ་ངེས་ཡིན། ཐོ་གཞུང་དེ་ཉིད་པ་རག་གི་རྒྱལ་སྤྱིའི་བོད་རིག་པའི་ཞིབ་འཇུག་ཚོགས་པའི་བགྲོ་གླེང་གི་དྲ་བྱང་ཐོག་ཏུའང་འཇོག་གི་རེད།
དཔལ་འབྱོར་གྱི་འཁོས་བབ་ཞན་པའི་ཞིབ་འཇུག་པ་དང་བོད་ནས་ཕེབས་པའི་ཞིབ་འཇུག་པ་རྣམས་གདམ་གཞིར་བཟུང་ནས་ཚོགས་དོད་མཐུན་འབྱོར་གྱི་གྲངས་ཚད་ཉུང་ངུ་ཞིག་ཀྱང་གྲ་སྒྲིག་ཡོད། ཡུལ་སྐོར་དང་གཞན་ཡང་རིག་གཞུང་འཁྲབ་སྟོན་ཡང་གོ་སྒྲིག་བྱ་ངེས་ཡིན་ཡང་དེའི་གླ་རིན་འཕར་མ་འབུལ་དགོས། རིག་གཞུང་འཁྲབ་སྟོན་གྱི་སྐོར་དེ་རྗེས་སུ་གསལ་བསྒྲགས་ཞུ་ངེས་ཡིན།
བགྲོ་གླེང་འཚོགས་ཡུལ་གཙོ་བོ་ནི་ཆར་ལེ་སི་གཙུག་ལག་སློབ་གྲྭ་ཆེན་མོའི་རིག་གནས་སློབ་གཉེར་སྡེ་ཚན་གྱི་གཞུང་ལས་ཐོག་ཁང་གཙོ་བོ་(ཡ་ནཿཔ་ལ་ཁྷཿཐང་། ༢ པ་རག ༡)དེ་ཡིན།
ད་ལྟའི་ནད་ཡམས་ཀྱི་གནས་སྟངས་ལ་གཞིགས་ན་འཚོགས་ཡུལ་དང་འགྲིམ་འགྲུལ་ལ་འབྲེལ་བ་ཡོད་པའི་འགྱུར་བ་དང་དཀའ་ངལ་ཁག་གཅིག་འཕྲད་སྲིད་པར་ཤེས་ཚོར་ཡོང་གི་འདུག་པས། ང་ཚོས་གནས་སྟངས་ལ་ལ་བབས་ལྟ་བྱས་ཏེ་འགྲིམ་འགྲུལ་ལ་ཉེ་བར་མཁོ་བ་གནས་ཚུལ་འཕར་མའི་ཐོ་གཞུང་སྐབས་མཚམས་སོ་སོར་པ་རག་གི་རྒྱལ་སྤྱིའི་བོད་རིག་པའི་ཞིབ་འཇུག་ཚོགས་པའི་བགྲོ་གླེང་གི་དྲ་བྱང་ཐོག་ཏུ་ཁ་གསབ་བྱ་བར་འབད་རྩོལ་ཞུ་ངེས་ཡིན། དེ་ལྟར་ནའང་གནས་ཚུལ་འདིའི་སྐོར་རང་རང་དང་འབྲེལ་བའི་དབང་འཛིན་མི་སྣའི་བརྒྱུད་ནས་ངེས་བརྟན་བཟོ་དགོས་པའི་འགན་འཁྲི་དེ་ཚོགས་ཞུགས་པ་རང་ཉིད་ལ་ཡོད།
བཀའ་འདྲི་ཞུ་དགོས་པ་གང་ཞིག་མཆིས་ཚེ་ ༢༠༢༢ ལོར་པ་རག་གི་རྒྱལ་སྤྱིའི་བོད་རིག་པའི་ཞིབ་འཇུག་ཚོགས་པའི་བགྲོ་གླེང་གི་གློག་འཕྲིན་ཁ་བྱང་བརྒྱུད་ནས་ང་ཚོར་འབྲེལ་བ་གནང་རོགས།
པ་རག་ཏུ་མཇལ་ཡོང་།


ཕྱི་ལོ་༢༠༢༡་ཟླ་༩་ཚེས་༡ཉིན་སྤེལ། རྒྱ་གཞུང་གིས་ཡང་བསྐྱར་བོད་ཁམས་སེར་ཤུལ་རྫ་སྨད་དབོན་པོ་ཡུལ་ནས་བོད་མི་༥༣ ལ་༸གོང་ས་མཆོག་གི་སྐུ་པར་བཤམས་པ་དང་ཕྱི་ཕྱོགས་སུ་འབྲེལ་བ་བྱས་པའི་ཉེས་འཛུགས་ཀྱིས་འཛིན་བཟུང་བཙན་ཁྲིད་བྱས་འདུག
དེ་ཡང་། འདི་གའི་གསར་ཁང་ལ་གནས་ཚུལ་མཁོ་སྤྲོད་བྱས་པ་ལྟར་ན། ཟླ་བརྒྱད་པའི་ཚེས་ཉེར་ལྔ་ཉིན། རྒྱ་གཞུང་གིས་བོད་ཁམས་སེར་ཤུལ་རྫ་སྨད་དབོན་པོ་སྡེ་བའི་རུ་ཁག་དང་པོ་ནས་བཟུང་སྟེ། ཁྱིམ་ཚང་རེ་རེའི་ནང་དུ་༸གོང་ས་མཆོག་གི་སྐུ་པར་བཤམས་ཡོད་མེད་དང་ཕྱི་ཕྱོགས་ལ་འབྲེལ་བ་བྱས་ཡོད་མེད་ཀྱི་རྟོག་ཞིབ་མུ་མཐུད་ནས་བྱས་ཏེ་དམ་དྲག་བྱེད་བཞིན་འདུག་ཅིང་། ཚེས་ཉེར་ལྔ་ནས་ཚེས་ཉེར་དགུ་བར་དུ། མི་གྲངས་༥༣ ཡས་མས་ཤིག་འཛིན་བཟུང་བྱས་འདུག་ལ། ཚེས་ཉེར་གཉིས་ནས་ཉེར་ལྔ་བར་ལ་མི་གྲངས་༦༠ མ་ཟིན་ཞིག་འཛིན་བཟུང་བྱས་ཡོད་པས། སྔ་ཕྱི་གཉིས་ཀ་བསྡོམས་ན་ཁྱོན་མི་གྲངས་༡༡༣ ཡས་མས་ཤིག་འཛིན་བཟུང་བྱས་ཏེ་སེར་ཤུལ་རྫོང་དུ་བཀག་ཉར་བྱས་འདུག་ཅིང་། ཕལ་ཆེར་ཟླ་བ་གཅིག་གི་རིང་ལ་བཀག་ཉར་བྱེད་པའི་སྐོར་བརྗོད་བཞིན་འདུག
ཡང་གནས་ཚུལ་མཁོ་སྤྲོད་པས་བརྗོད་པ་ལྟར་ན། རྒྱ་གཞུང་གིས་འཛིན་བཟུང་བྱས་པའི་མི་གྲངས་དེ་དག་ལས་བརྒྱ་ཆའི་གོ་དགུ་ལ་༸གོང་ས་མཆོག་གི་སྐུ་པར་བཤམས་པ་དང་ཁ་པར་ནས་ཕྱི་ལོགས་ལ་འབྲེལ་བྱས་པའི་ཉེས་འཛུགས་བྱས་ཡོད་པ་དང་། གཞན་ཉུང་ཤོས་ཤིག་ནི་སྤྱི་ཚོགས་ཀྱི་དཀའ་རྙོག་དང་འབྲེལ་བ་ཡོད་མཁན་ཡིན་སྐོར་དང་། ཚེས་༣༡ ཉིན་ལ། མི་སྐྱ་གཉིས་དང་། བུད་མེད་གཅིག དགེ་འདུན་པ་གཅིག་བཅས་ཕྱིར་གློད་གྲོལ་བཏང་འདུག ཅེས་བརྗོད་སོང་།
དགེ་འདུན་པ་ཚོས་རང་ཉིད་དཀར་འདོན་དང་ཁས་ལེན་བྱེད་དུ་འཇུག་བཞིན་ཡོད་པའི་སྐོར་ནས་ཀྱང་འདི་ལྟར་བཤད་དོན། ཚེས་པ་༣༡ ནས་བཟུང་སྟེ། ཉིན་མ་རེ་རེར་དབོན་པོ་དགོན་པའི་དགེ་འདུན་པ་ཉི་ཤུ་རེ་རེས་མོས་ཀྱིས་རྒྱ་གཞུང་གི་ལས་ཁུངས་སུ་ཁྲིད་དེ། དྲི་བ་དྲིས་ལན་བྱས་ནས་རང་ཉིད་ལ་ནག་ཉེས་མེད་པ་དང་། ཕྱི་ཕྱོགས་ལ་འབྲེལ་བ་བྱས་མ་མྱོང་བ། ཁ་པར་ནས་ཆབ་སྲིད་སྐོར་གྱི་སྐད་ཆ་བཤད་མ་མྱོང་བ། རྒྱལ་ཁབ་ཀྱི་ཁྲིམས་དང་འགལ་མེད་པ་བཅས་ཀྱི་སྐོར་ནས་རང་ཉིད་དཀར་འདོན་བྱེད་དུ་འཇུག་བཞིན་འདུག་ལ། དེ་ནས་ཕྱིན་ཆད་རྒྱལ་ཁབ་ཀྱི་ཁྲིམས་དང་མི་འགལ་བ་དང་། ཕྱི་ཕྱོགས་ལ་འབྲེལ་བ་མི་བྱེད་པ། ཁ་པར་ནས་ཆབ་སྲིད་ཀྱི་སྐད་ཆ་མི་བཤད་པ་དང་པར་རིས་མི་སྐུར་བ་བཅས་ཀྱི་ཁས་ལེན་བྱེད་དུ་འཇུག་བཞིན་འདུག
དེ་ཡང་། རང་ལོ་བཅོ་བརྒྱད་ཟིན་པའི་དགེ་འདུན་པ་གཅིག་ཀྱང་མ་ལུས་པར་ལས་རིམ་དེའི་ནང་དུ་ཞུགས་དགོས་པ་དང་། དགོན་པའི་གཞུང་ལས་ཁང་གི་མི་སྣ་གཉིས་ལ་འགན་བཞག་སྟེ། དགེ་འདུན་པ་གཅིང་ཀྱང་མ་ལུས་པར་ལས་རིམ་དེར་ཞུགས་སུ་འཇུག་དགོས་སྐོར་ཡང་བརྗོད་སོང་། གཞན་ཡང་། རྒྱ་གཞུང་གིས་དབོན་པོ་དགོན་པ་དང་ལྷ་སྡེ་ཁོ་ན་མ་ཡིན་པར་སེར་ཤུལ་རྫོང་ཁོངས་ཀྱི་སྡེ་བ་དང་དགོན་པ་ཡོངས་ལ་དམ་དྲག་ཤུགས་ཆེན་བྱེད་བཞིན་ཡོད་པ་དང་། འཛིན་བཟུང་བྱས་ཡོད་པའི་མིའང་མང་པོ་ཡོད་པའི་གནས་ཚུལ་གོ་བཞིན་འདུག ཡིན་ནའང་། མི་སུ་ཡིན་པ་དང་མི་གྲངས་ག་ཚོད་ཡོད་མེད་སོགས་གསལ་པོ་བཤད་རྒྱུ་མེད། གང་ལྟར། མི་མང་པོ་ཞིག་འཛིན་བཟུང་དང་། འདྲི་རྩད། བཀག་ཉར་བྱེད་བཞིན་ཡོད་པ་དེ་དངོས་གནས་ཚུལ་ཞིག་རེད། ཅེས་རྒྱ་གཞུང་གིས་སེར་ཤུལ་རྫོང་ཁོངས་ཡོངས་ལ་དམ་དྲག་བྱེད་བཞིན་སྐོར་ཡང་གནས་ཚུལ་མཁོ་སྤྲོད་པས་བརྗོད་སོང་།


༢༠༡༤ ལོའི་རོ་ཋིར་ཚང་གི་སྲོག་ཆཊ་པར་རིས་ཡག་ཤོས།
1
དབྱིན་ཇིའི་འདོད་པའི་ལས་ཀ་བས་ཁྲོམ་སྐོར་ངོ་རྒོལ་བྱས།
མཚོ་འགྲམ་དུ་སྲོག་ཆཊ་ཡ་མཚར་ཞིག་རྙེད།
MUCརུ་རྗེ་རིན་པོ་ཆེར་རྗེས་དྲན་བགྲོ་གླེང་སྐབས་ལྔ་པ་འཚོགས།
ཉི་ཧོང་གི་མེ་བརྒལ་ཆོ་ག
མཉམ་སྤྱོད།


སྤྱི་ཟླ་3པའི་ཚེས་28ཉིན། རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་ཧའེ་ནན་ཞིང་ཆེན་པོ་ཨའོ་སྐུ་མགྲོན་ཁང་དུ་ཨ་རིའི་གྷའེ་ཚི་ཐེབས་རྩ་ཚོགས་པའི་ཀྲུའུ་ཞི་བྷེར་གྷའེ་ཚི་ལ་མཇལ་འཕྲད་གནང་། ཕྱོགས་གཉིས་ཀས་སྤྱི་པའི་འཕྲོད་བསྟེན་ལས་དོན་ཇེ་དྲག་དང་མི་དམངས་ཀྱི་ལུས་ཁམས་བདེ་ཐང་མཐོར་འདེགས། དབུལ་ཕོངས་ཇེ་ཉུང་གཏོང་བ་བཅས་ཀྱི་གནད་དོན་སྐོར་ལྟ་ཚུལ་བརྗེ་རེས་གནང་།
ཞི་ཅིན་ཕིང་གིས། སྤྱི་པའི་ནད་རིམས་སྔོན་འགོག་ཚོད་འཛིན་བྱ་རྒྱུ་ནི་རྒྱལ་སྤྱི་སྤྱི་ཚོགས་ཀྱི་ཐུན་མོང་གི་འགྲན་སློང་ཞིག་ཡིན་པས། རྒྱལ་སྤྱིའི་མཉམ་ལས་ཇེ་དྲག་གཏང་དགོས་ཤིང་མཉམ་དུ་བཅོས་སྐྱོང་བྱ་དགོས། སྤྱི་པའི་འཕྲོད་བསྟེན་ལས་ཀ་དང་མི་དམངས་ལུས་ཁམས་བདེ་ཐང་འགན་སྲུང་ཇེ་དྲག་གཏོང་རྒྱུ་ནི་ཀྲུང་གོ་སྲིད་གཞུང་གི་ལས་འགན་གཙོ་བོ་ཞིག་ཡིན་པས། ང་ཚོས་མཐོང་ཆེན་བྱེད་བཞིན་ཡོད་ལ། གྷའེ་ཚི་ཐེབས་རྩ་ཚོགས་པ་དང་མུ་མཐུད་དུ་མཉམ་ལས་བྱ་འདོད་ཡོད་ཅེས་གསུངས། ཞི་ཅིན་ཕིང་གིས་ཀྲུང་གོས་དབུལ་སྐྱོར་དབུལ་བྲལ་ལས་དོན་ལ་མཐོང་ཆེན་བྱས་པར་གྲུབ་འབྲས་ཆེན་པོ་ཐོབ་ཡོད། རེད་དེ་2020ལོར་ཕྱོགས་ཡོངས་འབྱོར་འབྲིང་སྤྱི་ཚོགས་ཀྱི་དམིགས་འབེན་མངོན་འགྱུར་བྱུང་དགོས་ན། ང་ཚོས་ད་དུང་དབུལ་སྐྱོར་ལས་དོན་གསར་འདོན་སྐུལ་འདེད་ལ་ཤུགས་སྣོན་ཆེན་པོ་བྱ་དགོས་ལ་ད་ལྟར་དེར་འབད་བཞིན་ཡོད། ཀྲུང་གོས་མཉམ་འབྲེལ་རྒྱལ་ཚོགས་ཀྱི་2015ལོ་ཡི་རྗེས་ཀྱི་འཕེལ་རྒྱས་གྲོས་རིམ་ནང་ཞུགས་གང་ཐུབ་བྱས་ཏེ། རྒྱལ་སྤྱིའི་སྤྱི་ཚོགས་དང་མཉམ་དུ་རྒྱལ་སྤྱིའི་དབུལ་བྲལ་ལས་དོན་ལ་སྐུལ་འདེད་བཏང་ནས་རྒྱུན་མ་ཆད་དུ་གྲུབ་འབྲས་གསར་པ་ཐོབ་པར་བྱ་འདོད་ཡོད་ཅེས་ནན་གསུང་གནང་།
བྷེར་གྷའེ་ཚི་ཡིས། ཀྲུང་གོས་རྒྱལ་སྤྱིའི་སྤྱི་ཚོགས་དང་མཉམ་དུ་ཨེ་པོ་ལ་ནད་རིམས་སྐོར་ཐོན་ཁུངས་མང་པོ་མཁོ་སྤྲོད་བྱས་ཡོད། ཨེ་ཙིའི་ནད་རིམས་འགོག་བཅོས་ཐད་ཀྱང་གྲུབ་འབྲས་ལྡན་པའི་ལས་ཀ་བསྒྲུབས་ཡོད། དབུལ་བྲལ་ལས་དོན་ཐད་འཛམ་གླིང་གི་སྔོན་གྲས་སུ་སླེབས་པ་བཅས་ཀྱི་མིག་དཔེ་བཟང་པོ་བསྟན་པར་ང་རང་གིས་བསྔགས་བརྗོད་ཡོད། གྷའེ་ཚི་ཐེབས་རྩ་ཚོགས་པས་ཀྲུང་གོ་དང་མཉམ་དུ་སྤྱི་པའི་འཕྲོད་བསྟེན་ཁྱབ་ཁོངས་མཉམ་ལས་ཇེ་དྲག་གཏང་འདོད་ཡོད་ཅེས་གསུངས། །